Fageeru anhenaku dheke malaika rulhi athuvejje\nއާންމުވެފައިވާ ވީޑިއޯގެ ސްކްރީންޝޮޓެއް\nފަގީރު އަންހެނަކު ދެކެ މަލައިކާ ރުޅި އަތުވެއްޖެ\n02 ޑިސެމްބަރ 2019 - 08:41:04\nގާތްގަނޑަކަށް 20 އަށް އަހަރު އެކުގައި އުޅުމަށް ފަހު މަލައިކާ އަރޯރާ އާއި އަރްބާޒް ހާނު، ވަކިވެފައި ވަނީ 2017 ވަނަ އަހަރުގެ ތެރޭގަ އެވެ. ވަރިވުމަށްފަހު މަލައިކާ މިހާރު ވަނީ ބޮލީވުޑުގެ ބަތަލު، އަރްޖުން ކަޕޫރާ ލޯބީގެ ގޮތުން ގުޅިފަ އެވެ.\nގާތްގަނޑަކަށް 20 އަހަރު އެކުގައި އުޅުމަށްފަހު މަލައިކާ އަރޯރާ އާއި އަރްބާޒް ހާނު، ވަކިވެފައިވަނީ 2017 ވަނަ އަހަރުގެ ތެރޭގަ އެވެ. އެ ކައިވެންޏަށް ކުއްޖަކު ލިބިފައިވީނަމަވެސް ވަރިވުމަށްފަހު މަލައިކާ މިހާރު ވަނީ ބޮލީވުޑުގެ ބަތަލު، އަރްޖުން ކަޕޫރާ ލޯބީގެ ގޮތުން ގުޅިފަ އެވެ.\nއަރްބާޒް މަތިން ހަނދާން ނައްތާލާ، އަރްޖުންއާ ގުޅުނުއިރު މަލައިކާ މިހާރު ވަނީ އަރްޖުންގެ އާއިލާއާ ގާތްގުޅުމެއް ވެސް އުފައްދާފަ އެވެ. މިދެތަރިން ގުޅިގެން އުޅޭކަން މީޑިއާތަކަށް ތިލަކޮށްލުމަށްފަހު ދެތަރިން އެކުގައި ޗުއްޓީ ހޭދަކުރުންވެސް މިވަނީ އާންމުވެފަ އެވެ.\nސޯޝަލް މީޑިއާގައި މިހާރު އާންމުވެފައިވާ މަަލައިކާގެ މި ވީޑިއޯއަށް ގިނަ ބައެއްގެ ސަމާލުކަން ލިބިފައި މިވަނީ ކުރީގެ ފިރިމީހާ، އަރްބާޒުގެ ނަން އިވުމުން އޭނާގެ މޫނު މައްޗަށް ރުޅިވެރިކަމާއި ހިތްހަމަނުޖެހުން ގެނުވާފައިވާތީ އެވެ.\nއެކަމެއް ކުރިމަތިވީ އުމުރުން 46 އަހަރުގެ މަލައިކާ ޖިމުން ނިކުތް ވަގުތެވެ. އެގޮތުން މަގުމަތީގައި މާވިއްކަމުންދިޔަ ފަގީރު އަންހެނަކު ވަނީ މަލައިކާގެ ކައިރީން މާގަތުމަށް އެދިފަ އެވެ. އަދި އެކަމަށް އަޅާނުލައި މަލައިކާ ދާން ފެށުމުން އެމީހާ ވަނީ އެ މަލަކީ އަރްބާޒުގެ ފަރާތުން ދޭ އެއްޗެއް ކަމަށް ދެކި ނެގުމަށް އެދިފަ އެވެ. އެކަމަކު އެއާއެކު މަލައިކާ ވަނީ އެކަމަށް ހިތްހަމަނުޖެހިފަ އެވެ. އާންމުވެފައިވާ ވީޑިއޯއިން އެ މީހާ އެހެން ބުނުމުން މަލައިކާ ހިތްހަމަނުޖެހުނުކަން ވަރަށް ސާފުކޮށް އެނގެ އެވެ. އެކަމަކު އެއްޗެކޭ ނުބުނެ އެވެ.\nކުރިން ހަބަރުތައް ބުނި ގޮތުގައި މަލައިކާ އާއި އަރްބާޒް ވަކިވުމުގެ އަސްލަކީ ވެސް އަރްޖުންނެވެ. އެގޮތުން އެދެމެދަށް އަރްޖުން ވަނުމުގެ ނަތީޖާއަކީ މަލައިކާ ވަރިކުރުން ކަމަށްވެ އެވެ. ވަރިކުރިޔަސް، ދެމީހުން ގުޅިގެން ދަރިފުޅުގެ ކަންކަން ބަލަމުންދާ މަންޒަރު ފެނެ އެވެ.\nމިހާތަނަށް ކައިވެންޏެއް ކޮށްފައި ނުވާ އަރްޖުން އާއި މަލައިކާ ވަރަށް އަވަހަށް ކައިވެނި ކުރާނެ ކަމުގެ އަޑުތައް ވެސް މިދޭތެރެއިން ގަދަވި އެވެ.


ޖަލުގައި ޑިޓޮކްސް ޕްރޮގްރާމް ފަށަނީ\nހުޅުމާލެ ޖަލު--- ފޮޓޯ: ކަރެކްޝަންސް\nހާއިޒް ޒަމީން·2އޮކްޓޫބަރު 2021\nޖަލުގައި ތިބި ގައިދީންގެ ތެރެއިން މަސްތުވާތަކެތީގެ މައްސަލަތަކުގައި ޝާމިލުވާ ގައިދީން އަނބުރާ މުޖުތަމައަށް ގެނައުމުުގެ ގޮތުން ފަރުވާ ދިނުމަށް ޑިޓޮކްސް ޕްރޮގްރާމެއް ފަށަން ނިންމާފައިވާ ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ.\nޕީއެސްއެމްގެ ޕްރޮގްރާމެއްގައި ވާހަކަދައްކަވަމުން މިނިސްޓަރު އިމްރާން ވިދާޅުވީ ގައިދީންއާ މުއާމަލާތްކުރާ އިރު އެންމެ މުހިއްމު އެއް ކަމަކަށް ވާން ޖެހޭނީ އެމީހުން އަނބުރާ މުޖުތަމައަށް ނެރުން ކަމަށާއި ނަަމަވެސް އެކަމުގައި ބޮޑެތި ގޮންޖެހުންތަކެއް އެބަހުރި ކަމަށެވެ.\nދެހާސް ދިހަވަނަ އަހަރު ފާސްކުރި މަސްތުވާތަކެތީ ގާނޫނުގައި ޖަލުތަކުގެ ތެރޭގައި ޑްރަގް ރިހިބިލިޓޭޝަންގެ މަސައްކަތް ކުރިއަށް ގެންދަން ބުނެފައި އޮތް ނަމަވެސް މިހާތަނަށް ވެސް އެ މަސައްކަތް ކުރިއަށް ގެންގޮސްފައި ނުވާ ކަން މިނިސްޓަރު ފާހަގަކުރެއްވި އެެވެ.\n“ދެން އެކަން ކުރަން އަޅުގަނޑުމެން ފެށީމަވެސް އަޅުގަނޑުމެން ފުރަތަމަ ފަށަން މިޖެހެނީ ޕްރިޒަން އޮފިސާޒްގެ މަސައްކަތް ކުރާ އޮނިގަނޑު ބަދަލުކުރާ ހަމައިން. އެކަމަށް ހާއްސަ ކުރެވޭ އިމާރާތެއް ހޯދުމާ ހަމައިން. އެކަން ހިންގާނެ އޮފިސާޒް ޓްރެއިން ކުރުމާ ހަމައިން. މި މަސައްކަތް ތަރުތީބު ކުރަން ޖެހިފައި އޮތް ގޮތް. މިކަމަށް އެއްވެސް މަސައްކަތް ކުރެވިފައި ނެތީމަ މި ހިސާބުންތާ ޖެހޭނީ ފަށަން.” އިމްރާން ވިދާޅުވި އެވެ.\nޖަލުގައި ޑިޓޮކްސް ޕްރޮގްރާމް އިއްޔެ ފެށުމަށް ރޭވި ކަަމަށް މިނިސްޓަރު ވިދާޅުވެ އެވެ. ނަމަވެސް އެކަން އިއްޔެ ޖަލުގައި ފެށިކަމެއް ކަށަވަރެއް ނުވެ އެވެ. އެކަމާ ގުޅޭ ގޮތުން ކަރެކްޝަންސްގެ ބަހެއް ނުލިބެ އެވެ.\n“އަޅުގަނޑު މިހާރު ވަނީ އެކަމަށްޓަކައި [ޑިޓޮކްސްއަށްޓަކައި] ހާއްސަ ޔުނިޓެއް ހާއްސަކޮށްފައި. އެ ޔުނިޓުގައި ހުންނަން ޖެހޭ ސިފަތައް ފުރިހަމަކުރުމުގެ މަސައްކަތް އެބަކުރަން. ޑިޓޮކްސް ކުރުމަށް ފަހު ދެން ރިހިބިލިޓޭޝަންގެ އެހެން މަސައްކަތްތައް ކުރުމަށްޓަކައި އޭގެ ތެރެއިން ވަކިވަކި ސްކިލްސްތައް ދަސްކޮށްދިނުމަށްޓަކައި އަޅުގަނޑުމެން އެކަމަށް ހާއްސަ މަރުކަޒެއް ގާއިމުކުރަން. އަދި އެކަމަށްޓަކައި އޮނިގަނޑަށް ގެންނަން ޖެހޭ ބަދަލުތައް ގެނެވި އެކަމަށް ހާއްސަކުރެވި އޮފިސަރުން ނެގެވި އެ އޮފިސަރުންގެ ޓްރެއިނިންގެ ފުރަތަމަ މަރުހަލާ މިހާރު ވަނީ ފުރިހަމަކުރެވިފައި” މިނިސްޓަރު ވިދާޅުވި އެވެ.\nޖަލުގައި ޑިޓޮކްސް ޕްރޮގްރާމް ފަށަން ނިންމިއިރު ރާއްޖޭގެ ހަތަރު ސަރަހައްދެއްގައި ޑިޓޮކްސް ސެންޓަރު ހުރެ އެވެ. އެކަމަކު އެދެވޭ ގޮތަށް މަސައްކަތް ނުހިނގާ ކަމުގެ ޝަކުވާ ބޮޑެވެ.


ނިއު ޒިލެންޑަށް އެރި ބާރުގަދަ ބިންހެލުމަކާއެކު ސުނާމީއެއްގެ އިންޒާރު – Dhen.mv\nނިއު ޒިލެންޑަށް އެރި ބާރުގަދަ ބިންހެލުމަކާއެކު ސުނާމީއެއްގެ އިންޒާރު\nމަރްޔަމް ވަޙީދާ March 5, 2021 - 3:23 am\nނިއުޒިލެންޑުގެ އުތުރުގެ ރަށަކަށް އެރި ބާރުގަދަ ބިންހެލުމެއްގެ ސަބަބުން، ސުނާމީއެއް އަރައިފާނެ ކަމުގެ އިންޒާރު އެޤައުމުގެ މެޓް އޮފީހުން ދީފިއެވެ.\nބޭރުގެ ރިޕޯޓުތަކުން ބުނާ ގޮތުގައި އެޤައުމަށް އަރާފައި ވަނީ ރެކްޓާ މިންގަނޑުން 8.0 މެގްނިޓިއުޑްގެ ބިންހެލުމެކެވެ. މިބިންހެލުމާ ގުޅިގެން ސުނާމީއެއް އަރައިފާނެކަމުގެ އިންޒާރު ނިއުޒިލެންޑުގެ މޫސުމާބެހޭ ޤައުމީ އިދާރާއިން ދެ ފަހަރަށް ދީފައިވާ ކަމަށް ވެސް ރިޕޯޓުތަކުން ބުނެއެވެ.\nނިއުޒިލެންޑް ގެ ނޭޝަނަލް އެމަޖެންސީ މެނޭޖްމަންޓް އޭޖެންސީ (ނޭމާ) އިން ވަނީ އެޤައުމުގެ އުތުރު ފަރާތުގައި ދިރިއުޅޭ އެންމެން، ވީ އެންމެ އަވަހަށް އުސް ބިމަކަށް ބަދަލުވުމަށް އަންގާފައެވެ. ގޭގައި އެކަކުވެސް ނުތިބުމަށް ނޭމާ ގެ އެއިންޒާރުގައި ބުނެފައިވެއެވެ.\nމި ބިންހެލުމުގެ ކުރިން ވެސް ދެ ފަހަރަށް ރޭގައި އެޤައުމަށް ބިންހެލުންތަކެއް އެރިކަމަށް އެމެރިކާގެ ޖިއޮލޮޖިކަލް ސާވޭއިން ބުނެފައިވެއެވެ. މި ބިންހެލުންތައް އަރާފައިވަނީ ކާމަޑެކް އައިލެންޑަށެވެ. އަދި 12 މޭލު (19 ކިލޯމީޓަރު) އަޑިއަށް އެބިންހެލުންތަކުގެ އަސަރު ކޮށްފައިވާ ކަމަށް ވެސް ރިޕޯޓްތައް ބުނެއެވެ.\nމިބިންހެލުން ތަކާ ގުޅިގެން ފްރެންޗް ޕޮލީނީޝިއާ އަށް3ފޫޓާއި 10 ފޫޓް އުސްމިނުގެ ރާޅެއް އަރާފާނެ ކަމަށާއި ނިއުޒީލެންޑަށް3ފޫޓު އުސްމިނުގެ ރާޅެއް އަރައިފާނެ ކަމަށް ވެސް އެމެރިކާގެ ސުނާމީ ވަރނިންގ ސިސްޓަމުން ވަނީ ބުނެފައެވެ.\nނިއުޒީލެންޑު ބިންހެލުން ސުނާމީ\nސުނާމީގައި ގެއްލުނު މީހެއްގެ ހަށިގަނޑު އެތައް އަހަރެއް ފަހުން ފެނިއްޖެ\nނިއު ޒިލޭންޑަށް އެރި ބިންހެލުމާއެކު ދިން ސުނާމީގެ އިންޒާރު ނަގައިފި\nއިންޑިއާއަށް ބާރުގަދަ ބިންހެލުމެއް އަތުވެއްޖެ\nނިއުޒީލެންޑުން ނަމޫނާ ލިބިގަނެ އިނގެރޭސި ވިލާތު ފުލުހުންގެ ޔުނިފޯމްގައި ވެސް ބުރުގާ ހިމަނައިފި\nތަނަވަސްކަން ލިބިގެންވާ މީހާއަށް ހުރި ނިކަމެތިކަމެއް!\nމައިންބަފައިންގެ ލޮލުން އޮހޮރުނު ކަރުނައަކީ "ރައްޔިތުންގެ ދަރިފުޅު"ގެ މިންނަތް މަސައްކަތް!\nދީނާމެދު ޝައިޠާނާ ޝައްކު އުފެއްދި، އިސްލާޙްވެވުނީ ހީވެސް ނުކުރާފަދަ ގޮތަކަށް!\nކޮވިޑް19: ދިއްފުށިން މީހަކު ނިޔާވެއްޖެ\nމޮސްޓާ ރައީސް ނަޝީދަށް: ޑިމޮކްރަސީގެ ބައްޕަ ހެދިގެން ރައްޔިތުންގެ ނިންމުން ގަޑުބަޑު ކުރަން ނޫޅޭ!


ރައީސް ނަޝީދަށް ދިން ހަމަލާއަކީ ބިރުވެރި އިންޒާރެއް: މުހައްމަދު ރަޝީދު – My WordPress\nރައީސް ނަޝީދަށް ދިން ހަމަލާއަކީ ބިރުވެރި އިންޒާރެއް: މުހައްމަދު ރަޝީދު\nރައްޔިތުންގެ މަޖިލީހުގެ ރައީސް މުޙައްމަދު ނަޝީދަށް ރޭގެ ވަގުތެއްގައި ދިން ހަަމަލާ އަކީ ބިރުވެރި އިންޒާރެއްގެ ގޮތުގައި، ރައްޔިތުންގެ މަޖިލީހުގެ މައްޗަންގޯޅި އުތުރު ދާއިރާގެ މެމްބަރު މުޙައްމަދު ރަޝީދު ވިދާޅުވެއްޖެއެވެ.\nރަޝީދު މިހެން ވިދާޅުވެފައިވަނީ، ރައީސް ނަޝީދަށް ދިން ހަމަލާއާއި ގުޅިގެން ކުރެއްވި ޓްވީޓެއްގައެވެ. އޭނާ ވިދާޅުވި ގޮތުގައި، އެހަމަލާ އަކީ ހަމައެކަނި ރައީސް ނަޝީދަށް ދެވުނު ހަމަލާއެއް ނޫނެވެ. އެއީ ބިރުވެރި އިންޒާރެއްގެ ގޮތުގައި ރަޝީދު ސިފަކުރެއްވިއެވެ.\n"ތިހެން ދައްކާ ބިރަކަށް ސިހޭކަށް ނެތިން. ރައީސްއާ އެކީ ފަސްނުޖެހި އަޅުގަނޑު ކުރިއަށްދާނަން" ރަޝީދު ވިދާޅުވިއެވެ.\nރައީސް ނަޝީދަށް ދިން ހަމަލާ ސީރިއަސް މައްސަލައެއްގެ ގޮތުގައި ބަލަމުން އަންނަ ކަމަށް ފުލުހުން ވަނީ ބުނެފައެވެ. މި މައްސަލަ ތަހުގީގު ކުރުމަށް އޮސްޓްރޭލިއާގެ ފުލުހުންގެ ޓީމެއް އަންނަ ހޮނިހިރު ދުވަހު ރާއްޖެ އައުމަށް ވަނީ ހަމަޖެހިފައެވެ.


18/11/2011 – DhiSalafiyyah\n18/11/2011 ޢަރަބިބަސް, މުހިއްމު ލިޔުންތައް, ދީންއައްޝައިޚު ޢަބްދުއްރަޙީމް ބިން މުޙައްމަދު\nޔޫރަޕު މީހަކު މުސްލިމެއްގެ އަރިހުން ސުވާލުކުރިއެވެ. ” ތިޔަބައިމީހުން ކާއިރު ސަމުސާ ބޭނުން ނުކުރަނީ ކީއްވެހެއްޔެވެ؟ ” މުސްލިމު މީހާގެ އޭގެ ޖަވާބުގައި ބުންޏެވެ. ” އަހަރެންގެ ސަމުސަލަކީ އަހަރެންގެ އަތާއި އަހަރެންގެ އިނގިލިތަކެވެ. މި ސަމުސާ ކާން ހަމައެކަނި ހަމައެކަނި ބޭނުންކުރާ މީހަކީ އަހަރެންނެވެ. އަދި އަހަރެން އެހެން އެއްވެސް މީހަކަށް މިސަމުސަލެއް ބޭނުމެއް ނުކުރެވޭނެއެވެ. އަދި މިސަމުސާ ދޮވެ ސާފުކޮށް ހަދަނީވެސް އަހަރެން އެކަންޏެވެ. ނަމަވެސް ތިބާ ތިޔަގެންގުޅޭ ދަނގަޑުން ހެދި ސަމުސާ ދޮވެފައި…\n18/11/2011 ޢިބްރަތްތެރި ވާހަކައައްޝައިޚު ޢަބްދުއްރަޙީމް ބިން މުޙައްމަދު\nالله سبحانه وتعالى މިކައުނުގައިވާ ހުރިހާ އެއްޗެއް ހައްދަވައި މިދުނިޔޭގައި އަޅުގަނޑުމެން އިންސާނުން ލައްވާފައިމިވަނީ ފަހެ ކީއްވެތޯއެވެ؟ މިއީ އަޅުގަނޑުމެން މިހާރު ވަރަށް ފުންކޮށް ވިސްނަން ވެއްޖެ ކަމެކެވެ.


އަންނަ އަހަރު ސިވިލް ސާވަންޓުންގެ މުސާރަ ބޮޑުކުރަނީ — Ihavandhoo.com\nއަންނަ އަހަރު ސިވިލް ސާވަންޓުންގެ މުސާރަ ބޮޑުކުރަނީ\n15 ނޮވެމްބަރު 20170މުހައްމަދު އަކްރަމް\nއަންނަ އަހަރު ސިވިލްސާވަންޓުންގެ މުސާރަ ބޮޑުކުރުމަށް ރައްޔިތުންގެ މަޖިލީހަށް މިއަދު ހުށަހެޅި ބަޖެޓުގައި ހިމަނައިފިއެވެ. އެގޮތުން އަންނަ އަހަރަށް ލަފާކޮށް، ސަރުކާރުން ދެންމެ ރައްޔިތުންގެ މަޖިލީހަށް ހުށަހެޅި 27.9 ބިލިއަން ރުފިޔާގެ ބަޖެޓްގައި ސިވިލް ސާވިސް މުވައްޒަފުންގެ މުސާރަ ބޮޑުކުރުމަށް 234 މިލިއަން ރުފިޔާ ހިމަނައިފިވެއެވެ.\nސިވިލް ސާވިސްގައި މަސައްކަތްކުރާ މުވައްޒަފުންގެ މުސާރަ ބޮޑުކުރުމުގެ އިތުރުން އަންނަ އަހަރުގެ ތެރޭގައި ސިވިލް ސާވަންޓުންނަށް 1000 ފްލެޓް ހަމަޖެހިގެންދާނެ ކަމަށް ވެސް މަޖިލީހަށް ބަޖެޓް ހުށަހަޅުއްވައިދެއްވަމުން ފިނޭންސް މިނިސްޓަރު އަހްމަދު މުނައްވަރު ވިދާޅުވިއެވެ. ސިވިލް ސާވިސްގެ މުސާރަ ބޮޑުކުރަން މި ނިންމީ، މުސާރަ ބޮޑުނުކޮށްގެން ސިވިލް ސާވަންޓުން ޝަކުވާ ކުރަމުންދާތާ އެތައް އަހަރެއް ފަހުންނެވެ. ސަރުކާރު މުވައްޒަފުންގެ މުސާރަ އެންމެ ފަހުން ބޮޑުކުރީ، މީގެ އަށް އަހަރު ކުރިންނެވެ.\nއަންނަ އަހަރަށް ލަފާކޮށް ސަރުކާރުން މަޖިލީހަށް މިއަދު ހުށަހެޅި 27.9 ބިލިއަން ރުފިޔާގެ ބަޖެޓް ފާސްކުރުމުގައި އުނދަގޫތަކެއް ކުރިމަތިވާނެކަމަށް ބެލެވެއެވެ. އެއީ ގާނޫނުއަސާސީގައިވާ ގޮތުން ބަޖެޓު ފާސްކުރަން ބާއްވާ ޖަލްސާއަށް 43 މެމްބަރުން ހާޒިރުވެ ތިއްބަވަން ޖެހޭތީއެވެ.


SunOnline: Coronavirus ge sababun Hong Kong ge inthihaabu 1 aharah faskoffi\nކޮރޯނާވައިރަހުގެ ސަބަބުން ހޮންކޮންގްގެ އިންތިހާބު އެއް އަހަރަށް ފަސްކޮށްފި\nރުގިއްޔާ މުހައްމަދު މޫސާ 01 Aug 2020, 09:02\nހޮންކޮންގް (ޖުލައި 31): ހޮންކޮންގްގައި އަންނަ ސެޕްޓެމްބަރު ފަހެއްގައި މަހު ބާއްވަން ހަމަޖެހިފައި އޮތް އިންތިހާބު އެއް އަހަރު ދުވަހުގެ މުއްދަތަށް ފަސް ކޮށްފައިވާ ކަމަށް އެ ސިޓީގެ ސަރުކާރުން އިއުލާންކޮށްފި އެވެ.\nހޮންކޮންގްގެ ޗީފް އެގްޒެކެޓިވް ކެރީ ލާމް ވިދާޅުވި ގޮތުގައި އެކަމަނާއަށް ކުއްލި ހާލަތްތަކުގައި ލިބިދީފައިވާ ބާރުތަކުގެ ދަށުން އިންތިހާބު ފަސް ކުރަން ނިންމަވާފައި ވަނީ ރައްޔިތުންގެ ސިއްހީ ދުޅަހެޔޮކަމަށްޓަކަ އެވެ. އަދި ލާމް ވަނީ ހޮންކޮންގްގައި ބަލީގެ ހާލަތު ޖެނުއަރީ މަހުގެ ފަހުން ގޯސް ނުވާ މިންވަރަށް މިހާރު ގޯސްވެފައިވާ ކަމަށާއި އިންތިހާބު ބޭއްވުމުން ބަލި އިތުރަށް ފެތުރުމުގެ ނުރައްކާ އިތުރުވާނެ ކަމަށް ވިދާޅުވެފަ އެވެ.\n"އަޅުގަނޑުމެން ބޭނުން ހަމަހަމަކަމާއި ރައްޔިތުންގެ ރައްކާތެރިކަމާއި ސިއްހަތު ރަނގަޅުކަން ޔަގީންކުރަން އަދި އިންތިހާބު ބާއްވަނީ ހަމަހަމަކޮށް ހާމަކަން ބޮޑު ގޮތެއްގައިކަން ވެސް ޔަގީން ކުރަން. ވީމާ [އިންތިހާބު ފަސް ކުރަން] ޖެހުނީ،" ލާމް ވިދާޅުވި އެވެ.\nޗައިނާގެ ސަރުކާރުން ތާއިދުކޮށްފައިވާ އެ ނިންމުމާ ގުޅިގެން ހޮންކޮންގްގެ އިދިކޮޅު ފަރާތްތަކުން ވަނީ އެ ސަރަހައްދުން ލީޑަރުން، އިންތިހާބުގައި މީހުން ވޯޓުލުން ހުއްޓުވުމަށް ޓަކައި ބަލިމަޑުކަން އުޒުރެއްގެ ގޮތުގައި ބޭނުން ކުރަމުންދާ ކަމަށް ތުހުމަތުކޮށްފަ އެވެ. އަދި އިންތިހާބު ފަސް ކުރަން ޖެހޭ ވަރަށް ބަލި ނުފެތުރޭ ކަމަށާއި ފާއިތުވި މަސްތަކުގައި އިންތިހާބުތައް ބާއްވާފައިވާ 40 ވަރަކަށް ގައުމަކީ ހޮންކޮންގަށް ވުރެ ބޮޑަށް ވައިރަސް ފެތުރިފައިވާ ގައުމުތައް ކަން ފާހަގަ ކޮށްފަ އެވެ.\nހޮންކޮންގްއިން އިންތިހާބު ފަސް ކުރުމުގެ ކުރިން ވަނީ އެ އިންތިހާބުގައި އިދިކޮޅު 12 ކެންޑިޑޭޓަކު ވާދަ ކުރުން މަނާކޮށްފަ އެވެ. އޭގެ ސަބަބުތަކުގެ ތެރޭގައި ހޮންކޮންގްގެ މިނިވަންކަމަށް ގޮވާލުމާއި، އެ ސިޓީގެ ދާހިލީ ކަންކަމަށް ބޭރުގެ ފަރާތްތަކުން ވަނުމަށް އެދުމާއި އެ ސަރަހައްދުގެ އަމަނާ ބެހޭ ގާނޫނާ ދެކޮޅު ހެދުން ހިމެނޭ ކަމަށް ސަރުކާރުން ބުންޏެވެ.\nނަމަވެސް ލާމް ވަނީ އިންތިހާބު ފަސް ކުރީ ސިޔާސީ ބޭނުމެއްގައި ނޫން ކަމަށާއި އެއީ ރައްޔިތުންގެ ރައްކާތެރިކަމަށް އެޅި ފިޔަވަޅެއް ކަމަށް ވިދާޅުވެފަ އެވެ.\nހޮންކޮންގްގައި ބަލި ފެތުރުން ދެ ފަހަރަކު ކޮންޓްރޯލް ކުރި ނަމަވެސް އެ ސިޓީން 'ތިން ވަނަ ރާޅެއް' ފެންނަމުންދާ ކަމަށް ބައެއް ފަރާތްތަކުން ވަނީ ސިފަކޮށްފަ އެވެ. އެގޮތުން އެ ސިޓީން މަދު ކޭސްތަކެއް ފެންނަތާ ހަފްތާތަކެއްވީ ފަހުން، ފާއިތުވި 10 ދުވަހުގެ ތެރެއިން ކޮންމެ ދުވަހަކުވެސް 100 އަށް ވުރެ ގިނަ މީހުން ވަނީ ޕޮޒިޓިވްވެފަ އެވެ.\nއޭގެ ސަބަބުން ހޮންކޮންގްގެ ހޮސްޕިޓަލްތައް ފުރިދާނެ ކަމުގެ ބިރު އޮތް ކަމަށް ލާމް ވަނީ ވިދާޅުވެފަ އެވެ. އަދި އެ ސިޓީގައި ވަނީ ގެއިން ބޭރުގައި ދެ މީހުންނަށް ވުރެ ގިނަ މީހުން އެއްވެ އުޅުން މަނާ ކުރުން ފަދަ ޖިސްމާނީ ގައިދުރު ކުރުމުގެ ފިޔަވަޅުތައް އަނެއްކާވެސް އަޅާފަ އެވެ.\nހޮންކޮންގްގެ އިންތިހާބު ފަސް ކުރުމުން މުޒާހަރާކޮށްފި\nހޮންގް ކޮންގްގެ މަޖިލީހުގެ ދެ މެމްބަރަކު ހައްޔަރުކޮށްފި


Covid-19: Mecca Aai Madina Gai 24 Gadi Iru Curfew Hinganee - Vaguthu\nކޮވިޑް-19: މައްކާއާއި މަދީނާ ގައި 24 ގަޑިއިރު ކާފިއު ހިންގަނީ\nކޮރޯނާވައިރަސް ފެތުރުން ހުއްޓުވަން އަޅާ ފިޔަވަޅެއްގެ ގޮތުން ސައުދީ އަރަބިއާގެ މާތްވެގެންވާ މައްކާ އާއި މަދީނާ ގައި 24 ގަޑިއިރު ކާފިއު ހިންގުމަށް ނިންމައިފިއެވެ.\nސައުދީގެ އިންޓީރިއާ މިނިސްޓްރީން ނެރެފައިވާ ބަޔާނެއްގައި ބުނެފައިވަނީ މިގޮތަށް ކާފިއު ހިންގުމަށް ހަމަޖެހިފައިވިއަސް ބައެއް މަސައްކަތް ކުރަމުން އަންނަ މީހުންނާއި ސިއްހީ ކަންކަމަށާ ކާތަކެތި ގަންނަން ބޭނުންވާ ފަރާތްތަކަށް ގެއިން ބޭރަށް ދެވޭނެ ކަމަށެވެ.\nމީގެ އިތުރުން އެސިޓީތަކުގައި ދުއްވަމުން އަންނަ ކާރުތަކުގައި ދަތުރު ކުރެވޭނީ އެންމެ މީހެއް ކަމަށް ވަނީ ނިންމާފައެވެ. މިފަދަ ފިޔަވަޅުތަކެއް އެގައުމުން އަޅާފައިވަނީ މިހާތަނަށް ކޮވިޑް-19 ޖެހިގެން އެގައުމުން މަރުވާ މީހުންގެ އަދަދު ހިފެހެއްޓުމެއްނެތި މަތިވަމުން އަންނާތީއެވެ.\nއެގައުމުން މިހާތަނަށް މި ބަލި ޖެހުނު މީހުންގެ އަދަދު 1،885 އަރާފައިވާއިރު، 21 މީހަކު ވަނީ ބަލި ޖެހިގެން މަރުވެފައެވެ. އޭގެ ތެރެއިން5މީހުންނަކީ ފާއިތުވި 24 ގަޑި އިރު މަރުވެފައިވާ މީހުންނެވެ.\nކާފިއުގެ އިތުރުން ސައުދީ އަރަބިއްޔާ އިން މީގެ ކުރިން ވަނީ ބައިނަލްއަގްވާމީ ފްލައިޓްތަކުގެ ދަތުރުތައް މެދުކަނޑާލާފައެވެ. އަދި މީހުން އެއްވެ އުޅޭ ސަރަހައްދުތައް ވަނީ ބަންދުކޮށްފައެވެ.\nމިއަދު އެގައުމުގައި 24 ގަޑިއިރު ކާފިއު ހިންގުމަށް ނިންމާފައިވާއިރު، ސައުދީ ރަސްގެފާނު ވަނީ މިދިޔަ މަހުގެ 26 ވަނަ ދުވަހު މައްކާ އާއި މަދީނާގެ އިތުރުން ވެރިރަށް ރިޔާޒް ފުރަބަންދު (ލޮކްޑައުން) ކޮށްފައެވެ. އަދި މީގެ އިތުރުން ސައުދީގެ 13 ޕްރޮވިންސެއް ބަންދު ކުރުމަށް ވެސް ރަސްގެފާން ވަނީ އަމުރު ކުރައްވާފައެވެ. އޭގެ ތެރޭގައި ވައިރަސް ފުރަތަމަ ފެނުނު އަލް ޤާތިފް ވެސް ހިމެނެއެވެ.\nއޭޕްރީލް 2, 2020 22:39\nމުސްލިމުންގެ ލަސްކަރުތަކުން މުޅި ދުނިޔޭގެބިން ތަކަށް ފަތުރުށް ވަވާށި މުސްލިމުން ނަށްނަސްރު ދެއްވާށި މުސްލިމުންގެ އާބާދީ ގިނަ ކުރަށްވާށި އިސްލާމްދީނުގެ ބާރު ގަދަ ކުރަށްވާށި މުސްލިމުން ނަށް ނަސްރުދެއްވާށި އާމީން މިވަގުތު ޖާހިލުން އިލާމްދީ ބަލިކަށި ކުރުމަށް ރާވަމުންދާ ރޭވުންތަކުގެ މަގުތައް ތާއަބަދަންމެ ބަންދު ކުރަށްވާށި އިސްލާމް ދީނުގެ ދުޝްމަނުން ބައިބައިކޮށް ނިކަމެތި ކުރަށްވާށި އިންޝާﷲ\nއޭޕްރީލް 2, 2020 23:02\nﷲގެ ރަސޫލާ މުޙައްމަދު ޞައްލަﷲ ޢަލައިހި ވަސައްލަމް މަދީނާ ގެ މައްޗަށް ކުރެއްވި ދުޢާއެއް އޮންނާނެ. އެއީ އެޒަމާނުގެއޮތް ރޯގާއަކުން ކުޑަކުދިންނާ މުސްކުޅިން ސަލާމަތް ކޮށްދެއްވުމަށް ކުރި ދުޢާއެއް ވަގުތުން އެދުޢާ އިޖާބަވި. ބުނެވޭގޮތުގައި އެކަލޭގެފާނުގެ އެދުޢާއަށްފަހު އަދާހަމަޔަށް ދާންދެން އެއްވެސްނުރައްކާތެރި ބަލިމަޑުކަމެއް މަދީނާއަކު ނުފެތުރޭ...


Baajjaveri reyakah edheythaa 20 aharu!\n"އަޅުގަނޑާ އެކީގައި ހަބަރު ބެއްލެވުމުގައި ތިޔަހޭދަ ކުރެއްވި ވަގުތުކޮޅަށް ވަރަށް ބޮޑަށް ޝުކުރު ދަންނަވަން. ވަރަށް ބާއްޖަވެރި، އުފާވެރި ރޭގަނޑަކަށް އެދެން!" ގަވައިދުން ޓީވީ ހަބަރު ނުބެލި ކަމުގައިވީ ނަމަވެސް ދިވެހި ކޮންމެ ރައްޔިތަކަށްހެން މި އިބާރާތްކޮޅު އަޑު އިވިފައިވާނެ އެވެ. މިއީ މުޅި ރާއްޖެއަށް މަޝްހޫރު މިއުޒިކީ އާއިލާއެއް ކަމަށްވާ "މަސްއޮޑި އާއިލާ" އަށް ނިސްބަތްވާ ޝިފްލާ އިބްރާހިމް ޓީވީ ހަބަރު ނިންމަމުން ވިދާޅުވާނެ ޖުމްލަ އެވެ. އެއް އިބާާރާތެއް ކޮންމެ ރެއަކު ބޭނުން ކުރަން ވެއްޖެ ނަމަ ފޫއްސެއް ނުވާނެ ހެއްޔެވެ؟\nޝިފްލާގެ ބައްޕަ މަސްއޮޑި އިބްރާހިމް ޝަކީބު މަޝްހޫރުވެ އެންމެ ދަންނަ ސެލެބްރެޓީއަކަށްވީ ފަދައިން ޝިފްލާ ނުދަންނަ މީހަކުވެސް ރާއްޖޭގައި މަދުވާނެ އެވެ. އޭނާއަކީ މުޅި ރާއްޖެއަށް މަޝްހޫރު ނިއުސް ޕާސަނަލްޓީއެކެވެ. ކޮންމެ ރެއެއްގެ އަށެއްގެ ހަބަރު ނިންމާލަމުން ޝިފްލާ މި އިބްރާކޮޅު ވިދާޅުވާނެ އެވެ.\nޝިފްލާ ޓީވީ ހަބަރު ވިދާޅުވާން ފެއްޓެވީ 1998 ވަނަ އަހަރު އެވެ. އޭރުން ފެށިގެން ހަމަ ކޮންމެ ރެއަކު ހަބަރު ޓީވީ ހަބަރު ވިދާޅުވާތާ ގާތްގަނޑަކަށް 20 އަހަރު ވާން ދަނީ އެވެ. މިހާރު ހަބަރާއި މައުލޫމާތު، އިނގިލީގެ ކުރީގައި އޮތް ނަމަވެސް ޝިފްލާގެ ހިދުމަތް ފެށި އިރު ހަބަރާއި މައުލޫމާތު ލިބޭނެ ފުރިހަމަ ގޮތަކަށް ވެފައި އޮތީ ޓީވީ އެވެ.\nޝިފްލާ ހަބަރު ވިދާޅުވަނީ\nއޭރު އުމުރުން 19 އަހަރުގައި ޝިފްލާ، ޓީވީއެމާ ގުޅުނީ އެއްވެސް ވަރަކަށް ހަބަރު ކިޔުމުގެ ޝައުގުވެރިކަން ހުރެގެނެއް ވެސް ނޫނެވެ. ޝިފްލާ ޓީވީއެމާ ގުޅުނީ އޭރު ދިރިއުޅުމުގެ ހާލަތު އޮތް ގޮތުން ކޮންމެހެން ވެސް ވަޒީފާއެއް ބޭނުންވެގެނެވެ.\nޓީވީއެމުން އޭރު "އެނައުންސާ ޓްރެއިނީ" އެއްގެ ވަޒީފާއަށް އިއުލާން ކުރުމުން އެއްވެސް ފިކުރަކާއި ނުލައި ޝިފުލާ އެކަމަށް ކުރިމަތިލީ އެވެ. އޭނާއަކީ ދޫ ފަސޭހަ، ދިވެހި ބަހަށް ފަރިތަ ކުއްޖަކަށްވެސް އޭރު ވާތީ އެވެ.\nޝިފްލާ ވިދާޅުވާ ގޮތުގައި ވަޒީފާއަށް ވަޑައިގެންނެވި އިރު އޭނާއަށް ވަދެވަޑައިގެންނެވެނީ ކޮން ކަމެއްގެ ތެރެއަށް ކަމެއް އަދި ނިއުސް ޕާސަނަލްޓީއެއްގެ ގޮތުގައި ވަރަށް ބޮޑަށް މަޝްހޫރުވެގެން ހިނގައިދާނެ ކަން ހިޔާލަކަށް ނާދެ އެވެ.\n"އެ އިންޓަވިއުއަށް ދިއުމުގެ ކުރިން ނޫސްތައް ބަލައިގެން އިއުލާން ކިޔައި އިތުރަށް ފަރިތަވެސް ކޮށްލިން،" ޝިފްލާ ވިދާޅުވި އެވެ.\nޓީވީ ހަބަރު ވިދާޅުވުމުގައި ޝިފްލާގެ 20 އަހަރުވީ ހަޔާތުގައި އެންމެ ފުރަތަމަ ކެމެރާގެ ކުރިމައްޗަށް އަރަ ޖެހި ވަޑައިގަތީ މަރު ފޯމެއް ވިދާޅުވުމަށެވެ. އެ ދުވަސްވަރު ޓީވީއެމްގައި އިންހައުސް ޓެރެއިނިންތައް ނޯންނާތީ ޝިފްލާ ހަބަރު ވިދާޅުވާން ދަސް ކުރަން ޖެހި ވަޑައިގަތީ ކޮންޓްރޯލް ރޫމަށް ވަދެ އެހެން މީހުން ހަބަރު ކިޔާތަން ބަލަން އިންނަވައިގެނެވެ.\nހަބަރު ވިދާޅުވުމުގެ ފުރުސަތު ޝިފްލާއަށް ލިބި ވަޑައިގެންނެވީ އިއުލާންތައް ވިދާޅުވާން ޓީވީއަށް އަރަން ފެށުމުން ދޫ ފަސޭހެ ކަމާއި ކިޔުން ފަރިތަކަން އޭރު ޓީވީއެމްގެ ވެރިންނަށް ފާހަގަ ކުރެއްވިގެނެވެ.\n"އެންމެ ފުރަތަމަ ވެސް އެރީ އޭރު އޮންނަ ޓީވީއެމް ޕްލަސްއަށް އާންމުކޮށް އަސްލު ދޭއްގެ ހަބަރަކަށް ނާރުވާނެ އާ ކުދިންނެއް. އެންމެ ފުރަތަމަ ޓްރެއިނިންކޮށް ވެސް އަރުވާނީ، އަތޮޅު ހަބަރަށް. 10 އެއްގެ ހަބަރަށް. ޝިފުލާ އެކަމު ފުރަތަމަ ވެސް އެރީ ޓީވީއެމް ޕްލަސްގެ ދޭއްގެ ހަބަރަށް. އޯޑިއަންސް ވަރަށް ބޮޑު ވާނެ އެ ހަބަރުގައި. ދެން ހަބަރު ވަަރަށް އަަވަހަށް ކިއުނީ ވެސް، ވަރަށް ގިނަ މީހުންގެ ކޮމެންޓް ވެސް ލިބުން އާ ކުއްޖަކާ ބަލާފައި ވަރަށް ފަރިތަ ކަމަށް" ހަޔާތުގެ އެންމެ ފުރަތަމަ ޓީވީ ހަބަރުގެ ތަޖުރިބާތައް ޝިފްލާ ހިއްސާ ކުރެއްވި އެވެ.\nޝިފްލާ އާއި އާއިލާ\nއެހެން ދާއިރާތަކުގެ މީހުނާއި، ހަބަރު ކިޔާ މީހުންގެ އެންމެ ބޮޑު ތަފާތަކީ ހަބަރު ކިޔަން އިންނަ މީހަކީ އެމީހާގެ އާއިލީ މީހަކު މަރުވެގެން ނުވަތަ ހުކުމެއް ކޮށްގެން ނުވަތަ ހައްޔަރަށް ގެންގޮސްގެން އެ ހަބަރެއް ކިޔަން ޖެހުނަސް ކިޔަން ޖެހޭނެ މީހެކެވެ. އެއިން ކަމަކު އެމީހަކަށް ކުރާނެ އަސަރަކަށްބަލާފައި އެ ހަބަރެއް ނުކިޔާ ދޫކޮށްލުމުގެ އެއްވެސް އިހުތިޔާރެއް ހަބަރުކިޔާ މީހަކަށް ނޯވެ އެވެ.\nޝިފްލާއަށް ވެސް ވިދާޅުވާން ބޭނުން ނޫން އެކަހަލަ ކިތަންމެ ހަބަރަކާ ދިމާވެ ވިދާޅުވެވިފައި އެބަހުއްޓެވެ. ޓީވީއެމްގައި ޝިފްލާ މަސައްކަތް ކުރެއްވި 14 އަހަރުގެ ތެރޭ ޝިފްލާ ވިދާޅުވި ހަބަރުތަކުގެ ތެރެއިން އެންމެ ފާހަގަ ކޮށްލެވޭ ހަބަރެއްގެ ގޮތު ޝިފްލާގެ ހިތުގައި ބިންވަޅު ނެގިފައި އޮތީ އީވާން ނަސީމުގެ މަރާއި ގުޅިގެން ވިދާޅުވި ހަބަރެކެވެ.\n"އީވާން ނަސީމު މަރާލައިގެން އޭރުގަ ހަބަރު ގެންނަން ޖެހުނު އިރު ޝިފްލާ އެރީ. ދުވަހަކު ވެސް އެއްގަޑި އިރަށްވުރެ ގިނަ އިރު ވަންދެން ބުލެޓިންއެއް ކުރިޔަކަށް ނުގެންދޭ އެކަމަކު އެ ހަބަރު ވަރަށް ބޮޑަށް ފާހަގަކޮށްލެވޭ. ރިސްކަށް ބަލާއިރު، އޭރުދެން ރިސްކް އެލަވަންސް ވެސް އޭގެ ފަހުން ތާރަފް ކުރެވުނީ. ޝިފްލާ ހަދާން ހުރޭ ޝިފްލާ އެ ހަބަރު ކިޔާފަ ނިކުމެގެން ޓީވީއެމް ވޭނުގައި ގޮސް ލާސާނީ މަގުން ދިޔައިރު ހަމަ ވޭންވެސް ހަމަ ތަޅާލަން ހިފާފައި މީހުން ތިބީ. ބުނީ މިއޮތް ދަނީއޭ އެ ހަބަރު ކިޔާފަ ދިޔަ ކުއްޖާ!" އެ ދުވަހުގެ ބިރުވެރި ތަޖުރިބާ ޝިފްލާ ހިއްސާ ކުރަމުން ކިޔައިދިނެވެ.\nޝިފްލާއަކީ ލަވަޔާއި މިއުޒިކުގެ ދުނިޔޭގައި ރާއްޖޭގައި ރަސްކަން ކުރި މަސްއޮޑިއާއިލާގެ ހާއްސަ ނަމެކެވެ. ޝިފްލާގެ ބައްޕަ އާއި އާއިލާގެ އެހެން މީހުންނެކޭ އެެއްގޮތަށް ޝިފްލާއަށް ވެސް ރީތި އަޑެއް ލިބި، ލަވަ ކިއުމުގެ ޝައުގުވެރިކަން ވެސް އޮވެ އެވެ. އެހެން ނަމަވެސް އޭނާ ވިދާޅުވާ ގޮތުގައި އޭނާ އެކަން ކުރައްވަނީ "ކޮމްފޯޓް ޒޯނުން" ބޭރުގަ އެވެ.\nޝިފްލާ ވިދާޅުވާ ގޮތުގައި އޭނާގެ ބޮޑު ދައިތަ މަހުމޫދާ، އަދި ޝިފްލާގެ ބަހުންނަމަ ނޮންނަގެ "ވައްޓަފާޅިގަނޑު" އޭނާއަށް ވެސް ލިބި ވަޑައިގެންފައިވާތީ ބައެއް ފަހަރު އެ އިރެއްގައި އުޅޭ އޮފީހެއްގެ ފަރާތުން ބާއްވާ ހަފްލާތަކާއި ރައްޓެހިންނާއެކު މަޖާކޮށްލަން ލަވަ ވެސް ވިދާޅުވެ އެވެ.\nޝިޕްލާގެ އާއިލާގެ ގިނަ މެމްބަރުން އުޅުއްވި ބޭންޑް\n"ހާޓީ އެންޑް ޔަމީ" ހެލްތީ ފުޑްސް\nޝިފްލާ ކުޅަދާނައީ ހަމަ އެކަނި ހަބަރު ވިދާޅުވާކަށް ނޫނެވެ. ޝިފްލާއަކީ ގަދަ ކައްކާއެއް ވެސް މެއެވެ. ދެހާސް ސާދަ ވަނަ އަހަރު ޝިފްލާގެ ހަޔާތުގައި ދިމާވި މާޔޫސްކަމެއްގެ ތެރެއިން ސިއްހީ މައްސަލައެއް ދިމާވެ، ހަށިގަނޑަށް ވަރަށް ބޮޑެތި ބަދަލު އައިސް ވަރަށް ފަލަވި އެވެ. އޭގެ ފަހުން ބޫޓްކޭމްޕަކަށް ދާން ފެށުމުގެ ނަތީޖާއަކަށްވީ ސިއްހީ، ރަނގަޅު ކެއުންތައް ތައްޔާރުކުރުމުގެ ތެރެއަށް ޝިފްލާއަށް ވަދެވުމެވެ. އޭގެ ފަހުން "ހާޓީ އެންޑް ޔަމީ" ގެ ނަމުގައި ފޭސްބުކު ޕޭޖެއް ހަދައި، ލޯޔަލް ކަސްޓަމަރުންތަކެއްވެސް ޝިފްލާ ހޯދި އެވެ. ހާއްސަކޮށް، ޝިފްލާގެ "އޯޓްސް ބޯކިބާ" ވެގެން ދިޔައީ ވަރަށް މަގުބޫލު އެއްޗަކަށެވެ. ޝިފުލާގެ ފޭސްބުކު ޕޭޖްގެ ރިވިއުތަކުގައި އޭނާގެ އޯޓްސް ބޯކިބަލުގެ މީރުކަމުގެ ވާހަކަ ވަރަށް ގިނަ ބަޔަކު ދައްކާފައިހުރެ އެވެ.\nއޯޓްސް ބޯކިބަލުގެ އިތުރުން ހެލްތީ މެނޫތައް ތައްޔާރު ކުރައްވާ ކްލައިންޓުންނަށް ޝިފްލާ ފޯރުކޮށް ދެއްވަ އެވެ. އެކަމަކު ޝިފުލާގެ ހެލްތީ ފުޑްސްއަށް މިހާރު އޮތީ ބްރޭކެއް އައިސްފައެވެ. ހެލްތީ ފުޑްސް ތައްޔާރުކޮށް ދެއްވުމުގައި ޝިފްލާ ބްރޭކެއް ނެންގެވީ ޖާނަލިޒަމް އެންޑް މީޑިއާ ކޮމިއުނިކޭޝަންސް އިން މާސްޓާސް ހައްދަވާތީ އެއެކަމަށް ވަގުތު ދެއްވަންވެގެނެވެ.\nޝިފްލާ ތައްޔާރު ކުރާ އޯޓްސް ބޯކިބާ\nއެންމެ ގިނައިން އަމާޒުވާ ސުވާލު\nޝިފްލާ ވިދާޅުވާ ގޮތުންނަމަ އޭނާއާ އެންމެ ގިނައިން މީހުން އަމާޒު ކުރާ ސުވާލަކީ އަދިވެސް އުޅެނީ ހަބަރު ކިޔަންތޯ އަހާ ސުވާލެވެ. އެ ސުވާލަށް ޝިފްލާ ދެނީ ވަރަށް ފުރިހަމަ ޖަވާބެކެވެ.\n"އަޅުގަނޑަކަށް ނުފެނޭ ހަބަރު ކިއުމަކީ ދެރަ ކަމެއްގެ ގޮތުގައެއް. މީހުންނަށް އަސްލު ހީވެދާނެ ހަބަރަކީ ގޮސް ބަލާފައި އޮންނަ އެއްޗެއް ކިޔާލަނީއޭ. އެކަމަކު އެ ކިޔާލެވެނީ އެއީ ވަރަށް ގިނަ މަސައްކަތުން... މިސާލަކަށް އެއްގަޑި އިރުވަންދެެން މިހެން އިނދެލައިގެން އަސްލު ހަބަރު ކިޔާ މީހަކީ ވަރަށް ސްޕޮންޓޭނިއަސް މީހަކަށް ވާންޖެހޭނެ. ހަބަރު ކިޔާ މީހަކީ ވަރަށް ގިނަ މަސައްކަތްތައް އެއްފަހަރާ ކުރެވޭ މީހަކަށް ވާންޖެހޭނެ. އެެހެންވީމަ ޝިފްލާ ހިތަކަށް ނާރާ ވަކި މޭޒެއްގެ ދޮށުގައި ގޮސްސަ އިންނާކަށް" އޭނާ ވިދާޅުވި އެވެ.\nޝިފްލާގެ އުންމީދަކީ ޝިފްލާއަށް އެ ދާއިރާގައި ކުރެއްވިފައިވާ ތަޖުރިބާތައް ފޮތެއްގެ ސިފައިގައި ލިޔުއްވުމަށެވެ.\nއޭރާއި މިހާރުގެ ހަބަރު ކިއުމުގެ ތަފާތު\nޝިފްލާ ވިދާޅުވާ ގޮތުގައި އޭނާ ފަށައިގަތް އިރު ހަބަރު ކިޔަމުން އައީ އަތުލިޔުން ރީތި ސެކެޓްރީން ލައްވާ ގަނޑުގައި ލިޔުއްވައިގެން އެ ގަނޑުތައް ތަތްކޮށް، އޮޓޯކިއުއަށްލާ ރޯލް ކޮށްގެންނެވެ.\n"ނިއުސްރޫމްގައި އޭރު ޓޭޕް ޔޫސް ކުރާނީ. އެމީހުން ގަޑި ޖެހެންވާއިރަށް ގެންދާނެ. ނިއުސް ޕްރޮޑިއުސަރެއް ހުންނާނެ، ދެން ވަރަށް ބައިވަރު ޓޭޕްތައް ފުނިޖަހާލާފައި ހުންނާނީ. ކޮންމެ ވޭރިއަސްއަކަށް ޓޭޕެއް ގެންދާނީ. އެހެންވީމަ އެ ލައްވާފަ ނަގާފައި، އެލައްވާފައި ނަގާފައި، ސެޓްކޮށްފައި އެމީހުން ތިބޭނީ. ކިޔާ ކޮންމެ ހަބަރަކަށް އެމީހުން ޓޭޕް ލައްވައިގެން ވޭރިއަސް ޕްލޭ ކުރާނީ. އެޑިޓް ކުރާތަން ފެނުނަސް ހޮޑު ލަވާފައި ހުންނާނީ އޭރު،"\n"އަސްލުގައި ހަބަރު ކިޔާ މީހަކު ވާންޖެހޭނެ ވަރަށް ގަޑިއަށް ފަރުވާތެރި މީހަކަށް، ހަބަރު ކިޔަން އެރޭނީ ހަމަ ހުންނަ ޝައުގުވެރިކަމެއްގެ ގޮތުން. އެކުއްޖެއްގެ ޝައުގުވެރިކަން ހުރިއްޔާ ނޫނީ ހަބަރެއް ނުކިޔޭނެ. މިސާލަކަށް ވަޒީފާއެއްގެ ގޮތަށް ބަލަންޏާ އެކަންތައް ޝިފްލާއަށް ފާހަގަވެފައި މިއޮތީ މި ވީހާދުވަހު، ޝިފްލާގެ ތަޖުރިބާގެ އަލީގައި. މުޅި ސްޓޭޝަން އަސްލު އެމީހާއަށް ބަރޯސާވާ ކަމެއް ހަބަރަކީ، ހަބަރަކީ އާދައިގެ އެއްޗެއްގެ ގޮތުގައި ވިސްނައިގެން އެކަން ކުރާކަށް ނުވާނެ. އެއީ މިސާލަކަށް 10 އެއްގެ ހަބަރު އޮތިއްޔާ އެ ގަޑިއަށް ނަގަން ޖެހޭނެ. އޮންއެއާ ޓައިމް އަކީވެސް ވަަރަށް މުހިންމު ވަގުތެއް ކަމަށް ބަލައިގެން. މީގެ އިތުރުން ޓީވީއަށް އަރާ މީހުންނަކީ ވަރަށް ޑިސިޕްލިން ވާންޖެހޭ ބައެއް. އެހެން މީހުންގެ ލޯތައް އަމާޒުވާނެ ކަން ދެނަގަނެގެން، ސޯޝަލް މީޑިއާގައި އުޅޭ އިރުވެސް އެ ޑިސިޕްލިން ހިފަހައްޓަން ޖެހޭނެ"


Archeologistunves birugannuvaali pyramid ge hoadhunthah - vNews.mv\nއާކިއޮލޮޖިސްޓުންވެސް ބިރުގަންނުވާލި ޕިރަމިޑްގެ ހޯދުންތައް\nޒިދުނާ ވަޙީދު 07 May 2021, 14:55\nދުނިޔޭގެ7އަޖައިބުން އެއް އަޖައިބަކީ މިޞްރުގައިހުރި އަޖައިބުކުރުވަނިވި ރީތި ޕިރަމިޑްތަކެވެ.\nމިޞްރުގެ މަޝްހޫރު ޕިރަމިޑްތަކުގެ ވާހަކަ އަޑުނާހާ މީހަކު ނުއުޅޭނެޔޭވެސް ބުނެވިދާނެއެވެ. މި ޕިރަމިޑްތަކަކީ ކުރީޒަމާނުގައި ދުނިޔޭގައި ދިރިއުޅެމުން ގެންދިޔަ މިޞްރުގެ ކާބަފައިންގެ ހަޔާތުގެ ވައްޓަފާލިއާއި މިޒާޖާއި، އުފެއްދުންތެރިކަން ހާމަކޮށްދޭ ތަރިއެކެވެ.\nއަދި ދުނިޔޭގެ ކުރީގައި ދިރިއުޅުނު މީހުންގެ މައުލޫމާތުތަށް ހިމެނޭ އެކި ތާރީހީ ސިއްރުތަށް ހޯދުމުގައި މުޅި ދުނިޔޭގެ މޮޅެތި އާކިއޮލޮޖިސްޓުން މިއަދާ ހަމައަށްވެސް ހަރަކާތްތެރިވަމުންދެއެވެ.\nޕިރަމިޑަށް ރިސާޗްކޮށްގެން ސައިންޓިސްޓުންނާއި، އާކިއޮލޮގިސްޓުން ހޯދާ ކޮންމެ އެއްޗަކީވެސް އެތަކެއް މައުލޫމާތުތަކެއް ލިއްބައިދޭ ވަސީލަތެކެވެ. ޕިރަމިޑްތަކުގެ ޒަރިއްޔާއިން މިޞްރުގައި އޭރު ދިރިއުޅުނު މީހުން ކުރެހުންތެރިކަމާއި، ހިސާބާއި، ދަނޑުވެރިކަމާއި، އެންޖިނިއަރިންނާއި، ލިޔުމުގައި ބޭނުންކުރި ބަހުގައި ގެންގުޅުނު އުކުޅުތަކުގެ ޒަރިއްޔާއިންވެސް އެތަކެއް މައުލޫމާތުތަކެއް ހޯދައިދީފައިވެއެވެ.\nނަމަވެސް ޕިރަމިޑްގެ ބައެއް ހޯދުންތަކަކީ ސައިންޓިސްޓުންނާއި އާކިއޮލޮޖިސްޓުންވެސް ސިއްސުވާލި ހޯދުންތަކެކެވެ.\nމިގޮތުން މިޞްރުގެ ޕިރަމިޑް އޮފް ގީޒާއަކީ ފާހަގަކޮށްލެވޭ ޕިރަމިޑެކެވެ.3ރަސްކަމެއްގައި މި ޕިރަމިޑްތަށް ހެދި ނަމަވެސް މި ޕިރަމިޑްތައް ހަދާފައިވަނީ ކިހިނެއް ކަމާއިމެދު އަދިވެސް އާކިއޮލޮޖިސްޓުންގެ މެދުގައި ދެބަސްވުން އޮވެއެވެ. މިމަސައްކަތްކުރުމަށް 1 ލައްކައަށްވުރެއް ގިނަ މަސައްކަތްތެރީން ހިމެނޭއިރު، ޕިރަމިޑެއް ބިނާކުރުމަށް އެކަނިވެސް 30 އަށް ވުރެއް ގިނަ އަހަރު ހޭދަކޮށްފައިވެއެވެ.\nބައެއް ހޯދުންތަކުން ބުނާގޮތުގައި އެ ޕިރަމިޑަކީ މީގެކުރިިން ހުދުކުލައިގައި ހުރި އެއްޗިސްތަކެވެ. އަދި ގަދަ ހުދުކުލައިގެ ސަބަބުން ޖައްވުގެ މަތިންވެސް ޕިރަމިޑްތައް ފެންނަކަމަށް ސައިންޓިސްޓުން ލަފާކޮށްފައިވެއެވެ.\nމިޞްރަށް ދަތުރުކޮށް ޕިރަމިޑްތައް ފެނުނު ކޮންމެ މީހަކުވެސް ބުނާނީ ޕިރަމިޑްތަކުގައި ހިމެނެނީ4ފަރާތް ކަމަށެވެ. ނަމަވެސް އިރުގެ އަލިކަން ވަކިގޮތަކަށް ފާޅުވާ ވަގުތުތަކުގައި ޕިރަމިޑްތަކުން ވަނީ އިތުރު ފަރާތްތަކެއް ފެނިފައެވެ. އަދި އަލިކަން ގެއްލިފައިވާ ވަގުތުތަކުގައި އަޖައިބުކުރުވަނިވި ގޮތަކަށް މި ފަރާތްތަށް ގެއްލިގެން ދެއެވެ. މިކަން ހާމަކޮށްފައިވަނީ ދުނިޔޭގެ މަޝްހޫރު އެއަރ ޕައިލެޓެއްގެ އޭރިއަލް ވިއުއިންނެވެ. އަދި މިމަންޒަރު ފެނުމާއިއެކު އޭނާވަނީ އޭނާއަށް ފެނުނު މަންޒަރުގެ ފޮޓޮއެއް ހާމަކޮށް ހިއްސާކޮށްފައެވެ.\nމިޞްރުގެ މީހުން މިކަން މިހެން ކޮށްފައިވަނީ ކީއްވެކަމާއިމެދު އަދިވެސް އެއްވެސް އާކިއޮލޮޖިސްޓަކަށް ނުވަތަ ސައިންޓިސްޓަކަށް މައުލޫމާތުލިބިފައެއް ނުވެއެވެ.\nގިނަ މީހުން ބުނާގޮތުގައި މިޞްރުގެ ޕިރަމިޑްތައް ބިނާ ކޮށްފައިވަނީ އޭރު މިޞްރުގައި ދިރިއުޅުނު އަޅުން ލައްވައެވެ. ނަމަވެސް މިއީ މުޅިއަކުން ހަޤީޤަތެއް ނޫންކަން ވަނީ ސާބިތުވެފައެވެ. ސަބަބަކީ ޕިރަމިޑް ބިނާކުރުމަށް ބޭނުންވާ ހިސާބު ހެދުމަކީ އާދައިގެ ކަމަކަށް ނުވެފައި އެކަމަކީ އެކަމުގެ މާހިރުންނަށް ނޫނީ ނުވާނެކަމަކަށްވުމެވެ.\nހަމައެހެންމެ ޕިރަމިޑްގެ ވަށަމިން އިންނަނީވެސް ދުނިޔޭގެ ނޯތާން ހެމިސްފެއަރ އިންނަ ސައިޒާއި އެއްވަރަށް ކަމަކީ ގިނަ ސައިންޓިސްޓުން އާށޯހުކޮށްލިކަމެކެވެ.\nޕިރަމިޑްގެ ކޮންމެ ކިއުޕިޑެއްގެ ސައިޒު ނަގައި ހޯދައިފިނަމަ އެއް ކިއުޕިޑުގައި ހިމެނެނީ 1.86 ފޫޓެވެ. މުޅިއަކު މިކިއުޕިޑްތަކުގެ މިނަކީ 365 ކިއުޕިޑަށް ވާއިރު، އެއީ މީލާދީ އަހަރެއްގައި ހިމެނޭ ދުވަސްތަކުގެ އަދަދެވެ. އަދި ޕިރަމިޑް ހުރިތަން ލެޓިޓިއުޑުން ބަލައިފިނަމަ އަންނަ އަދަދަކީ ސިކުންތެއްގެ ތެރޭގައި މީޓަރެއްގެ ދުރުމިނަށް އަލިކަން ދަތުރުކުރާ އަދަދެވެ.\nމީގެއިތުރުން މި ޕިރަމިޑުން ބޮޑެތި އަދަދުގެ އިލެކްޓްރޯ މެގްނެޓިކް އެނާޖީ ބޭރުކުރާކަންވެސް ސައިންޓިސްޓުންނަށް ފާހަގަވެފައިވެއެވެ. މިއީ ކިހިނެއް ވާކަމެއް ކަމެއް ނުވަތަ މިކަމުގެ ސިއްރަކީ ކޮބައިކަމާއިމެދު ސައިންޓިސަޓުން ދަނީ ރިސާރޗްހަދަމުންނެވެ.\nމިޞްރަކީ އެތަނެއްގައި ބަލާލަން ރީތި އާށޯހުކުރުވަނިވި އެތަށް ތަނެއް ހުންނަ ތަނެއްކަން އެއީ ޝައްކެއް ނެތް ކަމެކެވެ. ނަމަވެސް މިހުރިހާ ތަނެއްގެ ފަހަތުގައިވެސް އޭރު މިޞްރުގައި އުޅުނު މީހުންނާއި، ރަސްރަސްކަލުންނާއި، އެމީހުންގެ ދިރިއުޅުމުގެ އެތަކެއް ސިއްރުތަކެއް އެކުލެވިގެން ވެއެވެ.\nޒަމާނީ ހޯދުންތަކާއި ޓެކްނޮލޮޖީގެ އެހީގައި މިކަންކަން ހޯދަމުން ގެންދާއިރު، ކޮންމެ ހޯދުމަކީވެސް ހައިރާންކުރުވާ އެތަށް ސުވާލުތަކަކަށް ހުޅުވޭ ދޮރެކެވެ. އަދި ކޮންމެ ހޯދުމަކީވެސް އެތައް ސުވާލަކަށް ޖަވާބުދޭ ހޯދުމެކެވެ.


Ramadan: Happy market in roadha ah thaketheege agu heyokohfi\nހެޕީމާކެޓްގެ އާ އައުޓްލެޓެއް ހުޅުވަން ބޭއްވި ރަސްމިއްޔާތެއް: ރޯދައަށް ވަނީ އަގުތައް ހެޔޮކޮށްފައި -- ޝަމްއޫނު މުހައްމަދު | އަވަސް\nކާބޯ ތަކެތީގެ ބާވަތްތައް ފުޅާ ދާއިރާއެއްގައި ވިއްކާ ހެޕީމާކެޓުން ރޯދައާ ދިމާކޮށް ތަކެތީގެ އަގުތައް ހެޔޮކޮށްފި އެވެ.\nއެ ކުންފުނިން ނެރެފައިވާ ބަޔާނެއްގައި ބުނީ ކޮންމެ އަހަރެއްގެ ވެސް ރޯދައަށް ތަކެތީގެ އަގު އުފުލޭ ކަމަށެވެ. އަދި މި އަހަރު މި އަހަރު ބައެއް ބާވަތްތަކުގެ އަގު އާދަޔާ ހިލާފަށް ބޮޑުވެފައިވާ ކަމަށެވެ.\n"... މިކަމުން ރައްޔިތުންނަށްވާ ދަތިތައް އިހުސާސްވާ ހާލު އަޅުގަނޑުމެންގެ ކުންފުނިން [ހެޕީމާކެޓު] ން ވިއްކަމުން ދާ ހުރިހާ މުދަލެއްގެ އަގު ރަމަޟާން މަސް ނިމެންދެން ބެހެއްޓޭނެ އެންމެ ހެޔޮ އަގުގައި ހިފަހައްޓާނެ ކަމުގެ ޔަގީންކަން އަރުވަމެވެ،" ހެޕީމާކެޓުން ބުނެފައިވެ އެވެ.\nއެ ކުންފުނިން ވަނީ ކުކުޅާއި ކުޅުޅުގެ ބައިތައް އަދި ބިސް އަގު ހެޔޮކޮށްފައި ވާނެ ކަމަށް ބުނެފަ އެވެ. އަދި އެ ތަކެތީގެ އަގު ހެޔޮކުރަން އެ ކުންފުނިން ވަނީ އެހެން ވިޔަފާރިވެރިންގެ ކިބައިން ވެސް އެދިފަ އެވެ.\nހެޕީ މާކެޓްއަކީ ޔޫރަޕުގެ ގިނަ ބާވަތްތަކެއް ރާއްޖެ އެތެރެކޮށް ވިއްކާ ކުންފުންޏެކެވެ. ވިޔަފާރިކުރާތާ 26 އަހަރުވެފައިވާ މި ކުންފުނިން ވިއްކާ ބާވަތްތައް ހިންމަފުށިން ލިބޭނެ އިންތިޒާމު ހަމަޖެއްސުމަށް އެ ކުންފުނިން ދާދިފަހުން ވަނީ ފިހާރައެއް ވެސް ހުޅުވާފަ އެވެ.\nހެޕީ މާކެޓް ރޯދަ މަހާ ރޯއްޖާ ރޯދަ މަސް\nހެޕީ މާކެޓުން ބައެއް ބާވަތްތަކުގެ އަގު ހެޔޮކޮށްފި


Trump-Hillary ge bahus record adhadhakah meehun beli | Mihaaru\nއެމެރިކާގެ ރިޔާސީ ބަހުސްގައި ހިލަރީ އަށް އިޝާރާތް ކުރައްވާ ޓްރަމްޕް ވާހަކަ ދައްކަވަނީ. --ފޮޓޯ:އޭޕީ\nޓްރަމްޕް-ހިލަރީގެ ބަހުސް ރެކޯޑް އަދަދަކަށް މީހުން ބެލި\n28 ސެޕްޓެމްބަރ 2016 - 13:202comments\nނިއު ޔޯކް (ސެޕްޓެމްބަރު 28) - އެމެރިކާގައި މި އަހަރު އޮންނަ ރިޔާސީ އިންތިޚާބުގައި ވާދަކުރައްވާ ޑިމޮކްރެޓިކް ކެންޑިޑޭޓް ހިލަރީ ކްލިންޓަނާއި ރިޕަބްލިކަން ކެންޑިޑޭޓް ޑޮނަލްޑް ޓްރަމްޕު ހޯމަ ދުވަހުގެ ރޭ ބޭއްވި ބަހުސް ރެކޯޑް އަދަދަކަށް މީހުން ޓީވީން ބަލައިފި އެވެ.\nއެމެރިކާގެ ޓީވީތަކުން މި ބަހުސް ވަނީ 84 މިލިއަން މީހުން ބަލައިފަ އެވެ. މީގެ ކުރިން އެންމެ ގިނަ މީހުން ބެލީ މީގެ 36 އަހަރު ކުރިން 1980 ވަނަ އަހަރު ޖިމީ ކާޓާ އާއި ރޮނަލްޑް ރޭގަން ބޭއްވި ބަހުސް އެވެ. އެ ބަހުސް ވަނީ 80.6 މިލިއަން މީހުން ބަލައިފަ އެވެ.\nޓްރަމްޕާއި ހިލަރީގެ ބަހުސް ވަނީ އެމެރިކާގެ 13 ޓީވީ ޗެނަލަކުން ވަގުތުން ދައްކައިފަ އެވެ. އެހެންކަމުން ބައެއް ފަރާތްތަކުން ބުނަނީ ޓީވީން ބަހުސް ބެލި މީހުންގެ އަދަދު 84 މިލިއަނަށް ވުރެ އިތުރުވާނެ ކަމަށެވެ. މީގެ އިތުރުން ދުނިޔޭގެ އެހެން ހިސާބުތަކުން ވެސް މި ބަހުސް ވަނީ އެތައް މިލިއަން ބަޔަކު ޓީވީގެ ޒަރީއާ އިންނާއި އޮންލައިންކޮށް ބަލައިފަ އެވެ.\nބަހުސަށް ފަހު ސަޕޯޓަރުންނަށް ޓްރަމްޕް ވިދާޅުވެފައި ވަނީ އެއީ އެންމެ ބޮޑު އޯޑިއެންސް ލިބުނު ޓީވީ ޝޯކަން އެނގިވަޑައިގެންފައިވާ ކަމަށެވެ.\nއެމެރިކާގައި އެންމެ ބޮޑު ޓީވީ އޯޑިއެންސެއް ލިބިފައި ވަނީ މިދިޔަ އަހަރުގެ ސުޕަ ބޯލް ފައިނަލުގައި ނިއު އިންގްލެންޑާއި ސިއެޓްލް ބައްދަލު ކުރި މެޗަށެވެ. އެ މެޗު ވަނީ 114.4 މިލިއަން މީހުން ޓީވީން ބަލައިފަ އެވެ.\nރިޔާސީ ކެންޑިޑޭޓުންގެ އިތުރު ދެ ބަހުސް އަަދި އޮންނާނެ އެވެ. ދެ ވަނަ ބަހުސް އޮންނާނީ އަންނަ މަހު9ވަނަ ދުވަހު އެވެ. އަދި ތިން ވަނަ ބަހުސް އޮންނާނީ އަންނަ މަހު 19 ގަ އެވެ. އޭގެ ކުރިން އަންނަ މަހު4ގައި ނައިބް ރައީސުންގެ ބަހުސް އޮންނާނެ އެވެ.\nއިތުރު ލިޔުންތައް ހިލަރީ ކްލިންޓަން ޓެލެވިޒަން އެމެރިކާގެ އިންތިޚާބު 2016 ޑޮނަލްޑް ޓްރަމްޕް\nނާކާމިޔާބުވިޔަސް ނަތީޖާގެ ފަރަގު އެންމެ ބޮޑުކުރީ ހިލަރީ


vnews - Nasheed ge beysfaruvaage muhdhathu ithurukuran anehkaaves hushahalhuvvaifi\nނަޝީދަށް އިނގިރޭސިވިލާތުން ހިމާޔަތްދީފި، ބޭސްފަރުވާގެ މުއްދަތު އިތުރުކުރަން ވަނީ އެދިފައި\nބޭސްފަރުވާއަށް އިނގިރޭސިވިލާތަށް ވަޑައިގެން ހުންނެވި ކުރީގެ ރައީސް މުހައްމަދު ނަޝީދު ރާއްޖެއިން ބޭރުގައި ހުންނެވުމަށް ސަރުކާރުން ދީފައިވާ މުއްދަތު އިތުރުކޮށްދިނުމަށް އަނެއްކާވެސް އެދިވަޑައިގެންފި އެވެ.\nރައީސް ނަޝީދަށް އެންމެ ފަހުން މުއްދަތު އިތުރުކޮށްދީފައިވަނީ މިދިޔަ އޭޕްރީލް މަހުގެ 19 އިން ފެށިގެން 30 ދުވަހަށެވެ. މިމަހުގެ 19 އަށް އެ މުއްދަތު ވަނީ ހަމަވެފަ އެވެ.\nމޯލްޑިވްސް ކަރެކްޝަނަލް ސާވިސްގެ އިންފޮމޭޝަން އޮފިސަރު އަހުމަދު ލުގުމާން ވީނިއުސްއަށް ވިދާޅުވީ ރައީސް ނަޝީދަށް ދީފައިވާ މުއްދަތު އިތުރުކުރުމަށް އަނެއްކާވެސް ހުށަހަޅުއްވާފައިވާ ކަމަށެވެ.\nލުގުމާން ވިދާޅުވީ މުއްދަތު އިތުރުކުރުމަށް އެދިވަޑައިގެންފައިވަނީ އޮގަސްޓް މަހުގެ 23 ވަނަ ދުވަހާ ހަމައަށް ކަމަށެވެ.\n"އަޅުގަނޑުމެންނަށް ސިޓީ ލިބުނީ އިއްޔެ. މެޑިކަލް ބޯޑަށް ސިޓީ ހުށަހެޅުމުގެ މަސައްކަތް މިހާރު މިކުރަނީ" ލުގުމާން ވިދާޅުވި އެވެ.\nއޭނާ ވިދާޅުވީ އެހެން ފަހަރުތަކެކޭވެސް އެއްގޮތަށް މުއްދަތު އިތުރުކޮށްދިނުމުގައި ގޮތެއް ނިންމާނީ މެޑިކަލް ބޯޑުން ކަމަށެވެ.\nބޭސްފަރުވާގެ މުއްދަތު އިތުރުކުރުމަށް އެދިވަޑައިގެންފައިވާކަން ރައީސް ނަޝީދުގެ ގާނޫނީ ޓީމުން ވެސް ވަނީ ވީނިއުސްއަށް ކަށަވަރުކޮށްދީފަ އެވެ.\nގާނޫނީ ޓީމުގެ މެމްބަރެއް ކަމަށްވާ ހަސަން ލަތީފް ވީނިއުސްއަށް ވިދާޅުވީ މުއްދަތު އިތުރުކޮށްދިނުމަށް އެދުނީ ކަރެކްޝަނުން ބުނާ ލިޔުންތަކާއެކު ކަމަށެވެ. ރައީސް ނަޝީދުގެ ބޭސްފަރުވާގެ ތަފްސީލްތައް އޭގައި ހިމެނޭނެ ކަމަށް ހަސަން ވިދާޅުވި އެވެ.\n"ކުރިންވެސް އަޅުގަނޑުމެން އެދުނީ 23 އޮގަސްޓާ ހަމައަށް އިތުރުކޮށްދޭން. އެއީ ޑޮކްޓަރު ވިދާޅުވަނީ އެހާ މުއްދަތު ނަގާނެ ކަމަށް ބޭސްފަރުވާއަށް. އެއީ މިވަގުތަށް. އެހެންވީމަ ކަރެކްޝަނުން ބުނާ ލިޔުންތަކާއެކު އިއްޔެ އެއޮތީ ހުށަހަޅާފައި،" ހަސަން ވިދާޅުވި އެވެ.\nހަސަން ލަތީފް އިތުރަށް ވިދާޅުވީ ރައީސް ނަޝީދު މިހާރު އިނގިރޭސިވިލާތުގައި ހުންނެވީ ސިޔާސީ ރެފިއުޖީއެއްގެ ގޮތުގައި ކަމަށެވެ. އެހެންކަމުން އެމަނިކުފާނު ރާއްޖެ ގެނައުމަށް ސަރުކާރުން މަސައްކަތް ކުރުމުގެ ބޭނުމެއް ނެތް ކަމަށްވެސް ވިދާޅުވި އެވެ.\n"އެމަނިކުފާނު އެހުންނެވީ ޕޮލިޓިކަލް ރެފިއުޖީ ސްޓޭޓަސްގައި. އެހެންވީމަ ސަރުކާރުން ރައީސް ނަޝީދު އަނބުރާ ގެނައުމަށް މަސައްކަތް ކުރުމުގެ މާބޮޑު ބޭނުމެއް މިހާރު ނެތް،" ހަސަން ވިދާޅުވި އެވެ.\nއޭނާ ވިދާޅުވީ ރައީސް ނަޝީދު އިނގިރޭސިވިލާތަށް ވަޑައިގަތީ ބޭސްފަރުވާއަށް ކަމަށާއި ބޭސްފަރުވާ ނިމުމުން އެމަނިކުފާނު އެނބުރި ވަޑައިގަންނަވާނެ ކަމަށެވެ.\nރައީސް ނަޝީދުގެ ބޭސްފަރުވާއަށް ދީފައިވާ މުއްދަތު ހަމަވެފައިވާތީ ވީހާވެސް އަވަހަށް ރާއްޖެ ވަޑައިގަތުމަށް އޭޕްރީލް މަހުގެ ހަވަނަ ދުވަހު ކަރެކްޝަނުން އެމަނިކުފާނަށް އަންގާފައިވެ އެވެ. އެންމެ ފަހުން އިތުރުކޮށްދިން މުއްދަތު އިތުރުކޮށްދިނީ އޭގެ ފަހުންނެވެ.\nބޭސްފަރުވާއަށް އިނިގިރޭސިވިލާތަށް ވަޑައިގަތުމަށް ސަރުކާރުން އެންމެ ފުރަތަމަ ރައީސް ނަޝީދަށް ދިނީ އެއް މަސްދުވަހުގެ މުއްދަތެވެ. އެމުއްދަތު ހަމަވާން ކައިރިވެފައި ވަނިކޮށް 60 ދުވަސް އިތުރުކޮށްދިނުމަށް އެމަނިކުފާނު ހުށަހެޅުއްވީ މިދިޔަ ފެބްރުއަރީ މަހުގެ 15 ވަނަ ދުވަހު އެވެ. އެފަހަރު ލިޔެކިޔުންތައް ފުރިހަމަ ނުވާ ކަމަށް ބުނެ ކަރެކްޝަނުން ވަނީ ލިޔެކިޔުންތައް ފުރިހަމަކުރުމަށް ނަޝީދަށް އިތުރު ފުރުސަތު ދީފަ އެވެ. އެންމެ ފަހުން އިތުރުކޮށްދިން މަސްދުވަސް ދިނީ އޭރު ހުށަހެޅުއްވި ހުށަހެޅުއްވުމަށް ގޮތެއް ނުނިމި ގިނަ ދުވަސްތަކެއް ފާއިތުވެދިޔަ ފަހުންނެވެ. ހުއްދަ ނެތި އިނގިރޭސިވިލާތުގައި ހޭދަކުރެއްވި ދުވަސްތަކާއި މެދު ސަރުކާރުން އެއްޗެއް ނުބުނެ އެވެ.\nރައީސް ނަޝީދުގެ ބޭސްފަރުވާއަށް އިނގިރޭސިވިލާތަށް ވަޑައިގަތުމުގެ ހުއްދަ ދިނުމުން އެމަނިކުފާނު އިނގިރޭސިވިލާތަށް ފުރާވަޑައިގަތީ މިދިޔަ ޖެނުއަރީ މަހުގެ 18 ވަނަ ދުވަހުގެ ރެއެވެ. ނަމަވެސް އެމަނިކުފާނު އިނގިރޭސިވިލާތަށް ވަޑައިގަތީ ސްރީލަންކާގައި ދެ ދުވަހު މަޑުކުރެއްވުމަށްފަހު އެވެ.


Press Release 23-10-2016News\nPress Release 23-10-2016\nދިވެހިރާއްޖޭގެ ރިޓަޔަރމަންޓް ޕެންޝަން ސްކީމްގެ ގަވާއިދަށް އިޞްލާޙު ގެނައުމާ ގުޅޭ.\nގަވާއިދު ނަންބަރު R-20/2014 (12 މާރިޗު 2014) (ދިވެހިރާއްޖޭގެ ރިޓަޔަރމަންޓް ޕެންޝަން ސްކީމްގެ ގަވާއިދު) އަށް އެއްވަނަ އިޞްލާޙު ގެނެސް ދިވެހި ސަރުކާރުގެ ގެޒެޓުގައި ޝާއިޢު ކޮށް 23 އޮކްޓޫބަރު 2016 އިން ފެށިގެން މި އިޞްލާޙަށް މިހާރު ވާނީ ޢަމަލުކުރަން ފަށާފައެވެ. އެގޮތުން އެ ގަވާއިދުގެ 31 ވަނަ މާއްދާއާއި 34 ވަނަ މާއްދާގެ ދަށުން ކުރަމުން އައި ޖޫރިމަނާ ތަކުގެ އަދަދުތައް މިހާރުވާނީ ކުޑަކުރެވިފައެވެ.\nމި އިޞްލާޙުގެ މަޤްޞަދަކީ އެކިއެކި ސަބަބުތަކާހުރެ، މި ސްކީމުގައި ބައިވެރިނުވެ ތިބި ފަރާތްތައް ސްކީމުގައި ބައިވެރިވުމަށް ހުރި ދަތިތަކަށް އިދާރީ ގޮތުން ލުޔެއް ދިނުމެވެ. މިކަމުގެ ސަބަބުން މިހާތަނަށް ސްކީމުގައި ބައިވެރިނުވެ ތިބި ފަރާތްތަކަށް ސްކީމުގައި ބައިވެރިވުމަށް ހިތްވަރު ދީ، ދިވެހިރާއްޖޭގައި ވަޒީފާ އަދާކުރާ އެންމެހާ މުވައްޒަފުންނަކީވެސް މި ސްކީމުން ފައިދާ ލިބެމުންދާ މުވައްޒަފުން ކަމުގައި ވުމަށް ބާރަކަށްވެގެން ދިޔުމެވެ. ދިވެހިރާއްޖޭގެ ރިޓަޔަރމަންޓް ޕެންޝަން ސްކީމުގައި ބައިވެރިނުވާ ފަރާތްތައް ބައިވެރި ނުވެ ފާއިތުވާ ކޮންމެ މަހަކަށް ނެގުމަށް ހަމަޖެހިފައިވަނީ 500.00(ފަސް ސަތޭކަ) ރުފިޔާ އެވެ. ނަމަވެސް މިހާރު ޤަވާޢިދަށް މިގެނެވުނު އިޞްލާޙާއި ގުޅިގެން ވަޒީފާދޭ ފަރާތްތައް މި ސްކީމުގައި ބައިވެރިނުވާ ނަމަ، ޖޫރިމަނާ ގޮތުގައި ނެގޭނީ ޖުމްލަ 500.00ރުފިޔާ އެވެ. މީގެ އިތުރުން ވަޒީފާ ދޭ ފަރާތުން މި ގަވާއިދުގެ ދަށުން ބަލަހައްޓަންޖެހޭ ރެކޯޑުތައް ބަލަހައްޓަމުން ގެންގޮސްފައި ނުވާތީ، ކުރިން ޖޫރިމަނާ ކުރެވެމުން ދިޔަ ޢަދަދަށް ވެސް ވަނީ ބަދަލު ގެނެވިފައެވެ. މިގޮތުން ކުރިން ޖޫރިމަނާ ކުރެވުނީ ކުށުގެ ކުޑަބޮޑު މިނަށް ބަލައި، 500.00ރުފިޔާ އާއި 50,000.0(ފަންސާސް ހާސް) ރުފިޔާ ދެމެދު ޢަދަދެވެ. ނަމަވެސް މިގެނެވުނު އިޞްލާޙާއި ގުޅިގެން ވަޒީފާ ދޭ ފަރާތް މިހާރު ޖޫރިމަނާ ކުރެވޭނެ ޖުމްލަ ޢަދަދަކީ 1,000.00(އެއްހާސް) ރުފިޔާ އެވެ.\nދިވެހިރާއްޖޭގެ ރިޓަޔަރމަންޓް ޕެންޝަން ސްކީމުގެ ގަވާއިދަށް އިޞްލާޙު ގެނެސް އެ ގަވާއިދުގެ ދަށުން ކުރެވޭ ބައެއް ޖޫރިމަނާތައް ކުޑަކުރެވިފައި ވީނަމަވެސް މިކަމުގެ ސަބަބުން މި ސްކީމުގެ ބައިވެރިން ކަމުގައިވާ ވަޒީފާ އަދާކުރާ ފަރާތްތަކަށް އެކަމުގެ އެއްވެސް ގެއްލުމެއް ލިބެމުން ނުދާނެއެވެ. އެފަރާތްތަކަށް ޙައްޤުވާ މަންފާ އެފަރާތްތަކަށް މިހާރުވެސް ލިބެމުންދާ ގޮތުގެ މަތީން ބަރާބަރަށް ލިބެމުންދާނެއެވެ.\nމޯލްޑިވްސް ޕެންޝަން އެޑްމިނިސްޓްރޭޝަން އޮފީހަކީ ދިވެހިރާއްޖޭގެ ޕެންޝަނާބެހޭ ޤާނޫނުން ބާރު ލިބިގެން 2009 ވަނަ އަހަރު އުފައްދާފައިވާ މުއައްސަސާ އެކެވެ. މި އޮފީހުގެ މައިގަޑު މަޤްޞަދަކީ:\n- ޕެންޝަން ސްކީމުތައް ބެލެހެއްޓުމާއެކު ދެމެހެއްޓެނިވި ގޮތެއްގައި ޕެންޝަން ސްކީމުގެ ބައިވެރިންނަށް މަންފާ ކުރަނިވި ނިޒާމެއްގެ ތެރެއިން ޕެންޝަން ފޯރުކޮށްދީ، ދުޅަހެޔޮ މުޖުތަމަޢެއް ބިނާ ކުރުމަށް މަސައްކަތް ކުރުމެވެ.\n22 މުޙައްރަމް 1438\n23 އޮކްޓޫބަރު 2016\nގެޒެޓް ވެބްސައިޓްގެ ލިންކްތައް


HA gai thelu ge bill kudakohlaifi, sababakee avi! | Mihaaru\nހއ. އަތޮޅުން ތެލުގެ ބިލް ކުޑަކޮށްލައިފި، ސަބަބަކީ އަވި!\nމުރައިދޫ ސްކޫލުގައި ސޯލާ ޕެނަލް ހަރުކޮށްފައި: އަވިން ކަރަންޓް އުފެއްދުމުން ތެލަށް ބަރޯސާވާ މިންވަރު ކުޑަކުރެވިއްޖެ -\nރާއްޖެއާ އެންމެ ގުޅޭ ގޮތަށް ހަކަތަ އުފެއްދުމުގައި ހއ. އަތޮޅު މިހާރު އަންނަނީ ނަމޫނާ ދައްކަމުންނެވެ. ސޯލާ ޕެނަލް ބޭނުންކޮށްގެން އެ އަތޮޅުގެ 14 ރަށުގައި އަވިން އުފައްދާ ކަރަންޓްގެ ސަބަބުން ތެލަށް ކުރާ ހޭދަ ކުޑަވެއްޖެ އެވެ.\nހއ. ގައި އެ ހާއްސަ ޕްރޮޖެކްޓް ފެށީ 2016 ގަ އެވެ. މިއީ އިއާދަކުރަނިވި ހަކަތައިގެ ނިޒާމެއް ގާއިމްކުރަން އޭރުގެ ސަރުކާރާއި އޭޝިއަން ޑިވެލޮޕްމެންޓް ބޭންކް ގުޅިގެން ފެށި ޕްރިޕެއަރިން އައުޓާ އައިލޭންޑްސް ފޮ ސަސްޓެއިނެބަލް އެނާޖީ ޑިވެލޮޕްމެންޓް، (ޕޮއިސްޑް)ގެ ދެ ވަނަ ފިޔަވައްސެވެ. ޕްރޮޖެކްޓްގެ ދަށުން ހއ. އަތޮޅުގައި ފެނަކައިން ހިދުމަތް ދޭ ހުރިހާ ރަށެއްގައި ޖުމްލަ 2.3 މެގަވޮޓްގެ ސޯލާ ޕީވީ ވަނީ ހަރުކޮށްފަ އެވެ.\nރަށްރަށުގެ އިންޖީނުގެތަކާއި ސޯލާ ޕީވީއާ ވަނީ ގުޅާލައިފަ އެވެ. އެހެންކަމުން އިންޖީނުތައް މިހާރު ބަދަލުވެފައި އެވަނީ އަވިން ވެސް ހަކަތަ ފޯރުކޮށްދޭ ގޮތަށް ހައިބްރިޑް ސިސްޓަމްތަކަކަށެވެ. މިހާރު އެ ރަށްރަށުގައި ކަރަންޓް އުފައްދަނީ އަވިންނާއި ޑީސަލް ބޭނުންކޮށްގެންނެވެ. މި ނިޒާމުން އޮޓަމެޓިކުން އިސްކަންދޭނީ އަވިން އުފައްދާ ކަރަންޓަށެވެ. ގިނަ ރަށްތަކުގައި މި ސިސްޓަމާ އެކު ބެޓަރީ ސްޓޯރޭޖް ވެސް ހަރުކޮށްފައިވެ އެވެ.\nއަވިން ހަކަތަ އުފައްދާ މިންވަރު ދައްކައިދެނީ: މިއީ ރަނގަޅު ނިޒާމެއް\nޕްރޮޖެކްޓުގެ އަމާޒަކަށް ވީ ހުރިހާ ރަށަކަށް ވެސް ބޭނުންވާ ހަކަތައިގެ 30 ޕަސެންޓް އަވިން އުފައްދާ ގޮތް ހެދުމެވެ. އެ ސިސްޓަމް ބޭނުންކޮށްގެން ހއ. ގެ ހުރިހާ ރަށެއްގައި ވެސް އަވިން އުފައްދާ ކަރަންޓް، ރަށް ދޫކުރެ އެވެ.\nހުރިހާ ރަށެއްގައި ވެސް ސޯލާ ޕެނަލްތައް ހަރުކޮށްފައި ހުންނަނީ ދައުލަތުގެ އެކި އިދާރާތަކުގެ ފުރާޅުގަ އެވެ. ސްކޫލުތަކާއި އޮފީސްތަކުގެ ފުރާޅާއި ޓެރަހުގަ އެވެ.\nފެނަކައިގެ ޓެކްނިކަލް ސާވިސަސް އެންޑް ގްރީން އެނާޖީ ޑިޕާޓްމަންޓްގެ ޑައިރެކްޓަ އަބްދުﷲ ނާޝިތު ވިދާޅުވި ގޮތުގައި އެ ޕްރޮޖެކްޓްގެ ސަބަބުން ހއ.ގެ ބައެއް ރަށްތަކުގައި ހަތަރި ގަޑިއިރާއި ހަ ގަޑިއިރާ ދެމެދުގެ ވަގުތުތަކަށް ޑީސަލް ޖެނެރޭޓަރު ނިވާލެވެ އެވެ.\n"ދުވާލު ގަޑީގައި ސޯލާ ޕެނަލުން އުފައްދާ ކަރަންޓް، ކަރަންޓް ވިޔުގައާ ހުންނާނީ ގުޅިފައި. ޑީސަލް އިންޖީނުން އުފައްދާނީ ސޯލާ ޕީވީން އުފައްދާ މިންވަރަށް ވުރެ ރަށުގެ ޑިމާންޑް ބޮޑު ނަމަ، އެ ޑިމާންޑް މީޓްކުރަން ބޭނުންވާ ލޯޑް،" ނާޝިތު ވިދާޅުވި އެވެ.\nއެ ޕްރޮޖެކްޓް އެންމެ ކާމިޔާބުކޮށް ހިންގާ އެއް ރަށަކީ އެ އަތޮޅު މުރައިދު އެވެ. ގިނަ ދުވަސްތަކުގައި ހެނދުނު އަށަކުން ހަވީރު ހަތަރެއް ޖަހަންދެން އެ ރަށުގައި ދޫކުރަނީ އަވިން އުފައްދާ ކަރަންޓެވެ.\n"މި ރަށުގައި ސޯލާއިން އުފައްދާ 115 ކިލޯވޮޓް. އުފެއްދޭ ކެޕޭސިޓީއަކީ 140 ކިލޯވޮޓް،" އެ ރަށު އިންޖީނުގޭގެ އޮފިޝަލަކު ވިދާޅުވި އެވެ.\nމުރައިދޫ ސްކޫލުގައި ސޯލާ ޕެނަލް ހަރުކޮށްފައި: ހއ. އަތޮޅުގެ ހުރިހާ ރަށެއްގައި ވެސް މިހާރު އަވިން ކަރަންޓް އުފައްދާ\nއެ އަތޮޅު ތަކަންދޫގައި ގާއިމްކޮށްފައިވާ ނިޒާމުން 95 ކިލޯވޮޓްގެ ކަރަންޓް އުފައްދަ އެވެ. އެރަށު އިންޖީނުގޭގެ އޮފިޝަލަކު ވިދާޅުވި ގޮތުގައި ރަނގަޅަށް އަވިދޭ ދުވަސްދުވަހު ރަށަށް ބޭނުންވާ ހަކަތައިގެ 75 ޕަސެންޓް އަވިން އުފެއްދެ އެވެ.\nހަރަދު ބޮޑު ތަނުން ކުޑަ ކުރެވިއްޖެ!\nމިދިޔަ އަހަރުގެ ތަފާސްހިސާބުތަކަށް ހަވާލާދީ ނާޝިތު ވިދާޅުވި ގޮތުގައި ހއ.ގެ ރަށްރަށުގައި ކަރަންޓް އުފައްދަން ކުރިން ބޭނުންކުރި ޑީސަލްގެ ތެރެއިން 3.1 މިލިޔަން ލީޓަރު މިހާރު ވަނީ، އަވިން ފޯރުކޮށްދޭ ކަރަންޓާ އެކު، ސަލާމަތް ކުރެވިފަ އެވެ.\nޕްރޮޖެކްޓްގެ މަގުސަދަކީ ޑީސަލަށް ބަރޯސާވާ މިންވަރު ކުޑަކޮށް، ކަރަންޓު ޔުނިޓެއް އުފައްދަން ކުރަން ޖެހޭ ހޭދަ ވެސް ދަށަށް ގެންދިއުމެވެ. އޭގެ ސަބަބުން ތިމާވެއްޓަށް ވެސް ހިމާޔަތް ލިބެ އެވެ.\n"ބޮޑު ރަށެއްވީމާ ސޯލާ ޕެނެލްތައް ގިނައިން ހަރުކުރަން ޖެހޭނެ. އެކަމަކު މި ރަށުގައި ވެސް މިހާރު ގާތްގަނޑަކަށް 25 ޕަސެންޓް ކަރަންޓް އުފައްދަނީ އަވިން،" ހއ.ގެ އެންމެ އާބާދީ ބޮޑު ދިއްދޫ އިންޖީނުގޭގެ އޮފިޝަލަކު ވިދާޅުވި އެވެ.\n"ރަނގަޅަށް އަވިދޭ ދުވަސްދުވަހު ޑީސަލުން އިންޖީނު ހިންގަން ޖެހޭ ވަރު ކުޑަ."\nހއ. ގައި ކުރިއަށް ދާ މަޝްރޫއުގެ ކާމިޔާބުކަން މިހާރު ވެސް އެކި ރަށްރަށުން އެބަ ފެނެ އެވެ. މިއީ ސާފު ހަކަތަ އުފެއްދުމުގައި ކުރިއަށް އެޅި މުހިންމު ފިޔަވަޅެކެވެ. ހަމަ މި މަޝްރޫއުގެ ދަށުން ށ.، ނ.، ޅ.، ކ.، އދ.، އަދި ވ. އަތޮޅުގެ ރަށްރަށުގައި ވެސް އެ ނިޒާމްކުރަން ވަނީ ނިންމައިފަ އެވެ. މިހާތަނަށް ށ. އަތޮޅުގެ ގިނަ ރަށްތަކެއްގައި ނިޒާމް ގާއިމް ވެސް ކޮށްފި އެވެ.\nތިމާވެށި ސޯލާ ޕެނަލް ފެނަކަ ކޯޕަރޭޝަން ހއ. ތަކަންދޫ ހއ. ދިއްދޫ\n27 ކޮމެންޓް, 69 ރިއެކްޝަންސް\nހއ. ގައި ސޯލަރ ޕެނަލްސް ދެކެނައިން އުޅޭ ރަށުގައި ޖަހައިގެން5ކިލޯވޮޓް އިން ބައި ކިލޯ ވޮޓް ސޭވް ވެއޭ ކިޔާ އެއިންޖީނުގެ ހިންގާ ފެނަކައިގައި އުޅޭ ދަ ރާއްޖެތެރޭ މީހަކު އެ ޒާތަށް ދައްކާ ވާހަކަ ތަކަކީ އެއީ މަމެންނަށް ގަބޫލުކުރަން ދަތި ކަމެކޭ މަމެން ޔަގީން ކަން ދޭނަމޭ ސްކޫލެއްގެ ފުރާޅުގައި ޖަހާފައިވާ ޕެނަލްސް ތަކުން ޑިސްޓްރިބިއުޝަން ނެޓްވާރކް އަށް ދޭ ކަރަންޓް އެއީ ރިއެކްޓިވް ޕަވަރ ކަން އެއިން އިންޖީނުގެ އިން އުފައްދާ ތެލުން އެންމެ ލީޓަރެއް ވެސް\nމަމެން ނުތަޅާށެ ބޭކާރު އަނގަ.\nސޯލާގެ ހަގީގީ ފައިދާ ފެންނާނީ އަގު ހެޔޮކޮށް ސޯލާ ޕެނަލް ރާއްޖެ އިން ގަންނަން ލިބިގެންނެވެ. އަދި އަމިއްލަ މީހުންނަށް އަމިއްލަ އަށް ހަރުކުރުމުގެ ހުއްދަ ފަސޭހަ އިން ލިބިގެންނެވެ. އަދި އާއްމުންނަށް ސޯލާ އާ ބެހޭ މައުލޫ މާތު ފަސޭހަ އިން ލިބޭނެ އޮފީހެއް ހުރެގެންނެވެ.\nޜައްޔިތުންގެ ޖީބަށް ތިކަމުން ލިބުނު ލުޔަކީ ކޮބާ؟\nރައްރަށު ގެ ގިނައިންޖީނުގެތަކުން ހަރަދުކަޑާފަ އޮއްނާނީ ގެއްލުމުގާ\nކޮން "ޕްލިކޭ" ޓެކޭތަ ތިޔާ ކިޔަނީ؟ އަހުންނަށްވެސް އެގޭ ބަސް ބަސް ބޭނުންކޮށްގެން ދިވެހިބަހުން ކޮމެންޓް ލިޔެބަލަ!\nހެހެހެ! އޮޅުވާލިޔަސްތީ، ބޮޑުވަރު! އާދައިގެމަތިން ރައީސް ޔާމީނު ނިންމާފައިވާ މެގަރ ޕްރޮޖެކްޓެއްގެ ރިބަންފަށް މި ސަރުކާރުގައި ކަނޑާލީމާ ހުރިހާ ޝުކުރެއް މި ސަރުކާރުގެ ވެރިމީހާޔަށް! އަވިން ހަކަތަ މުޅި ރާއްޖެއަށް ފުޅާކުރުމުގެ ވާހަކަ 2013 އިންފެށިގެން ކުރިޔަށް ގެންދަމުން ދިޔަ ވާހަކައިގެ ޚަބަރުތަށް ކިތަންމެ ފަހަރަކު މި "މިހާރު" ނޫހުން ތިބޭފުޅާއަށްވެސް ހުންނާނީ ކިތަންމެ ފަހަރަކު ފެނިފައި!\nޝުކުރިއްޔާ ދިވެހިންގެ އެކާވީސްވަނަގަރުނުގެ ތަރައްގީގެބާނީ ރައީސް އަބުދުﷲޔާމީން އަބުދުއްޔާމީން އަބުދުލްގައްޔޫމް\nމާލޭގައި މިކަން ކުރެވޭނެ ގޮތެއް ހައްދަވާ\nތި ފުރާޅުމަތީ އެއްޗެހި ހިއްކަންއަޅާ ބައެއްނުން.\n2016ގައި އޭރުގެ ސަރުކާރުން ؟؟؟ޔާމީން ސަތުކާރޭ ބުނަންޖެހޭ ވަރު މާގިނަވީމަ އޭރުގެ ސަރުކާރު.\nތިޔައީ އެހާ ހަމަޖެހޭ ވާހަކަތަކެއްނޫން.\nރައީސްޔާމިނަކީ ނަމޫނާ ލީޑަރެއް ދުރުވިސްނޭ ގާބިލް ބޭފުޅެއް


Alifushin maduvvari ah dhathurukuri2meehaku covidah positive vejje | Fainu Online\n4 ޖޫން 2021, ހުކުރު, 13:40\nރ. އަލިފުށިން ރ. މަޑުއްވަރީއަށް ދަތުރުކުރި2މީހަކު ކޮވިޑަށް ޕޮޒިޓިވް ވެއްޖެއެވެ.\nރ. މަޑުއްވަރީ ޞިއްޙީ މަރުކަޒުން ބުނެފައިވާ ގޮތުން، އަލިފުއްޓަށް ދަތުރު ކޮށްފައި އައުމުން4ފަރާތެއް ހޯމް ކަރަންޓީން ކުރެވުނު ކަމަށެވެ. އަދި އޭގެ ތެރެއިން2މީހެއްގެ ފަރާތުން ކޮވިޑް19 ގެ އަލާމާތްތައް ފެނުމުން ޓެސްޓް ކުރިއިރު ޕޮޒިޓިވްވެފައިވާ ކަމަށެވެ.\nމިކަމާއި ގުޅޭގޮތުން މަޑުއްވަރީ ކައުންސިލްގެ ރައީސް މުޙައްމަދު ސޯދިޤު ވިދާޅުވީ، އެމީހުން ތިބީ ކަރަންޓީން ކުރެވިފައި ކަމަށާއި ނަމަވެސް، ކޮންޓެކްޓް ޓްރޭސިންގެ މަސައްކަތް ކުރަމުން ދާ ކަމަށެވެ.\nސޯދިޤު ވިދާޅުވީ، ކޮންޓެކްޓް ޓްރޭސިންގެ މަސައްކަތްތަކުގައި ރައްޔިތުންގެ ފުރިހަމަ އެއްބާރުލުން ލިބުމަކީ ވަރަށް ބޮޑު އެދުމެއް ކަމަށެވެ.\nއަލިފުއްޓަކީ ކޮވިޑަށް ގިނަބަޔަކު ޕޮޒިޓިވްވަމުންދާ ރަށެކެވެ. އިއްޔެއާއި ހަމައަށް އެރަށުން 64 މީހަކު ވަނީ ޕޮޒިޓިވް ވެފައެވެ.\nއިތުރު ލިޔުންތައް ރ. މަޑުއްވަރި ކޮރޯނާ ވައިރަސް


ރައީސް ސޯލިހް ޕްރިންސް ޒައިދާއި ބައްދަލުކުރެއްވުމުގެ ތެރެއިން --- ފޮޓޯ: ރައީސް އޮފީސް\nކޮޕް 26 ސަމިޓުގައި ބައިވެރިވާ ރާއްޖޭގެ ވަފްދުގެ އެޑްވައިޒަރު އަދި އުރުދުންގެ ޕްރިންސް ޒައިދު ރާދު ޒައިދު އަލް ހުސައިންއާ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ބައްދަލުކުރައްވައިފި އެވެ.\nއެ ދެބޭފުޅުން ބައްދަލުކުރެއްވީ ސްކޮޓްލެންޑުގެ ވެރިރަށް ގްލާސްގޯގަ އެވެ. މި ބައްދަލުވުމުގައި ޕްރިންސް ޒައިދު، ހިއުމަން ރައިޓްސް ހައި ކޮމިޝަނަރުގެ ގޮތުގައި ހުންނެވިއިރު ރާއްޖެއަށް ފޯރުކޮށްދެއްވި އެހީތެރިކަން ފާހަގަކުރައްވާ ރައީސް ސޯލިހު ޝުކުރު އަދާކުރެއްވި އެވެ. އަދި ކޮޕް 26ގައި ބައިވެރިވާ ރާއްޖޭގެ ވަފްދުގެ އެޑްވައިޒަރެއްގެ ގޮތުގައި މަސައްކަތްކުރައްވަން ޕްރިންސް ޒައިދު އެއްބަސްވެވަޑައިގެންނެވީތީ ވެސް ރައީސް ސޯލިހް ޝުކުރު އަދާކުރެއްވި އެވެ.\nރައީސް ސޯލިހް ވިދާޅުވީ ޕްރިންސް ޒައިދު ރާއްޖޭގެ ވަފްދާ ގުޅިވަޑައިގަތުމަކީ ފަހުރެއް ކަމަށާއި، އަދި އޭނާގެ ތަޖުރިބާގެ ސަބަބުން ދެ ފަރާތުން ގުޅިގެން ކުރާ މަސައްކަތްތަކަށް ބޮޑެތި ކުރިއެރުންތަކެއް ލިބިގެންދާނެ ކަމަށް އުއްމީދު ކުރައްވާ ކަމަށެވެ. އަދި ރައީސް ވަނީ މޫސުމަށް އަންނަ ބަދަލުތަކަކީ ރާއްޖެ ފަދަ ކުދި ޖަޒީރާ ގައުމުތަކަށް ވަރަށް ބޮޑަށް އަސަރުކުރާނޭ ކަމެއް ކަމާއި ކޮޕް 26 އަކީ ރާއްޖެއަށް ވަރަށް މުހިންމު ސަމިޓެއް ކަމަށް ވިދާޅުވެފަ އެވެ.\nމިބައްދަލުވުމުގައި ޕްރިންސް ޒައިދު ވިދާޅުވީ ރާއްޖޭގެ ވަފްދާ އެކު ކޮޕް 26 ގައި މަސައްކަތްކުރުމުގެ ފުރުސަތު ލިބުނީތީ ވަރަށް އުފާކުރައްވ ކަމަށާއި އަދި އެއީ ފަހުރުވެރިވާ ކަމެއް ކަމަށެވެ. މޫސުމީ ބަދަލުތަކާ ހެދި ކުރިމަތިވާ ކާރިސާތަކުން ކުދި ޖަޒީރާ ގައުމުތަކަށް ކުރިމަތިވާ ގޮންޖެހުންތަކާއި އެ ގޮންޖެހުންތަކުން ސަލާމަތްވުމަށް މާލީ އެހީތެރިކަން ހޯދުމާ ގުޅޭ ގޮތުން ވެސް މަޝްވަރާކުރެއްވި އެވެ.\nމި ބައްދަލުވުމުގައި އެންވަޔަރަންމަންޓް މިނިސްޓަރު އާމިނަތު ޝައުނާ އަދި ރާއްޖޭން އެމެރިކާއަށް ކަނޑައަޅުއްވާފައި ހުންނަވާ ސަފީރު ތިލްމީޒާ ހުސައިންގެ އިތުރުން ރާއްޖޭގެ ފޮރިން މިނިސްޓަރު އަދި އދގެ އާންމު މަޖިލީހުގެ ރައީސް އަބްދުﷲ ޝާހިދު ވެސް ބައިވެރިވެވަޑައިގެންނެވި އެވެ.\nޕްރިންސް ޒައިދަކީ ކުރިން އދ.ގެ ހިއުމަން ރައިޓްސް ހައި ކޮމިޝަނަރުގެ މަގާމު ވެސް ފުރުއްވި ބޭފުޅެކެވެ. އުރުދުން އަށް ނިސްބަތްވާ ޒައިދަކީ އިންޓަނޭޝަނަލް ޕީސް އިންސްޓިޓިއުޓްގެ ސީއީއޯ އަދި ރައީސް އެވެ.


Kiyumuge fageerukan naththaalan thafaathu visnunthakeh | Mihaaru\nދިވެހި ދަރިވަރުންތަކެއް އިމްތިހާނަށް ވަނުމުގެ ކުރިން: ދުނިޔޭގައި ކިޔުމުގެ ފުރުސަތު ކުދިންނަށް ލިބޭ މިންވަރު އިތުރުކުރަން ގައުމުތަކުން މަސައްކަތްކުރަން ޖެހޭ --ފޮޓޯ: ހުސައިން ވަހީދު/މިހާރު\n08 ޑިސެމްބަރ 2019 - 10:23 1 comment\nގިނަ ކުޑަކުދިންނަށް، އުމުރުން 10 އަހަރު ފުރުމަކީ ބޮޑު އުފަލެކެވެ. އެއީ، ދުނިޔޭގެ ކަންކަން ހިނގާނުހިނގާ ގޮތް ދެނެގަނެ، ވިސްނުން ފުޅާކުރަމުން އަންނަ އުމުރެވެ. ނަމަވެސް މަދުން އާމްދަނީ ލިބޭ ގައުމުތަކާއި މެދު ފަންތީގެ އާމްދަނީ ލިބޭ ގައުމުތަކުގައި ދިރިއުޅޭ 10 އަހަރު ފުރިފައިވާ ކުދިންގެ ތެރެއިން ދެބައިކުޅަ އެއްބަޔަށް ވުރެ ގިނަ އަދަދެއްގެ ކުދިންނަށް އާދައިގެ ވާހަކައެއް ކިޔާލާށާއި އޭގައި ބުނާ އެއްޗެއް ދެނެގަންނާކަށް ނޭނގެ އެވެ. އަޅުގަނޑުމެން މިއަދު މިތިބީ، އެތައް މިލިއަން ކުދިންނަކަށް ލިބެން ޖެހޭ ފުރުސަތުތަކާއި އެ ކުދިންގެ އުންމީދުތަކަށް ހުރަސްއެޅިފައިވާ އުނގެނުމުގެ ބޮޑު ކާރިސާއެއްގެ ތެރޭގަ އެވެ. މިއީ ބަލައިގަނެވޭނެ ކަމެއް ނޫނެވެ.\nމިދިޔަ އޮކްޓޯބަރު މަހު އަޅުގަނޑުމެން ވާނީ، އުނގެނުމުގެ އާ އަމާޒަކަށް ބާރުދޭ މައުލޫމާތު އާންމުކޮށްފަ އެވެ؛ އެއީ، ލާނިން ޕަވަޓީގެ ނިސްބަތް 2030ގެ ކުރިން އެންމެ މަދުވެގެން ވެސް ދެބައިކުޅަ އެއްބައި މަދުކުރުމުގެ އަމާޒެވެ.\nކިޔަން ދަސްކުރުމަކީ ވަކިން ހާއްސަކޮށް ވަރަށް މުހިންމު ހުނަރެކެވެ. އޭގެ ސަބަބުން ވަރަށް ބައިވަރު ފުރުސަތުތަކެއް ހުޅުވިގެން ދިއުމުގެ އިތުރަށް، އެއީ ސައިންސާއި ހިސާބުގެ އިލްމު ފަދަ އުނގެނުމުގެ އެހެނިހެން ދާއިރާތައް ބިނާވެފައިވާ އަސާސެވެ. ލާނިން ޕަވަޓީ (އުމުރުން 10 އަހަރު ފުރިފައިވާ ކުދިންގެ ތެރެއިން އާދައިގެ ވާހަކައެއް ކިޔާލާށާއި އެ ފަހުމްވުމަށް ނުކުޅެދިފައިވާ ކުދިންގެ ނިސްބަތް) ނައްތާލުމަކީ ވަރަށް ބޮޑު އަހައްމިއްޔަތުކަމެއް ދީގެން، އަވަހަށް ކުރަން ޖެހިފައިވާ ކަމެކެވެ. އެއީ، ފަގީރުކަން ނައްތާލުމަށާއި ތަރައްގީގެ ފައިދާ އެންމެންނަށް ލިބިގެންދިއުމަށް ކޮންމެހެން މުހިންމު ކަމެކެވެ. އެއީ، ކުދިންނަށް އެ ކުދިންގެ ގާބިލްކަން ހަގީގީ މާނައިގައި ބޭނުންކުރެވޭނޭ ގޮތް ފަހިކުރުމަށް ވެސް މުހިންމު ކަމެކެވެ.\nނަމަވެސް ފާއިތުވެދިޔަ އަހަރުތަކުގައި، ލާނިން ޕަވަޓީގެ ނިސްބަތް މަދުކުރުމުގެ މަސައްކަތުގައި ކުރިއެރުން ހޯދޭ މިންވަރު އޮތީ މަޑުޖެހިފަ އެވެ. މުޅި ދުނިޔެ އަށް ބަލާއިރު، ޕްރައިމަރީ ގްރޭޑްތަކުގެ ދަރިވަރުންގެ އުނގެނުމުގެ ނަތީޖާތައް ރަނގަޅުކުރުމުގައި 2000 ވަނަ އަހަރުން ފެށިގެން 2017 ވަނަ އަހަރާ ދެމެދު ހޯދިފައި ވަނީ އެންމެ 10 ޕަސެންޓްގެ ކުރިއެރުމެކެވެ. މި ލަސް މިނުމުގައި މި މަސައްކަތް ކުރިއަށްދާ ނަމަ، 2030 ވަނަ އަހަރު ބައްދަލުކުރާއިރު، އުމުރުން 10 އަހަރު ފުރިފައިވާ ކުދިންގެ ތެރެއިން 43 ޕަސެންޓް ކުދިން ވާނީ ކިޔަން ނޭނގޭ ބަޔަކަށެވެ.\nފާއިތުވެދިޔަ އަހަރުތަކުގައި ބައެއް ގައުމުތަކުން ކުރިއެރުން ހޯދާފައިވީ ނަމަވެސް، އެންމެ ކުޑަކޮށް އާމްދަނީ ލިބޭ ގައުމުތަކާއި މަތީ ފަންތީގެ އާމްދަނީ ލިބޭ ގައުމުތަކާ ދެމެދު ބޮޑެތި ފަރަގުތަކެއް އެބަހުއްޓެވެ. އަދި އެއް ގައުމެއްގެ ތަފާސްހިސާބުތަކުގައި ވެސް މިފަދަ ބޮޑެތި ފަރަގުތައް އެބަހުއްޓެވެ. ދިވެހިރާއްޖޭގައި ވެސް، އާދައިގެ ލިޔުމެއް ކިޔާލަން އަދި އޭގައި ބުނާ އެއްޗެއް ފަހުމްވާން ނޭނގޭ ކުޑަކުދިން ފުދޭ ވަރަކަށް އެބަ ތިއްބެވެ.\nއުފާވެރި ޚަބަރަކީ، 2030 ވަނަ އަހަރު އުމުރުން 10 އަހަރު ފުރޭ ކުދިން އުފަންވާނީ އަންނަ އަހަރު ކަމެވެ. އެހެންކަމުން، އަވަސް ފިޔަވަޅުތަކެއް އެޅިއްޖެ ނަމަ، މިކަން ރަނގަޅު މަގަކަށް އެޅުވުމުގެ ފުރުސަތު އެބަ އޮތެވެ.\nއަޅުގަނޑުމެން ކަނޑައަޅާފައިވާ އަމާޒަކީ ވަރަށް ބޮޑު، އެހެނަސް ހާސިލްކުރެވޭނެ އަމާޒެކެވެ. މި އަމާޒަށް ވާސިލްވުމަށްޓަކައި ކުރެވޭ މަސައްކަތްތައް ވަނީ، ދެމެހެއްޓެނިވި ތަރައްގީގެ ލަނޑުދަނޑިތަކުގެ ތެރެއިން ހަތަރު ވަނަ ލަނޑުދަނޑި ކަމަށްވާ އެންމެންނަށް ރަނގަޅު ފެންވަރެއްގެ ތައުލީމު ފޯރުވައިދިނުމުގެ ލަނޑުދަނޑި ހާސިލްކުރަން ކުރެވޭ މަސައްކަތްތަކާ ގުޅިފަ އެވެ. މިކަން ހާސިލްކުރުމަށްޓަކައި، ދުނިޔޭގެ ފެންވަރުގައި ކުރިއެރުން ހޯދޭ މިންވަރު ގާތްގަނޑަކަށް ތިންގުނަ އިތުރުކުރަން ޖެހޭނެ އެވެ. މިއީ، 2000 ވަނަ އަހަރާއި 2015 ވަނަ އަހަރާ ދެމެދު އެންމެ ބޮޑެތި ކުރިއެރުންތައް ހޯދި ގައުމްތަކުން ކުރިއެރުން ހޯދި މިންވަރާ އެއްވަރަށް ކޮންމެ ގައުމަކުން ވެސް ކުރިއެރުން ހޯދައިފި ނަމަ ކުރެވޭނެ ކަމެކެވެ.\nވަރަށް ގިނަ ގައުމުތަކަކުން އަންނަނީ މިއީ ކުރެވޭނެ ކަމެއްކަން ސާބިތުކޮށްދެމުންނެވެ. ކެންޔާގައި، ކިޔަން ދަސްކޮށްދިނުމަށް ސަރުކާރުން ކުރިއަށްގެންދާ ގައުމީ ފެންވަރުގެ ޕްރޮގްރާމްގެ ސަބަބުން، އެދެވޭ ވަރަކަށް ކިޔަން އެނގޭ ގްރޭޑް ދޭއްގެ ދަރިވަރުންގެ އަދަދު ވަނީ ތިން ގުނަ އަށް ވުރެ ބޮޑު މިންވަރަކަށް އިތުރު ކުރެވިފަ އެވެ. މިކަން ހާސިލްކޮށްފައި ވަނީ، ޓެކްނޮލޮޖީގެ ވަސީލަތްތައް ބޭނުންކޮށްގެން މުދައްރިސުން ތަމްރީންކޮށް، މުދައްރިސުންނަށް ބޭނުންވާ ގައިޑްތައް ފޯރުކޮށްދީ، އަދި ކޮންމެ ކުއްޖަކަށް ފޮތެއް ދީގެންނެވެ.\nވިއެޓްނާމްގައި ބޭނުންކުރާ ނަތީޖާ ރަނގަޅު މުގައްރަރުގައި ވަނީ، އަސާސީ ކަންކަން ހިމެނުމުގެ އިތުރަށް، އަސާސީ ހުނަރުތައް ދަސްކޮށްދިނުމާއި ހުރިހާ ކުދިންނަށް ކިޔާނެ ތަކެތި ފޯރުކޮށްދެވޭކަން ކަށަވަރު ކޮށްދީފަ އެވެ. އެ ގައުމުގައި، އެންމެ މަދުން އާމްދަނީ ލިބޭ 40 ޕަސެންޓް ދަރިވަރުންގެ އުނގެނުމުގެ ނަތީޖާތައް، މަތީ ފަންތީގެ އާމްދަނީ ލިބޭ ގައުމުތަކުގެ ދަރިވަރެއްގެ ނަތީޖާއާ އާންމު ގޮތެއްގައި އެއްވަރު ނުވަތަ އެ އަށް ވުރެ ވެސް ރަނގަޅެވެ.\nލާނިން ޕަވަޓީ ކުޑަކުރަަން ދިމާވާ ގޮންޖެހުންތައް އެކި ގައުމުތަކާއި ސަރަހައްދުތަކުގައި ތަފާތު ވާނެ އެވެ. ބައެއް ގައުމުތަކުގައި، ސްކޫލަށް ނުވެއްދުން ނުވަތަ ނުދެވުމަކީ އަދިވެސް ވަރަށް ބޮޑު މައްސަލައެކެވެ؛ ސްކޫލަށް ނުދާ ނުވަތަ ނުދެވޭ 258 މިލިއަން ކުދިން 2018 ގައި ދުނިޔޭގެ އެކި ކަންކޮޅުތަކުގައި ތިއްބެވެ. އަނެއް ބައި ގައުމުތަކުގައި، ކުދިން ސްކޫލަށް ދިޔައަސް އުނގެނޭ މިންވަރު ދަށެވެ. ދުނިޔޭގެ ފެންވަރުގެ އަމާޒެއް ކަނޑައަޅައިގެން، އުނގެނުމުގެ އަމާޒުތަކެއް ގައުމީ ފެންވަރުގައި ހިފިއްޖެ ނަމަ ވާލްޑް ބޭންކަށް އެ ގައުމުތަކާ އެކު މަސައްކަތް ކުރެވޭނެ އެވެ. ލާނިން ޕަވަޓީގެ ނިސްބަތް 2030ގެ ކުރިން ދެބައިކުޅަ އެއްބަޔަށް ތިރިކުރުމުގެ އަމާޒަކީ މެދު ރާސްތާގެ އަމާޒެކެވެ. އަޅުގަނޑުމެންގެ އަމާޒަކީ، ސަރުކާރުތަކާއި ތަރައްގީގެ ބައިވެރިންނާ އެކު މަސައްކަތްކޮށްގެން އެ ނިސްބަތް ސުމަކަށް ތިރިކުރުމެވެ.\nއެންމެ މަދުން އަދި މެދު ފަންތީގެ އާމްދަނީ ލިބޭ ގައުމުތަކުގައި ތައުލީމަށް އެންމެ ބޮޑަށް އެހީވެދޭ ފަރާތުގެ ހައިސިއްޔަތުން، ވާލްޑް ބޭންކުން، ގައުމުތަކާ ގުޅިގެން، މަސައްކަތް ކުރާނީ ޕްރައިމަރީ ސްކޫލްތަކުގެ ދަރިވަރުންގެ މެދުގައި ކިޔުމުގެ ހުނަރު އަށަގެންނެވުމަށެވެ. މިކަމާ ގުޅުން ހުރި ސިޔާސަތުތަކުގެ ތެރޭގައި، މުދައްރިސުންނަށް ތަފްސީލީ ގޮތެއްގައި އަދި އަމަލީ ގޮތުން ތަމްރީނު ދިނުން، އެ އުމުރުފުރުއަކާ ގުޅޭ ފެންވަރު ރަނގަޅު ފޮތް ލިބިދެވޭކަން ކަށަވަރުކުރުން އަދި ގޭގައި ބޭނުންކުރާ ބަހުން ކިޔަވައިދިނުން ހިމެނެ އެވެ.\nލިޔަންކިޔަން ދަންނަ ނިސްބަތް ދެމެހެއްޓުމަށާއި ފުޅާ ދާއިރާއެއްގައި ކުރިއެރުންތައް ހޯދުމަށްޓަކައި މުޅި ތައުލީމީ ނިޒާމް ކުރިއެރުވުމަށް، ވާލްޑް ބޭންކުން އަންނަނީ ސަރުކާރުތަކާއި ތަރައްގީގެ ބައިވެރިންނާ އެކު މަސައްކަތް ކުރަމުންނެވެ. އޭގެ މާނަ އަކީ، ކުދިން ސްކޫލަށް ދަނީ ތައްޔާރުވެގެން އަދި ކިޔެވުމަށް ޝައުގުވެރިކަން ހުރެގެންކަން ކަށަވަރު ކުރުމާއި، މުދައްރިސުންނަކީ ގާބިލް އަދި އަގުވަޒަންކުރެވޭ ބައެއްކަން ކަށަވަރުކުރުމާ އެކު ޓެކްނޮލޮޖީގެ ވަސީލަތްތައް ފޯރުކޮށްދިނުމާއި، ރަނގަޅު ވަސީލަތްތަކެއް ހިމެނޭ އެކަށީގެންވާ ކްލާސްރޫމްތަކެއް ގާއިމްކުރުމާއި، ސްކޫލްތަކަކީ ރައްކާތެރި އަދި ހުރިހާ ފަންތިއަކާއި ގިންތިއެއްގެ ދަރިވަރުންނަށް ވެސް އުނގެނެވޭ ފަދަ ތަންތަނަށް ހެދުމާއި ތައުލީމީ ނިޒާމް ރަނގަޅަށް ބެލެހެއްޓުމެވެ.\nމި ކަންކަން ހާސިލްކުރެވޭ މިންވަރު ބަލަން ވަރަށް ތަނަވަސް ވަޒަންކުރުމާއި ދިރާސާކުރުމުގެ އެޖެންޑާއެއް ގެންގުޅޭނެ އެވެ. އެގޮތުން، އުނގެނުމުގެ ނަތީޖާތަކާއި އެ ނަތީޖާތަކަށް ވާސިލްވެވުނު ގޮތްތައް ވަޒަންކުރުމާއި، އަސާސީ ހުނަރުތައް ތަރައްގީކުރަން ޓެކްނޮލޮޖީގެ އާ ވަސީލަތްތައް ވިސްނުންތެރިކަމާ އެކު ބޭނުންކޮށްގެން ދިރާސާކުރުން އަދި އުފެއްދުންތެރި ވިސްނުންތައް ނެރުން ހިމެނެ އެވެ.\nއުނގެނުމުގެ ކާރިސާގެ ސަބަބުން ގެއްލިގެން ދަނީ ކުދިންގެ ގާބިލްކަން އެކަންޏެއް ނޫނެވެ؛ މިއީ، އިގްތިސާދަށް ވެސް އަސަރުކުރާ ކަމެކެވެ. މިކަމުގެ ސަބަބުން، މަސައްކަތުގެ މާހައުލަށް ނުކުންނަ ފަރާތްތަކަށް ނޭދެވޭ އަސަރުކޮށް، ވާދަވެރި އިގްތިސާދެއް ބިނާކުރުމަށް ހުރަސް އެޅެ އެވެ. ވާލްޑް ބޭންކުގެ ހިއުމަން ކެޕިޓަލް ޑިވެލޮޕްމަންޓް އިންޑެކްސް އިން ދައްކާ ގޮތުން، މިއަދު އުފަންވާ ކުއްޖެއްގެ އުފެއްދުންތެރިކަމުގެ ނިސްބަތް ހުންނާނީ، ގައުމުތަކުން އެކަށީގެންވާ މިންވަރަށް ތައުލީމާއި ސިއްހަތަށް ހޭދަކޮށްފި ނަމަ ހުންނާނެ މިންވަރުގެ 56 ޕަސެންޓްގަ އެވެ.\nލާނިން ޕަވަޓީ ނައްތާލުމަކީ، ފަގީރުކަމާއި ބަނޑުހައިހޫނުކަން ނައްތާލުމާ އެއްވަރަށް އަހައްމިއްޔަތުކަން ދޭ ކަމަކަށް ހަދަން ޖެހެ އެވެ. އެއީ ފަސޭހަ ކަމަކަށް ނުވާނެ އެވެ. ނަމަވެސް މި މަސައްކަތަށް ފުރަގަސްދީގެން ނުވާނެ އެވެ. ދުނިޔޭގެ އެކި ކަންކޮޅުތަކުގައި ދިރިއުޅޭ ކުދިންގެ ހައްގުގައި، އަޅުގަނޑުމެންގެ ނަޒަރު ދުރަށް ހިންގަން ޖެހެ އެވެ. އެ ކުދިންނަށް ދުރަށް ނަޒަރު ހިންގޭނީ އޭރުންނެވެ.\nޑޭވިޑް މަލްޕަސް އަކީ ވާލްޑް ބޭންކްގެ ރައީސް އެވެ. މިއީ އޭނާ އިނގިރޭސި ބަހުން ލިއުއްވި މަޒުމޫނެއްގެ ދިވެހި ތަރުޖަމާ އެވެ.\nއިތުރު ލިޔުންތައް ކުޑަކުދިން ތައުލީމް ކޮލަމް ކިޔަވާކުދިން ޑަބްލިއުއެޗްއޯ\nކުދިން ފޫހިވިޔަނުދީ! ކުރެވޭނެ ކަންތައް އެބަހުރި


Feyli Quran Mubaaraathuge 1 Vana Aidheen aai Yaeesh ah\nފޭލި ގުރުއާން މުބާރާތުން އެއްވަނަ ހޯދި ކުއްޖެއް -- ފޮޓޯ: ފޭލި ޖަމިއްޔާ\nފޭލި ގުރުއާން މުބާރާތުގެ އެއްވަނަ އައިދީން އާއި ޔައީޝް އަށް\nފައުންޑޭޝަން އޮފް އޭދަފުށީ ޔޫތު ލިންކޭޖް (ފޭލި ޖަމިއްޔާ) އިން މި ރޯދަމަހު އޭދަފުށީގައި ބޭއްވި ގުރުއާން މުބާރާތުން އެއްވަނަ އެރަށު ގުލިސްތާނުގޭ އައިދީން ބިން އަލީ ރަޝީދު އާއި ތުޅާދޫ، ހުދުފަޅު ޔައީޝް މުހައްމަދު ސާޖިދު ހޯދައިފި އެވެ.\nހިތުން ކިޔުމުގެ ބައިން މުޅި މުބާރާތުން އެއްވަނަ އައިދީން ހޯދިއިރު ޔައީޝްއަށް އެއްވަނަ ލިބިފައި ވަނީ ބަލައިގެން ކިޔެވުމުގެ ބައިންނެވެ. އެއް ވަނަ ހޯދި ދެކުދިންނަށް ވެސް ވަނީ 5000 ރުފިޔާގެ ފައިސާގެ އިނާމެއް ދީފައެވެ.\nއެ މުބާރާތުގެ ނަތީޖާ ފާޅުކުރުމަށް ބ. އަތޮޅު ތައުލީމީ މަރުކަޒުގައި މިއަދު ހެނދުނު ބޭއްވި ޖަލްސާގައި ވަނަތައް ހޯދި ފަރާތްތަކަށް އިނާމާއި ޓްރޮފީ އަދި ހަނދާނީ ލިޔުން ހަވާލުކޮށް ދެއްވީ ބ. އަތޮޅު ކައުންސިލުގެ ރައީސް މަބްރޫކް ނަސީރެވެ.\nއެ މުބާރާތުގެ ހިތުން ކިޔެވުމުގެ ގޮފިން ދެވަނަ ލިބުނީ އޭދަފުށީ ސާދީވިލާ، ލޫތު އަހްމަދު ނަސީރަށެވެ. އެ ގޮފިން ތިންވަނަ ލިބުނީ މާބަގީޗާގޭ ޔޫސުފް ކައިލް ލިސާނަށެވެ. ބަލައިގެން ކިޔެވުމުގެ ގޮފިން ރ. އިނގުރައިދޫ އާހް އަމްނާއު އަޙްމަދު ޝާހިދު ދެވަނަ ހޯދި އިރު އެ ގޮފިން ތިންވަނަ ލިބުނީ ތުޅާދޫ ދޮންވެލި ފަރާޝާ އަބްދުއްރަހްމާނަށެވެ.\nއެ މުބާރާތުގައި ބައިވެރިވި ކުދިންތަކެއް -- ފޮޓޯ: ފޭލި ޖަމިއްޔާ\nއެ މުބާރާތުގައި ވަނަ ހޯދި ކުއްޖަކަށް އިނާމު ހަވާލުކުރަނީ -- ފޮޓޯ: ފޭލި ޖަމިއްޔާ\nއޭގެ އިތުރުން އެމުބާރާތުގެ އެކި އުމުރުފުރާތަކުން ވެސް ދެ ގޮފިން ވަނީ ވަނަތައް ހޮވައި އިނާމާއި ޓްރޮފީދީފަ އެވެ. އެމް7ޕްރިންޓް އާއި މަންޓާ އެއާގެ އިތުރުން ހެޔޮއެދޭ ގިނަ ފަރާތްތަކެއްގެ އެހީތެރިކަމާއެކު މިދިޔަ މަހުގެ 25 އިން 27 އަށް ކުރިއަށް ގެންދިޔަ އެ މުބާރާތުގައި 200 އަށްވުރެ ގިނަ ދަރިވަރުންނާއި މީހުން ބައިވެރިވި އެވެ.\nމިއީ ފޭލި ޖަމިއްޔާއިން ބޭއްވި އެފަދަ 17 ވަނަ ގުރުއާން މުބާރާތެވެ.\nބ. އަތޮޅު ރޯދަމަސް ގުރުއާން މުބާރާތް


Idhikolhu faraaithakun B. Maalhugai dhemi banner thah fuluhun nagaifi\nމާޅޮހުގައި ދަމާފައިވާ ބެނާ ފުލުހުން ނަގަނީ—ފޮޓޯ:ސޯޝަލް މީޑިއާ\nމާޅޮހުގައި ދެމި ބެނާއެއް ފުލުހުން ނަގައިފި\nހިތާދޫ އޮންލައިން | 12 ސެޕްޓެންބަރ 2018\n“ވަގަކަށް ހާސް ދުވަސް، ރައްޔިތުންނަށް އެއް ދުވަސް” ކަމަށް ލިޔެ ބ. މާޅޮހުގައި އިދިކޮޅު ފަރާތްތަކުން ދަމާފައިވާ ބެނާއެއް ފުލުހުން މިއަދު ނަގައިފިއެވެ.\nމިއަތޮޅުގައި އިދިކޮޅު ފަރާތްތަކަށް ބޮޑު ތާއީދެއް އޮންނަ މާޅޮހުގައި ދަމާފައިވާ އެ ބެނާ ފުލުހުން އަމިއްލައަށް މިއަދު ނެގި އިރު، އެ ބެނާ ނަގަން ފުލުހުން ކައުންސިލުގައި ދެ ދުވަސް ކުރިން އެދިފައިވާ ކަމަށް ވެ އެވެ.\nމާޅޮހު ކައުންސިލުގެ ރައީސް އަބްދުﷲ ސުޖާއު ވިދާޅުވީ އެމްޑީޕީން ދަމާފައިވާ ބެނާގައި “ވަގު” ޖަހާފައި އޮތުމުން ވަކި މީހަކަށް ނިސްބަތްކޮށް ދަމާފައިވާ ބެނާއެއް ކަމަށް ބުނެ ބެނާ ނަގަން ކައުންސިލަށް އެނގި ކަމަށެވެ.\n“އަޅުގަނޑުމެން ވާނެ އަންގާފައި ފުލުހުންގެ އެންގުމާ އެއްގޮތަށް ބެނާ ނަގަން އެމްޑީޕީއަށް،” ސުޖާއު ވިދާޅުވިއެވެ.\nނަމަވެސް މާޅޮހުގައި އިދިކޮޅު ކެމްޕޭންގައި ހަރަކާތްތެރިވާ އިސް މީހަކު ބުނި ގޮތުގައި ފުލުހުން ބެނާ ނެގި ވަކި ސަބަބެއް ނާންގައެވެ.\n“ބެނާ ނެގި ވަކި ސަބަބެއް ނާންގާ. އަޅުގަނޑުމެން މިބަލަނީ ވަގެކޭ ޖަހާފައި އޮތީމަ ކެތް ނުކުރެވުނީ ކަމަށް. އެ ބަހަކީ ހަރު ބަހަކުން ނަކަލުކޮށްފައިވާ ބަހެއް. މިރަށުގައި އެބަ ހުރި އެހެން ބެނާތައް ވެސް އެ ނުނަގާ. މިބެނާ ނަގަން ޖެހޭ ސަބަބެއް އޮންނާނެތާ ދެއްތޯ،” މާޅޮހުން ވާހަކަ ދެއްކި މީހަކު ބުންޏެވެ.\nހުކުރު ދުވަހު އޭދަފުށީ ކައުންސިލުން ރައްޔިތުންނާ ބައްދަލުކުރަނީ


ރާއްޖޭގެ ހުރިހާ އޮތޮޅެއްގައިވެސް މިހާރު އޭލެވެލް ހެދޭނެ ރާއްޖޭގެ ހުރިހާ އޮތޮޅެއްގައިވެސް މިހާރު އޭލެވެލް ހެދޭނެ\nރާއްޖޭގެ ހުރިހާ އޮތޮޅެއްގައިވެސް މިހާރު އޭލެވެލް ހެދޭނެ\nރާއްޖޭގެ ހުރިހާ އަތޮޅެއްގައި މަތީ ސާނަވީއަށް ކިޔަވައިދޭން ފަށައިފިއެވެ. މަތީ ސާނަވީއަށް ކިޔަވައިދިނުމަށް ފުރުޞަތުދެވޭ ސިޔާސަތަށް ގެނެވުނު ބަދަލާ ގުޅިގެން ކުރިން އޭ، ލެވެލް ކިޔަވައިނުދޭ އަތޮޅުތަކުގައިވެސް މިހާރު ވަނީ އޭ، ލެވެލްއަށް ކިޔަވައިދޭން ފަށާފައެވެ.\nއެންމެ ފަހުން ރާއްޖޭގައި އޭ، ލެެވެލަށް ކިޔަވައިދޭނެ ފެށި، ވ.ކެޔޮދޫ ސްކޫލްގައި އޭ.ލެވެލްއަށް ކިޔަވައިދޭން ފެށުން ކުލަގަދަކޮށް ފާހަގަކުރުމަށްޓަކައި ވަނީ ޚާއްޞަ ރަސްމިއްޔާތެއް ބާއްވާފައެވެ. މިރަސްމިއްޔާތު ޝަރަފުވެރިކޮށްދެއްވީ އެޑިއުކޭޝަން މިނިސްޓަރ ޑރ.ޢާއިޝަތު ޢަލީއެވެ. ރާއްޖޭގެ ހުރިހާ އަތޮޅުތަކެއްގައި އޭ، ލަވެލްއަށް ކިޔަވއިދެމުން އަންނައިރު އެންމެ ފަހު އަތޮޅެއްގެ ގޮތުގައި އޭލެވެލްއަށް ކިޔަވއިދޭން މިފެށީ ކެޔޮދޫ ސްކޫލްގައެވެ. މިއާއެކު ދިވެހިރާއްޖޭގައި މިހާރު އޭ، ލެވެލްއަށް ކިޔަވައިދޭ ސަރުކާރު 34 ސްކޫލެއްގައި ޖުމްލަ 1173 ދަރިވަރުން ތަޢުލީމު ޙާޞިލްކުރަމުން އެބަގެންދެއެވެ.\nކުރިން އެޑިއުކޭޝަން މިނިސްޓްރީގެ ޕޮލިސި އޮންނަ ގޮތުން ސްކޫލެއްގައި އޭ، ލެވެލްއަށް ކިޔަވައިދޭން ފެށެނީ މަދުވެގެން އޯލެވެލްގެ5މާއްދާއިން ފާސްވެފައިވާ 10 ދަރިވަރުން ތިބިގެންނެވެ. އެހެންނަމަވެސް މި އުޞޫލަށް ބަދަލުގެނަސް ކިޔަވަން ބޭނުންވާ ދަރިވަރުންނާއި ވަޞީލަތްތައް ހުރެއްޖެނަމަ މިހާރު އެ ސްކޫލެއްގައި އޭ، ލެވެލްއާ ހަމަޔަށް ކިޔަވައިދެވޭނެއެވެ. މިއާއެކު ކެޔޮދޫގެ ދަރިވަރުންނަށް ރަށުން ބޭރަށް މަތީ ޘާނަވީއަށް ކިޔަވަންދިއުމުގެ ބަދަލުގައި އަމިއްލަ ރަށުގައި މައިންބަފައިންގެ ކައިރީގައި ތިބެ ކިޔެވުމުގެ ފުރުޞަތު މިވަނީ ލިބިފައެވެ.\nކެޔޮދޫ ސްކޫލްގައި އޭލެވެލްއަށް ކިޔަވައިދޭން ފެށުމާ ގުޅިގެން ޕީއެސްއެމް ނިއުސްއަށް މަޢުލޫމާތުދެއްވަމަުން އެ ސްކޫލްގެ ޕްރިންސިޕަލް ޒަޢީމާ ހުސައިން ވިދާޅުވީ ރަށުގައި ތިބެގެން މަތީ ޘާނަވީއަށް ކިޔަވައިދިނުމަށްޓަކައި ގިނަ މަސައްކަތްތަކެއް ކުރެއްވިކަމަށެވެ. މިގޮތުން އޭލެވެލްއަށް ކިޔަވައިދިނުމަށްޓަކައި ސްކޫލްގައި ޖާގައިގެ ދަތިކަން އޮތްނަމަވެސް މިހާރު، އަތޮޅު ކައުންސިލްގެ އެހީތެރިކަމާއެކު އެކަމަށް ޚާއްސަ ކްލާސްރޫމެއް ތައްޔާރުކޮށްފައިވާކަމަށް ޒައީމާ ވިދާޅުވިއެވެ.\nކެޔޮދޫ ސްކޫލްގައި އޭ، ލެވެލްއަށް ކިޔަވައިދޭން ފެށީ މިއަހަރު ގްރޭޑް 10 ނިންމި9ދަރިވަރުންގެ ތެރެއިން6ދަރިވަރަކާއެކުގައެވެ. ޒަޢީމާ ވިދާޅުވީ އޭލެވެލްއަށް ކިޔަވައިދޭނީ މިހާރުވެސް އެ ސްކޫލްގައި ކިޔަވައިދެމުން އަންނަ މުދައްރިސުންކަމަށެވެ. އަދި އެރަށު ސްކޫލްގެ ދަރިވަރުންގެ އިތުރަށް އެހެން ރަށްރަށުގެ ދަރިވަރުންނަށްވެސް އެސްކޫލުން ކިޔެވުމުގެ ފުރުޞަތު އޮންނާނެކަމަށް އޭނާ ވިދާޅުވިއެވެ.\nކެޔޮދޫ ސްކޫލްގައި ފައުންޑޭޝަން ލެވެލްއިން ފެށިގެން ގްރޭޑް 10އާ ހަމައަށް ޖުމުލަ 212 ދަރިވަރަކު އަންނަނީ ކިޔަވަމުންނެވެ. އެރަށުގައި ގްރޭޑް 10 އުފައްދައި އޯލެވެލް ސެންޓަރެއްގެ ގޮތުގައި ރަޖިސްޓްރީކޮށް ފުރަތަމަ ފަހަރަށް އޯލެވެލް ހަދާފައިވަނީ 2004ވަނަ އަހަރުގައެވެ.\nރާއްޖޭގެ ރަށްރަށުގެ ތެރެއިން އާބާދީ މަދު ރަށްތަކުގައި ކިޔަވައިދިނުމަށްޓަކައި އުނދަގޫތަކެއް އަންނަނީ ވަމުންނެވެ. އެހެންނަމަވެސް ސަރުކާރުން މަސައްކަތް ކުރައްވަމުން ގެންދަވަނީ އެއްވެސް ކުއްޖަކު ބާކީ ނުކޮށް އެ ކުއްޖެއްގެ އުފަން ރަށުން ތަޢުލީމް ފޯރުކޮށްދިނުމަށެވެ. މިހާރުވެސް ސްކޫލް ނެތް ރަށްތަކާއި އާބާދީ މަދު ސްކޫލްތަކުގައި ސެޓަލައިޓް ސްކޫލް ތަޢާރަފްކޮށް ކިޔަވއިދޭން ވަނީ ނިންމާފައެވެ.


ރަހިމު - ވިކިޕީޑިއާ\nއަންހެނާގެ ނަސްލު އުފައްދާ ނިޒާމްގައި ހިމެނޭ މައި ގުނަވަނަކީ ރަހިމެވެ. ނުވަތަ މިއީ މިނިޒާމްގައި ހިމެނޭ އެންމެ މުހިއްމު އެއްގުނަވަނެވެ. ރަހިމުގެ މަތިން ކުރިންވެސް ބުނިހެން ދެފަރާތުގައި ދެ ބިސްދަތުރުކުރާ ހޮޅި ރަހިމާއި ގުޅިފައި ވެއެވެ. ރަހިމުގެ ތިރީ ބަޔަކީ ރަހިމުގެ ކަރެވެ. މިބައި އިންނަނީ އަންހެނާގެ ޖިންސީ ގުނަވަނަށް ހުޅުވޭ ގޮތަށެވެ. ބިސްރަވައިގައި އުފައްދާ ބިސް ބިސްދަތުރުކުރާ ހޮޅި ކަނޑަތުކޮށް ރަހިމަށް ވާޞިލްވެ، ފިރިހެނާ ޖިންސީ ގުޅުމުގެ ތެރޭގައި އަންހެނާގެ ހަށިގަނޑަށް ދޫކޮށްލާ މަނަވީ ޙައިވާން އާ ބައްދަލުވެއްޖެނަމަ ބިސް ރަހިމުގައި ފާރުގައި މުޑުވަށްވެ، އިންދައެވެ. އަދި ރަހިމުގެ ތެރޭގައި ދަރިފުޅު އަށަގަނެ ބޮޑުވަމުން އާދެއެވެ.\n2 ދޫކުރާ ހޯރމޯންތައް\n4 އުފެދި ބޮޑުވުން\nދޫކުރާ ހޯރމޯންތައް[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ޕްރޯލެކްޓިން\nޕްރޯލެކްޓިން ނުވަތަ (އިނގިރޭސި ބަހުން: Prolactin)އަކީ ގާތުންދޭ ދުވަސްވަރު ދޫކުރާ ޕެޕްޓައިޑް ހޯރމޯން އެކެވެ. މިހޯރމޯން އެންޓީރިއޯ ޕިޓޫއިޓަރީ ގްލޭންޑް ގައި ހުންނަ ލެކްޓޯޓްރޯޕް(Lactotrope) ސެލްތަކުން އުފައްދައި ދޫކުރެއެވެ. މީގެ އިތުރުން އުރަމަތި އަދި މާބަނޑު ދުވަސްވަރު ރަހިމުގެ ފާރުން ވެސް މިހޯރމޯން އުފައްދައި ދޫކުރެއެވެ. ގާތުން ކިރުދިނުމުގެ ތެރޭގައި ކުޑަ ދަރިފުޅު މައިމީހާގެ އުރަމަތީގައި އަނގަޖަހައި ދަމާލުމުން، ޕްރޯލެކްޓިން އުފެއްދުމަށް ބާރުއަޅައެވެ. ނަތީޖާއެއްގެ ގޮތުން އުރަމައްޗަށް ކިރުއެރި، ފުރެއެވެ. އެއީ ޖެހިގެން އަންނަ ފަހަރު ގާތުންދޭން ވާއިރު ކިރު އުރަމަތީގައި ޖަމާވެފައި ބެހެއްޓުމަށްޓަކައެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ރިލަކްސިން\nރިލަކްސިން ނުވަތަ (އިނގިރޭސި ބަހުން: Relaxin) އަކީ 1926 ވަނަ އަހަރު ފުރަތަމަ ފަހަރަށް ހޯދުނު ހޯރމޯން އެކެވެ. ތަފާތު3ވައްތަރެއް މި ހޯރމޯންގެ ހުރެއެވެ. އަންހެނުންނަށް ނިސްބަތްކުރާއިރު މިހޯރމޯން އުރަމަތީގައި ވެސް އުފެދެއެވެ. އަދި ބިސްރަވައިގައި އުފެދޭ ކޯޕަސް ލޫޓިއަމް(Corpus luteum) އިންވެސް ދޫކުރެއެވެ. މާބަނޑު ދުވަސްވަރު ރަހިމުގެ ފާރުންނާއި، އަދި ވިހާއިރު ތުއްތު ދަރިފުޅާއެކު ފައިބާ މަސް(Placenta) އިންވެސް މިހޯރމޯން ދޫކުރެއެވެ.\nއުފެދި ބޮޑުވުން[އުނިއިތުރު ގެންނަވާ]\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 20 ޖެނުއަރީ 2022، 19:10 ގައެވެ.


SunOnline: Masthuvaathakechaa dhekolhah kuraa hanguraama vanee fail vefa: Philippines ge naibu raees\nމަސްތުވާތަކެއްޗާ ދެކޮޅަށް ކުރާ ހަނގުރާ ވަނީ ފެއިލްވެފައި: ފިލިޕީންސްގެ ނައިބު ރައީސް\nރުގިއްޔާ މުހައްމަދު މޫސާ 07 Jan 2020, 13:04\nފިލިޕީންސްގެ ރައީސް ރޮޑްރީގޯ ޑުޓާޓޭ އާއި ނައިބު ރައީސް ލެނީ ރޮބްރެޑޯ -- ފޮޓޯ: އޭޕީ\nމެނީލާ (ޖެނުއަރީ 7): ފިލިޕީންސްގެ ރައީސް ރޮޑްރީގޯ ޑުޓާޓެ މަސްތުވާތަކެއްޗާ ދެކޮޅަށް ކުރައްވާ ހަނގުރާމަ ފެއިލްވެފައިވާ ކަމަށް އެގައުމުގެ ނައިބު ރައީސް ލެނީ ރޮބްރެޑޯ ވިދާޅުވެއްޖެ އެވެ.\nފިލިޕީންސްގެ އިދިކޮޅު ލީޑަރު ކަމަށްވާ ރޮބްރެޑޯ ވިދާޅުވި ގޮތުގައި 2016 ވަނަ އަހަރު ޑުޓާޓޭ ވެރިކަމަށް ވަޑައިގެންނެވި ފަހުން ގަވާއިދާ ހިލާފު މަސްތުވާތަކެތި ނައްތާލުމަށް ފެއްޓެވި މަސައްކަތުން ރަނގަޅު ނަތީޖާއެއް ނުފެންނަ ކަމަށް ރަސްމީ ތަފާސްހިސާބުން ދައްކަ އެވެ. އެގޮތުން ފާއިތުވި ތިން އަހަރު ތެރޭ ފުލުހުންނަށް ހޯދިފައި ވަނީ އެގައުމުގައި ދައުރުވަމުންދާ މަސްތުވާއެއްޗެއް ކަމަށްވާ މެތެމްފެޓަމިންގެ އެންމެ ޕަސެންޓެއް ކަމަށް ރޮބްރެޑޯ ވިދާޅުވި އެވެ.\n"ފިލިޕީންސްގެ އެތައް ރައްޔިތުންނެއް މަރާ އެތައް ފައިސާއެއް [ހަނގުރާމައަށް] ހަރަދު ކުރި ނަމަވެސް ފާއިތުވި ތިން އަހަރުތެރޭ ދައުރުވަމުންދާ މެތެމްފެޓަމިން އާއި ޑްރަގު ފައިސާގެ އެންމެ ޕަސެންޓަކަށް ވުރެ އިތުރަށް ހޯދިފައި ނުވޭ،" ނޫސްވެރިންގެ ބައްދަލުވުމެއްގައި ރޮބްރެޑޯ ވިދާޅުވި އެވެ.\nމީގެ އިތުރުން ނައިބު ރައީސް ވަނީ ގަވާއިދާ ހިލާފު މަސްތުވާތަކެތި ހުއްޓުވަން ބޭނުން ނަމަ ފުރަތަމަ އަމާޒަކަށް ހަދަންވީ އެ މަސްތުވާތަކެތި ގައުމަށް ގެންނަ، އެކަމުގައި އިސްކޮށް ތިބޭ މީހުން ކަމަށް ވިދާޅުވެފަ އެވެ. އަދި އެ ކެމްޕެއިން އިތުރަށް ރާވާ، ކެމްޕެއިންގެ ހުރިހާ ކަމެއް ރައީސް ގާތުން ބައްލަވަމުން ނުގެންދަވާ ނަމަ އެ މަސައްކަތް ކާމިޔާބެއް ނުވާނެ ކަމަށް ވިދާޅުވެފަ އެވެ.\nފިލިޕީންސްގެ ފުލުހުންނާއި ޑްރަގް އެންފޯސްމެންޓް އޭޖެންސީން މިދިޔަ މަހު ބުނި ގޮތުގައި އެކެއް ޖުލައި 2016 އާއި 30 ނޮވެމްބަރު 2019 އާ ދޭތެރޭ އެގައުމުގައި ސަރުކާރުން ކުރިއަށްގެންދިޔަ އޮޕަރޭޝަންތަކުގައި 5،552 މީހަކު މަރުވެފައިވެ އެވެ. ނަމަވެސް މިދިޔަ ޖޫން މަހު ކަމާ ބެހޭ އިދާރާތަކުން އާއްމު ކުރި މައުލޫމާތުގައިވާ ގޮތުން 2016އިން ފެށިގެން މެއި މަހާ ހަމަޔަށް 6،600 މީހަކު ވަނީ އެފަދަ އޮޕަރޭޝަންތަކުގައި މަރުވެފަ އެވެ. އެހެންކަމުން ސަރުކާރުން އާއްމު ކުރާ މައުލޫމާތުގެ ސައްހަ ކަމާމެދު ވަނީ ސުވާލު އުފެދިފަ އެވެ.\nއިންސާނީ ހައްގުތަކަށް މަސައްކަތް ކުރާ ޖަމްއިއްޔާތަކުން ބުނާ ގޮތުގައި ފިލިޕީންސްގައި މަސްތުވާތަކެއްޗާ ދެކޮޅަށް ކުރާ ހަނގުރާމައިގައި މިދިޔަ އަހަރުގެ ޖޫން މަހާ ހަމަޔަށް މަރުވި މީހުންގެ އަދަދު 27،000އަށް އަރާނެ އެވެ.\nފިލިޕީންސްގައި ރައީސާއި ނައިބު ރައީސް އިންތިހާބު ކުރަނީ ވަކިން ކަމުން، ދެ މަގާމަށް އިދިކޮޅު ފިކުރުގެ ބޭފުޅުން އައުމުގެ ފުރުސަތު އޮވެ އެވެ.\nޑުޓާޓޭއާ އެކު ނައިބު ރައީސް ކަމަށް އިންތިހާބުގެ ކުރީގެ ވަކީލު ރޮބްރެޑޯ ވަނީ މިދިޔަ އަހަރު ސަރުކާރުގެ އެންޓި-ޑްރަގް ކޮމިޓީއެއްގައި އިސްކޮށް ހުންނަވާފަ އެވެ. ނަމަވެސް އެގައުމުގައި މަސްތުވާތަކެއްޗާ ދެކޮޅަށް ކުރިއަށްގެންދާ ކެމްޕެއިނާ ގުޅުން ހުރި ސިއްރު މައުލޫމާތު ހޯއްދަވަން ރޮބްރެޑޯ މަސައްކަތް ކުރެއްވުމުން އޭނާ ވަނީ މަގާމާ ހަވާލުވިތާ އެންމެ 18 ދުވަސް ފަހުން އެ މަގާމުން ދުރުކޮށްފަ އެވެ.


1 ޖޫން 20193ކޮމެންޓް\nފިކުރުތަކުން ސިކުނޑިވަނީ ބަރުހެލިވެފައެވެ. ނުވިސްނަން ހުއްޓަސް ވިސްނެނީއެވެ. އެކަމާ ޚިޔާލު ކުރެވެނީއެވެ. މަންމަ އެދެއްކީ ވެސް ތެދުވާހަކައެވެ. ބަދަލުވާން ޖެހޭނީ ހަގީގަތުގައި ވެސް އަހަންނެވެ. ވިސްނުމުގެ މިސްރާބު ބަދަލުކުރާން ވެސް ޖެހޭނީ އަހަންނަށެވެ. އެއީ ވެސް ތެދެކެވެ. އެކަން ވެސް ގަބޫލުކުރަމެވެ. ނުވިސްނިގެން މި އުޅެނީ އެހެން ކަމެކެވެ. ސިކުނޑިއަށް ތިލަ ނުވެގެން މިއުޅެނީ އެކަމެވެ. ފަށަންވީ ހިސާބެކެވެ. ފުރަތަމަ ކުރާންވީ ކަމެކެވެ. ދެން ކުރާންވީ ކަމެކެވެ. ހުރިހާ ކަމެއް ނިމޭ އިރު މަސްރަހަށް އަންނާނެ ބަދަލެވެ. އަހަންނަށް ވާނެ ގޮތެވެ.\nދެ ފިކުރެއްގެ ތެރޭގައި ހުރެ ހިނގައިގަތީމެވެ. މަންމަގެ އެޕާޓުމަންޓުން ބޭރަށް ނުކުންނާށެވެ.\n"ދަރިފުޅާ ޔަސްމާ. މަންމަ މި ދެއްކި ވާހަކަތަކަށް ވިސްނާތި. އަމިއްލަ ދިރިއުޅުން އިސްލާހް ކުރަން ފަށަންވީ އަމިއްލަ ނަފުސާ ހަމައިން" އޯގާތެރިކަމާ އެކު މަންމަ އަހަރެންގެ ބޮލުގައި ފިރުމައިލިއެވެ. "ޝަރީފުގެ ހުރިހާ ވަގުތެއް، ހުރިހާ މަސައްކަތެއް ގުރުބާން އެ ކުރަނީ ދަރިފުޅުމެންގެ ދިރިއުޅުން ބާއްޖަވެރި ކުރުމަށް. ދަރިފުޅަށް އެޔަށްވުރެ ރަނގަޅު ފިރިއެއް ނުލިބޭނެ"\n"މަންމާ؟" އަހަންނަށް އަތް ޖައްސައިލެވުނީ ބަނޑުގައެވެ.\n"މި ކަމާ ދެން ނުވިސްނާ. މި ކުއްޖާ ދުނިޔެއަށް އަޔަދީ. ގޯހެއް ފޮރުވަން އިތުރު ގޯހެއް ހެދުމެއް ނެތް" މަންމަ އަހަރެންގެ އަތުގައި ހިފައިލިއެވެ. "މި ވެސް އިބުރަތެއް. މި ވެސް ފިލާވަޅެއް. ހަމައަކަށް އެޅުނީމަ ޝަރީފަށް ވެސް ކިޔައިދޭނީ"\nމަންމަ އަހަރެންގެ އަތަށް ކޮތަޅެއް ދިއްކޮށްލިއެވެ.\n"މި؟" ސުވާލުގެ ނަޒަރުން އަހަރެން މަންމަގެ މޫނަށް ބަލައިލީމެވެ.\n"މީގައި ހުންނާނެ ދަރިފުޅަށް މި ދަނޑިވަޅު ބޭނުން ކުރެވިދާނެ ސާމާނުތަކެއް. ގެއަށް ގޮސް ބަލައިލާ" މަންމަ ހިނިތުންވެލިއެވެ. "އެކަނި ދާން ކެރޭނެތަ؟ ދޮންބެ ސައިކަލުގައި ދާންވީނު"\n"ކާރެއްގަ ދާނީ. ދޮންބެ އެއިނީ ޤުރުއާން ކިޔަވާށެއްނު" އަހަރެން ވެސް ގަދަކަމުން ނަމަވެސް ހިނިތުންވެލީމެވެ.\nމަންމަގެ އެޕާޓުމަންޓުން ބޭރަށް ނުކުންނަމުން މަންމައަށް ބަލައިލީމެވެ. ހިތްވަރުގަދަ ކުރާށޭ ބުނާފަދަ ގޮތަކަށް މަންމަ އަހަންނާ ދިމާއަށް ބަލައިލިއެވެ. މޫނާއި ދެ ލޮލުން އެތައް ވާހަކައެއް މަންމަ ފަހުމުކޮށްދިނެވެ. ހިތްވަރުދިނެވެ. ކެތްތެރިވުމަށް އެދުނެވެ. ކަންކަމާ ކުރިމަތި ލުމަށް ނަސޭހަތްދިނެވެ. ބަދަލުގައި އަހަރެން ދެ ތުންފަތަށް ބާރުކޮށްލަމުން ހިނިތުންވެލީމެވެ. ހިކިފައިވި އަހަރެންގެ ދެ ތުންފަތަށް ބާރުވިއެވެ. ކޮލުގެ މަސްތަކަށް ވާންވިއެވެ. ކޯތާފަތުގައި ހިކިފައިވާ ކަރުނަތަކުގެ އަސަރުންނެވެ.\nބަރު ފިޔަވަޅުތަކެއްގެ އެޅެމުން ދިޔައީ ސިކުނޑީގެ ބަރުކަމާ އެއްވަރަށެވެ. އަތުގައި އޮތް ކޮތަޅަށް ބަލައިލެވުނެވެ. ސުވާލުތަކެއް އުފެދެމުން ދިޔައެވެ. މަންމަގެ ޖުމުލަތައް ހަނދާނުގައި ތަކުރާރުވިއެވެ. ގެއަށް ގޮސް ނޫނީ ކޮތަޅު ނުބަލަން ނިންމީމެވެ.\nމަންމަ އުޅެމުން ދިޔައީ ތަނަވަސް ފުރިހަމަ އެޕާޓުމަންޓެއްގައެވެ. އެއީ ހަތް ފަންގިފިލާގެ އިމާރާތެކެވެ. މަންމަ އުޅުނީ ހަވަނަ ފަންގިފިލާގައެވެ. އެ އިމާރާތަކީ ވަރަށް ފަހުން ހަދާފައިވާ އިމާރާތެކެވެ. އިމާރާތުގެ އެތެރޭގައި ވަނީ މަޑުމަޑު ފެހިކުލައެކެވެ. ކޮންމެ ފަންގިފިލާއެއްގައި ފަސް އެޕާޓުމަންޓު ހުރެއެވެ. ކޮންމެ އެޕާޓުމަންޓެއްގައި ތިން ކޮޓަރި ހުންނާނެ ކަމަށް ލަފާކުރެވުނީ މަންމަގެ އެޕާޓުމަންޓުގައި އެގޮތަށް ހުރުމުންނެވެ. އެޕާޓުމަންޓްތަކުގެ މެދުގައިވާ ސަރައްކާލީގެ އެއްކޮޅުގައިވަނީ ލިފުޓެވެ. ލިފުޓުގެ ކަނާއަތް ފަރާތުގައިވަނީ ސިޑިއެވެ.\nއަހަރެން ދިޔައީ ލިފުޓާ ދިމާއަށެވެ. މުޅި ސަރައްކާލީގައިވަނީ ހިމޭންކަމެވެ. ފަޅުކަމެވެ. މުޅިތަނުގައި ރަސްކަން ކުރަމުން ދިޔައީ ފަނޑު އަލިކަމެވެ. އަހަންނަށް ބަލައިލެވުނީ އަތުގައިވާ ގަޑިއަށެވެ. ގަޑިން ދަންވަރު ބާރަ ޖަހަނީއެވެ. މަންމައާ ވާހަކަދައްކަން ލައްކަ އިރު އިނދެވިއްޖެއޭ ހިތަށް އެރިއެވެ. އަހަރެން މިއީ ތަރާވީސް ނިންމިގޮތަށް މަންމަގެ އެޕާޓުމަންޓަށް ދިޔަ މީހެކެވެ.\nމަޑުމަޑުން ލިފުޓާ ދިމާއަށް ދިޔައީމެވެ. ފަހަތުން އަޑެއް އިވުނުހެން ހީވުމުން އެނބުރިލީމެވެ. މަންމަގެ އެޕާޓުމަންޓާ ދިމާއަށެވެ. އެއްވެސް މީހެއްގެ ހިލަމެއް ނުވެއެވެ. ކުރިއަށް ބަލައިލީމެވެ. އެއްވެސް މީހަކު ނެތެވެ. ކުށް ހީއެއްކަމަށް ސިކުނޑި ބުނެލިއެވެ. އޭރު އަހަންނަށް ހުރެވުނީ ސަރައްކާލީގެ މެދުގައެވެ. އެއީ ގާތްގަނޑަކަށް ވިއްސަކަށް ފޫޓުގެ ދިގު ސަރައްކާއްޔެކެވެ.\nހިތަށް ޖަމާވަމުން ދިޔައީ ބިރުވެރިކަމެވެ. ހިތް ބަރުހެލިވަމުން ދިޔައީ ބަރު ވިންދު ތަކަކުންނެވެ. ކުރިއަށް ވުރެ ފިޔަވަޅުތައް ވެސް ބަރުވަމުން ދިޔަ ކަހަލައެވެ. ދެތިން ފިޔަވަޅު ކުރިއަށް އެޅުނެވެ. އަނެއްކާ ވެސް ފިޔަވަޅުތައް ހުއްޓުނެވެ. މަޖުބޫރުވީއެވެ. ފަހަތުން އަޑެއް އިވުނީއެވެ. މި ފަހަރު އިވުނީ ބަރު އަޑެކެވެ. ވަރަށް ބަރު އަޑެކެވެ. ޑަންކިޔައިފައި އެއްޗެއް ވެއްޓުނު އަޑެވެ. ހީވީ ސަރައްކާލީގެ މައްޗަށް އެއްޗެއް ވެއްޓުނު ހެންނެވެ. މުޅި ސަރައްކާލީގެ ތެރެއަށް އެކަމުގެ ގުޑުން އިހުސާސްވިއެވެ.\nބޭއިޚްތިޔާރުގައި އަހަންނަށް ފަހަތް ބަލައިލެވުނެވެ. އެއްވެސް އާދަޔާ ޚިލާފުކަމެއް ނެތެވެ. އެއްވެސް އިތުރު މީހަކު ނެތެވެ. އެއްޗެއް ވެސް މުށިގަނޑުމަތީގައި ނެތެވެ. މުށިތަކަށް ވެސް ގޮތެއް ނުވެއެވެ. ކޮންމެ އެޕާޓުމަންޓެއްގެ ދޮރުފަތާ ދިމާއަށް ވަކިވަކިން ބަލައިލެވުނެވެ. އެޕާޓުމަންޓުތަކުގެ ދޮރުފަތުގައިވާ ނަންބަރުތައް ކިޔައިލެވުނެވެ. އަހަންނަށް ބަލައިލެވުނީ މަންމަގެ އެޕާޓުމަންޓަށެވެ. ދޮރުފަތުގައިވާ ތިރީސް ނުވަވަނަ ނަންބަރު ހިތުން ކިޔައިލެވުނެވެ. އެއީ އަހަންނަށް ޚާއްޞަ ނަންބަރެއް ވީމައެވެ. އަހަންނާއި ޝަރީފުގެ ކާވެންޏަށް ތިރީސް ނުވަ ދުވަސްފުރި މިރޭ ސާޅީސްވަނަ ދުވަހަކަށް ގުނަން ފެށުނީއެވެ.\nދެފަރާތަށް ބޯހޫރައިލެވުނެވެ. ހިތުގައި ފުނިޖެހެމުން ދިޔަ ސުވާލުތަކަށް ޖަވާބެއް ނުލިބުމުންނެވެ. މިހާރު ވެސް މާ ލަސްވެއްޖެ ކަމަށް ހިތް ބުނެލިއެވެ. މި ދަންވަރު ކާރެއް ހޯދުމަކީ ވެސް ފަސޭހަކަމަކަށް ނުވާނެއޭ ހިތަށް އެރިއެވެ. އަވަސްއަވަސް ކޮށްލައިގެން ލިފުޓާ ދިމާއަށް ދިޔުމަށް އަޒުމު ކަނޑައެޅީމެވެ. ކިތައްމެ އަޑެއް އިވުނަސް ކިތައްމެ ކަމެއް ހިނގިޔަސް އެނބުރި ނުބެލުމަށް ނިންމީމެވެ.\nއަހަންނަށް ކުރިއަށް އެޅުނީ ދެ ތިން ފިޔަވަޅެވެ. ހުއްޓެން މަޖުބޫރުވީއެވެ. މޫނުމައްޗަށް އެޅުނު ހޫނު ނޭވާއެއްގެ ސަބަބުންނެވެ. އަހަންނަށް ލޯ މަރައިލެވުނެވެ. އެތެރެއަށް ނޭވާ ހިފަހައްޓައިލެވުނެވެ. ނޭފަތުގެ ތެރެއަށް ވަދެގެން ދިޔައީ މީރު ސެންޓެއްގެ ވަހެވެ. އެޓަރނިޓީ ތާޒާވަހެވެ. އެ ހިތްގައިމު ވަހާއެކު ހަރަކާތްތައް ގަނޑުވީއެވެ.\nއެ ސެންޓުގެ ނަން އަހަންނަށް ހިތާއިހިތުން ދެ ފަހަރަކު ކިޔައިލެވުނެވެ. އެއާއެކު ހަނދާނުގެ ތަސްވީރުތައް އުދުހިގަތެވެ. ޝާމިންގެ ހަނދާންތަކެވެ. އޭނާއާއެކު ހޭދަކުރެވުނު އުފާވެރި ދުވަސްތަކެވެ. ޝާމީންގެ ސައިކަލުގެ ފަހަތުގައި އިނދެ ހުޅުމާލޭގެ ބޮޑެތި މަގުތަކުގައި ދުއްވުނު ދުއްވުން ތަކެވެ. ދާލަންމަތީގައި ހޭދަކުރެވުނު އުފާވެރި ހަވީރުގެ ވަގުތެވެ. ދާލަން ހުޅުވުނު ދުވަހު ދާލަމުގެ އެއްކޮޅުން އަނެއްކޮޅަށް ދެމީހުން އަތުގައި ހިފައިގެން ހިނގައިލެވުނު ހިނގައިލުމެވެ. އެ އުފާވެރި މަންޒަރުތަކެވެ.\nޝާމިންއާއެކު ހުޅުމާލޭގައި އޭނާގެ ކޮޓަރީގައި ހޭދަކުރެވުނު ވަގުތުތަކުގެ މަންޒަރުތަކުން ސިކުނޑި ފުރެމުން ދިޔައެވެ. ޝާމިންގެ ތަނަވަސް މޭމަތީގައި ބޯ އަޅައިލައިގެން އޮވެ ދެކެވުނު ވާހަކަތަކެވެ. އެ ފިރުމުންތަކާއި އެ އިހުސާސްތަކެވެ. ތަޖުރިބާތަކެވެ. ދެވަނަ ސިކުންތުގައި އެ ހަނދާންތަކުގެ މައްޗަށް ވެރިވަމުން ދިޔައީ ލޭގެ ކޯރުތަކެވެ. ސިކުނޑިއަށް ތިލަވަމުން ދިޔައީ ލެއިން ކަޅިވެފައިވާ ޝާމިންގެ މޫނެވެ. ފަޅަފަޅައިގެން ގޮސްފައިވާ ޝާމިނުގެ ކޯތާފަތެވެ. ހަންގަނޑު ފަޅައިގެން ގޮސް ނުކުމެފައިވާ އޭނާގެ ދެ އަތުގެ ކަށިތަކެވެ. ބިނދިފައިވާ އޭނާގެ ދެ ފަޔެވެ. އެއީ އެ ދުވަހެވެ. އަހަރެން ބަލައި މާލެ އައުމަށް ޝާމިން ދާލަންމަތިން ބާރު ސުޕީޑުގައި ދުއްވާފައި އަންނަނިކޮށް އެކްސިޑެންޓުވި ދުވަހެވެ. އެއީ އަހަރުމެންގެ ކާވެނީގެ ރަން ކިޔަން ނިންމައިގެން އެކަމާ އުޅުނު ވަގުތެވެ.\nވަރަށް ސަޅި. ރީތި ސިފަކުތުން އެބަހުރި... ޗާލު ކުރު ޖުމުލަތައް އެބަހުރި.\nއަގީމު ސަރައްކާލި.... ހައްހައް... ހަމަ ސަޅި ވަރަށް ސަޅި\nއޮބޮނެސް ޓު ދަ މެކްސް


Delta aa eku Scientistunge nazaru, covid bali fathuraa ehen variant thakah - vNews.mv\nޑެލްޓާއާއެކު ސައިންސްވެރިންގެ ނަޒަރު، ކޮވިޑްބަލި ޖައްސާ އެހެން ވޭރިއެންޓުތަކަށް\nސައިފް އަޒްހަރު 09 September 2021, 14:12\nޑެލްޓާ ވޭރިއެންޓުގެ ނަމުން ނަން ދެވިފައިވާ ކޮވިޑް ވައިރަހުގެ ވޭރިއެންޓް މިހާރު ވެފައިވަނީ މުޅި ދުނިޔޭގައި އެންމެ ހަލުވިކަމާއެކު ކޮވިޑްފަތުރާ ވޭރިއެންޓަށެވެ.\nޑެލްޓާ ވޭރިއެންޓް އެންމެ ފުރަތަމަ ފެނިފައިވަނީ އިންޑިއާއިންނެވެ.\nސައިންސްވެރިންގެ މައިގަނޑު ފޯކަސް މިހާރު ހުއްޓިފައިވަނީ ޑެލްޓާ ވޭރިއެންޓަށެވެ. ސަބަބަކީ، މި ވޭރިއެންޓަކީ "އެންމެ ކަންބޮޑުވާ" ވޭރިއެންޓުގެ ލިސްޓުގައި ދުނިޔޭގެ ސިއްހަތު ޖަމްއިއްޔާއިން ހިމަނާފައިވާ ވޭރިއެންޓަކަށް ވެފައި، ދުނިޔޭގައި އެންމެ ހަލުވިކަމާއެކު ބަލި ފަތުރެމުންދާ ވޭރިއެންޓަށް ވުމުންނެވެ.\nދުނިޔޭގެ ގައުމުތަކުގައި އާބާދީގައި ވެކްސިން ނުޖަހާ ތިބި ގިނަ ބަޔަކަށް ޑެލްޓާ ވޭރިއެންޓުގެ ޒަރީއާއިން ބަލި ޖެހެމުންދާއިރު، މިހާތަނަށް ފެނިފައިވާ އެހެން ވޭރިއެންޓުތަކާ އަޅާބަލާއިރު ޑެލްޓާ ވޭރިއެންޓުގެ ސަބަބުން ވެކްސިން ޖަހާފައިވާ ގިނަ ބަޔަކަށްވެސް ބަލި ޖެހެމުންދާ ކަމަށް ތަފާސްހިސާބުތަކުން ދައްކައެވެ.\nޑެލްޓާ ވޭރިއެންޓަކީ މީހުންގެ މެދުގައި ވަރަށް ހަލުވިކަމާއެކު ބަލި ފަތުރަމުންދާ ވޭރިއެންޓެކެވެ. އަދި ބައެއް މީހުންގެ ބަލީގެ ހާލަތު ބޮޑުވެ، ނުވިތާކަށް ކޮވިޑާ ދެކޮޅަށް ދެމުންގެންދާ ވެކްސިނާއި އަދި ބަލިޖެހޭ މީހުންނަށް ކުރަމުންދާ ފަރުވާގެ ފައިދާވެސް ކުޑަކޮށްލާ އެއްޗަކަށް ޑެލްޓާ ވޭރިއެންޓް ވެފައި ވެއެވެ.\nސަން ޑިއޭގޯގެ ލާ ޖޮލާ އިންސްޓިޓިއުޓް އޮފް އިމިއުނޮލޮޖީގެ ވައިރޮލޮޖިސްޓް ޝޭން ކޮޓީ ވިދާޅުވީ، ޑެލްޓާ ވޭރިއެންޓަށް ލިބިފައިވާ "ސުޕަރޕަވަރ" އަކީ މީހުންގެ މެދުގައި ވަރަށް ހަލުވިކަމާއެކު ބަލި ފެތުރުން ކަމަށެވެ.\nޗައިނާގެ ރިސާޗަރުން ހޯދާފައިވާ ހޯދުންތަކުން ދައްކާފައިވާގޮތުން، ކޮވިޑް އޮރިޖިނަލް ވައިރަސްއަށްވުރެ، ޑެލްޓާގެ ސަބަބުން ބަލިޖެހޭ މީހުންގެ ނޭފަތުގައި ވައިރަސް ހުންނަ މިންވަރު 1،260 ގުނަ އިތުރެވެ.\nއެންމެ ފުރަތަމަ ފެނުނު ކޮރޯނާވައިރަސްގެ ސަބަބުން ބަލިޖެހޭ މީހުންގެ ގައިން އަލާމާތްތައް ފެންނަން ގާތްގަނޑަކަށް7ދުވަސްވަރު ނަގާއިރު، ޑެލްޓާ ވޭރިއެންޓުގެ ޒަރީއާއިން ބަލިޖެހޭ މީހުންގެ ގައިން ބަލީގެ އަލާމާތް ދެތިންދުވަސްތެރޭ ފެންނަން ފަށައެވެ.\nމީގެ ނަތީޖާއަކީ، ބައްޔާ ދެކޮޅަށް މަސައްކަތް ކުރަން ހަށިގަނޑުގެ ދިފާއީ ނިޒާމަށް އެކަށީގެންވާ ވަގުތު ނުލިބި އަދި ދިފާއު ގާއިމް ނުކުރެވުން ކަމަށް ސައިންސްވެރިން ބުނެއެވެ.\nއެހެން ނަމަވެސް، ޑެލްޓާ ވޭރިއެންޓް ފިޔަވައި، ދެން ހުރި ވޭރިއެންޓްތަކަށްވެސް ސައިންސްވެރިންގެ ނަޒަރު މިހާރުވަނީ ހުއްޓިފައެވެ. އެއީ، ޑެލްޓާ ވޭރިއެންޓް ފަހަތަށް ޖައްސައި، އެހެން ވޭރިއެންޓްތައް ދުނިޔެއަށް ފެތުރިގެން ހިނގައިދާނެތޯ ބަލައި ވަޒަންކުރުމުގެ ގޮތުންނެވެ.\nކޮވިޑްބަލި ޖައްސާ އަސްލު ވައިރަސްގެ ފަހުން ދުނިޔެއިން މިހާތަނަށް ފެނިފައިވާ ކޮވިޑް ވައިރަހުގެ ވޭރިއެންޓުތަކަށް ޑަބްލިޔޫއެޗްއޯއިންވަނީ ނަންތައްވެސް ދީފައެވެ. އެއީ، އެ ވޭރިއެންޓްތައް ފާހަގަކޮށް ދެނެގަތުމަށް ފަސޭހަކަށެވެ.\nއޭގެތެރެއިން ޑަބްލިޔޫއެޗްއޯއިން "ކަންބޮޑުވާ" ކެޓެގަރީގައި ހަތަރު ވޭރިއެންޓެއް ހިމަނާފައި ވެއެވެ. އެއީ، އަލްފާ، ބީޓާ، ގާމާ، ޑެލްޓާއެވެ. އަލްފާ ވޭރިއެންޓް އެންމެ ފުރަތަމަ ފެނުނީ 2020 ވަނަ އަހަރުގެ ސެޕްޓެމްބަރުމަހު އިނގިރޭސިވިލާތުންނެވެ. ބީޓާ ވޭރިއެންޓް ފުރަތަމަ ފެނުނީ 2020 ވަނަ އަހަރުގެ މެއިމަހު ދެކުނު އެފްރިކާއިންނެވެ. ގާމާ ވޭރިއެންޓް ފެނުނީ ނޮވެމްބަރުމަހު ބްރެޒީލުންނެވެ. ޑެލްޓާ ވޭރިއެންޓް ފުރަތަމަ ފެނުނީ 2020 ވަނަ އަހަރުގެ އޮކްޓޫބަރުމަހު އިންޑިއާއިންނެވެ.\nމީގެ އިތުރުން، ޑަބްލިޔޫއެޗްއޯގެ "އިންޓަރެސްޓް" ކެޓެގަރީގައި5ވޭރިއެންޓެއް ހިމަނާފައި ވެއެވެ.\nއެ ފަސް ވޭރިއެންޓަކީ، ޑިސެމްބަރުމަހު ޕޭރޫއިން ފެނުނު "ލަމްބްޑާ" ވޭރިއެންޓް، މިއަހަރުގެ ޖެނުއަރީމަހު ކޮލަމްބިއާއިން ފެނުނު "މޫ" ވޭރިއެންޓް، 2020 ވަނަ އަހަރުގެ އޮކްޓޫބަރުމަހު އިންޑިއާއިން ފެނުނު "ކަޕާ" ވޭރިއެންޓް، 2020 ގެ ނޮވެމްބަރުމަހު އެމެރިކާއިން ފެނުނު "ލޯޓާ" އަދި މިދިޔަ އަހަރުގެ ޑިސެމްބަރުމަހު ދުނިޔޭގެ އެތައް ގައުމަކުން ފެނިފައިވާ "އޭޓާ" ވޭރިއެންޓެވެ.\nދުނިޔޭގެ އާބާދީގެ ގިނަ ބަޔަކު އަދިވެސް ވެކްސިން ނުޖަހާ ތިބުމުން، ވެކްސިން ނުޖަހާ މީހުންގެ ޒަރީއާއިން ކޮވިޑް ވައިރަސް އިތުރަށް ފެތުރިގަތުމާއި، އިތުރަށް މިއުޓޭޓްވެ އައު ވޭރިއެންޓްއް އުފެދުމަށް ފުރުސަތު ފަހިވެގެންދާތީ ގިނަބަޔަކު ވެކްސިން ޖެހުމަކީ ވަރަށް މުހިންމު ކަމެއް ކަމަށް ސިއްހީ ތަޖުރިބާކާރުން ވިދާޅުވެއެވެ.


Miadhu Ves Baeh Rahthakah Boakoh Vaarey Veheyne - Vaguthu\nމިއަދު ވެސް ބައެއް ރަށްތަކަށް ބޯކޮށް ވާރޭ ވެހުން އެކަށީގެންވޭ\nވަގުތު އިމޭޖްސް: އަޝްހާދް އަބްދު ﷲ\nކުރިއަށް އޮތް 24 ގަޑިއިރު ވެސް ރާއްޖޭގެ އުތުރުގެ އެކިހިސާބަށް ވިއްސާރަ ކުރާނެ ކަމަށާއި ބައެއް ރަށްތަކަށް ބޯކޮށް ވާރޭވެހި ގުގުރުންވެސް އެކަށީގެންވާ ކަމަށް މޫސުމާއި ބެހޭ ގައުމީ އިދާރާ އިން ވިދާޅުވެއްޖެއެވެ.\nމޫސުމާއި ބެހޭ ގައުމީ އިދާރާ އިން ވިދާޅުވީ އުތުރުގެ އަތޮޅުތައް ފިޔަވައި އެހެން ހިސާބުތަކަށް މިއަދު މެންދުރުކުރިން މޫސުން ރަގަޅުވާނެ ކަމަށާއި އެހެންނަމަވެސް މިރޭ ދެކުނާއި މެދުތެރޭގެ އެކިހިސާބަށް ކެރީގެ އަސަރުފޯރާ ގުގުރުންވެސް އެކަށީގެންވާ ކަމަށެވެ.\nވައިޖެހޭނީ ދެކުނުގެ އަތޮޅުތަކަށް ހުޅަނގުއުތުރާއި އުތުރުން ގަޑިއަކު 03 މޭލާއި 13 މޭލާއި ދެމެދުގެ ބާރުމިނުގައި އަދި އެހެންހިސާބުތަކަށް އިރުއުތުރާއި އިރުން ގަޑިއަކު 05 މޭލާއި 15 މޭލާއި ދެމެދުގެ ބާރުމިނުގައެވެ. ވިލާގަނޑުގައި ގަޑިއަކު ގާތްގަޑަކަށް 30 މޭލަށް ވައިގަދަވުން އެކަށީގެންވެއެވެ.\nރާއްޖޭގެ ކަނޑުތައް އާދައިގެ ވަރަކަށް މަޑުވެފައި ވިލާގަނޑުގައި އާދައިގެ ވަރަކަށް ގަދަވާނެ ކަމަށް ވެސް މޫސުމާއި ބެހޭ ގައުމީ އިދާރާ އިން ވިދާޅުވިއެވެ.\nއިއްޔެ ވެސް މާލެ އަށް މެދުނުކެނޑި ވާރޭ ވެހުމުގެ ސަބަބުން ވަރަށް ބޮޑަށް ފެންބޮޑުވެ ބޮޑެތި ގެއްލުންތަކެއް ވަނީ ލިބިފައެވެ. ފެން ބޮޑުވުމުގެ ސަބަބުން އިއްޔެ މާލޭގެ 130 އަށް ވުރެ ގިނަ ގެއަށް ފެންވަދެ 70 އަށް ވުރެ ގިނަ ގެއިން ކަރަންޓްގެ ޚިދުމަތް ވެސް މެދުކެނޑުނެވެ.\nޑިސެމްބަރު 6, 2018 11:09\nކަލާގެ ކުޅަދުން ވަންތަކަން ހަނދުމަކުރޭ.\nދޮގާ މަކަރާ ހީލަތާ ހެދުން ހުއްޓާލާ ތައުބާވޭ.\nޢެއްވެސް މީހަކައް ކަނލާގެ ކޯފާއައުމުން ކުރެ\nވޭނެ ކަމެއް ނޯންނާނެ.\nމިހާރު ގައުމުން މިފެނނަނީ ހުސް މިކަހަލަ ކަންކަން. ޥަގުތު އޮއްވާ ތަުބާވޭ.\nމިކޮމަންޓް ޖަހާލަ ދީބަލަ ވައްސަލާމް.\nޑިސެމްބަރު 6, 2018 13:07\nމީ ސަދޫމަށް ވުރެ ނުބައި ނުލަފާ ތަނެއް.\nޑިސެމްބަރު 6, 2018 20:43\nމިރިންގު ރޯޑުގެ ސަބަބުން ރައްތަކުގައި ފެންބޮޑު ނުވާނެބާ


Male' city ge council ge baeh memberun dhebasve rayyithunge bahdhaluvun huttaalaifi | Mihaaru\nކައުންސިލަރުން ދެބަސްވެ މާލޭގެ ރައްޔިތުންގެ ބައްދަލުވުން ހުއްޓާލައިފި\n28 ފެބުރުއަރީ 2020 - 00:38 43 comments\nއިސްކަންދަރު ސްކޫލްގައި މިރޭ 8:30 ގައި ފެށި ބައްދަލުވުން 10 ޖަހާކަންހާއިރު ނިންމާލިކަން މާލޭގެ މޭޔަރު ޝިފާ މުހައްމަދު އިއުލާން ކުރެއްވީ، އޭނާ އާއި ކައުންސިލަރު މުހައްމަދު ފަޒީންއާ ދެމެދު އުފެދުނު ހިޔާލު ތަފާތުވުމަކާ ހެދި އެވެ.\nއާއްމުންގެ ހިޔާލަށް ހުޅުވައިލުމުން، ވާހަކަ ދެއްކި މީހަކު އެދުނީ، ކުރާ ސުވާލުތަކަށް ޝިފާގެ އިތުރުން ކައުންސިލްގެ އެހެން މެމްބަރުން ވެސް ޖަވާބު ދެއްވުމަށެވެ. އެކަމަކު، ޝިފާ ވިދާޅުވީ ކައުންސިލަރުންގެ ފަރާތުން ވެސް ޖަވާބު ދެއްވާނީ ސީދާ އޭނާ ކަމަށެވެ. ޝިފާގެ އެ ނިންމެވުމާ އެކު، އެ ހިސާބުން މައްސަލަ ގޯސްވީ އެވެ.\nއެގޮތަށް ޝިފާ ވިދާޅުވުމުން، ފަޒީން ހެއްދެވި ގޮތަކީ އާއްމުން ހިޔާލުފާޅު ކުރަން ހާއްސަ ކޮށްފައިވާ މައިކް ބޭނުންކޮށްގެން ވާހަކަ ދެއްކެވުމަށް މަސައްކަތް ކުރެއްވީ އެވެ. އެކަން ނުކުރެއްވުމަށް ޝިފާ އިލްތިމާސް ކުރެއްވުމުން ވެސް ފަޒީން ވާހަކަ ކުރިއަށް ގެންދެވި އެވެ. އެހެންވެ، އެކަމާ ހިތްހަމަޖެހިވަޑައިނުގެން، އެންމެ ފަހުން ޝިފާ އިއުލާން ކުރެއްވީ ބައެއް ކައުންސިލަރުން ހުރަސް އެޅުއްވުމުން އެ ބައްދަލުވުން ނިންމައިލެއްވީ ކަމަށެވެ.\nބައްދަލުވުމުގައި ބައިވެރިވި ސިޓީ ކައުންސިލްގެ މެމްބަރުން: ބައްދަލުވުން ނިންމާލަން ޖެހުނީ މެމްބަރުން ދެބަސްވުމުން-- ފޮޓޯ: އަހުމަދު އަވްޝަން\nޝިފާއާ ހިޔާލު ތަފާތުވާ މެމްބަރުންތަކެއް އެމްޑީޕީގެ އަޣުލަބިއްޔަތު އޮންނަ އެ ކައުންސިލްގައި ތިއްބަވަ އެވެ. އެންމެ ފަހުން ބޭއްވި އެ ސިޓީ ކައުންސިލްގެ ބައްދަލުވުން ވެސް ނިންމާލާފައި ވަނީ ހިޔާލު ތަފާތުވުންތަކުގެ ސަބަބުން ކުރިއަށް ނުގެންދެވިގެންނެވެ. ޝިފާއާ ހިޔާލު ތަފާތު މެމްބަރުން ތުހުމަތު ކުރާ ގޮތުގައި ލޮނުޒިޔާރަތްކޮޅުގައި ތަރައްގީ ކުރާ ޕާކް ފަދަ މަޝްރޫތައް މާލޭ ސިޓީ ކައުންސިލުން ކުރިއަށް ގެންދަނީ ކޮރަޕްޝަނަށް މަގު ފަހިވާ ގޮތަށެވެ.\nރައްޔިތުން ކަންބޮޑުވުންތައް ހުށަހެޅި\nލިބުނު ވަގުތުގެ ތެރޭގައި 10 ވަރަކަށް އާއްމުން އެ މީހުންގެ ޝުއޫރު ފާޅުކުރިއިރު، މައިގަނޑު ކަންބޮޑުވުމެއްގެ ގޮތުގައި ހުށަހެޅީ ބޯހިޔާވަހިކަމުގެ މައްސަލަ އެވެ. މާލޭގައި އިމާރާތްކުރާ ފްލެޓްތަކުން މާލޭގެ ރައްޔިތުންނަށް ފުރުސަތު ނުލިބޭ ކަމަށް އެ މީހުން ބުންޏެވެ.\nއާއްމުންގެ މީހަކު ކަންބޮޑުވުންތައް ހުށަހަޅަނީ: ބައްދަލުވުން ނިންމާލީ ކައުންސިލަރުންގެ މެދުގައި ދެބަސް ވެގެން-- ފޮޓޯ: އަހުމަދު އަވްޝަން\n"މާލޭ މީހުން އުޅޭ ހާލު ފެނި ލޮލުން ކަރުނަ އާދޭ. މީހުންނާ ނީނދެވިފައި މީހުން އެބަތިބި. އެހެން ރަށްރަށުގެ ރައްޔިތުންނަށް ވުރެ މާ ހާލުގައި މާލޭ ރައްޔިތުން ތިބީ،" ހިޔާލު ފާޅު ކުރި އަންހެނަކު ބުންޏެވެ.\n* ހިއްކި ބިންތައް ވިޔަފާރި ކުންފުނިތަކަށް ދޭއިރު ރައްޔިތުން ތިބީ ޒަރޫރީ ބޭނުންތައް ނުފުއްދި.\n* އެތައް ބަޔަކާ އެކު ދިރިއުޅެން ޖެހެނީ ކުދި ގޮޅިތަކުގައި.\n* ފްލެޓް ދޭއިރު މާލޭގެ ރައްޔިތުންނަށް އިސްކަންދޭ އުސޫލެއް ނެތް.\n* މާލެ އަށް އުފަން، އެކަމަކު ވަންނާނެ ތަނެއް ނެތް އެތައް ބަޔަކު އެބަތިބި.\n* ވެށިފަހި މާލެ ޕްރޮގްރާމުން ފްލެޓް ލިބޭނެކަން އެންގިތާ ނުވަ އަހަރުވީއިރު ފްލެޓެއް ނުލިބޭ.\nއެ ހުށަހެޅުން ތަކާ ގުޅިގެން، މޭޔަރު ޝިފާ ވަނީ އެ ކަންކަން ހައްލުކޮށްދޭން މަސައްކަތް ކުރައްވާނެ ކަމަށް ވިދާޅުވެފަ އެވެ. އަދި ވަރަށް ހާލުގައި އުޅޭ ކަމަށް ބުނި ބައެއް އާއްމުންގެ ނަމްބަރު ނަންގަވައި އެ މީހުންނަށް ހައްލެއް ހޯއްދަވައި ދެއްވަން މަސައްކަތް ކުރައްވާނެ ކަމަށް ވިދާޅުވި އެވެ.\nއިތުރު ލިޔުންތައް މާލެ ބޯހިޔާވަހިކަން މާލެ ސިޓީ ކައުންސިލް މާލޭގެ މޭޔަރު ޝިފާ މުހައްމަދު ކައުންސިލަރުން


China ge touristun furathama fonuvaa gaumu thakuge therey gai Lanka | Mihaaru\nޗައިނާގެ ވަފުދުން ލަންކާގެ އިސް ވެރިންނާ ބައްދަލުކުރަނީ. --ފޮޓޯ:އޭއެފްޕީ\nޗައިނާގެ ޓޫރިސްޓުން ފުރަތަމަ ފޮނުވާ ގައުމުތަކުގެ ތެރޭގައި ލަންކާ\n15 އޮކްޓޯބަރ 2020 - 11:18 11 comments\nކޮލަމްބޯ (އޮކްޓޯބަރު 15) - ކޮރޯނާވައިރަހުގެ ރޯގާ އަށް ފަހު ދަތުރުފަތުރު އަލުން ފެށުމުން ޗައިނާގެ ޓޫރިސްޓުން ފުރަތަމަ ފޮނުވާ ގައުމުތަކުގެ ތެރޭގައި ލަންކާ ހިމެނޭނެކަމުގެ ޔަގީންކަން ބެއިޖިން އިން ދީފި އެވެ.\nޗައިނާ އިން ދާދި ފަހުން ލަންކާ އަށް ޒިޔާރަތްކުރި މަތީ ފެންވަރުގެ ވަފުދުން ވަނީ ދެ ގައުމުގެ މެދުގައި ޓޫރިޒަމް އަލުން ފެށުމާ ގުޅޭ ގޮތުން މަަޝްވަރާކޮށްފަ އެވެ. ޗައިނާގެ ޓޫރިސްޓުން ލަންކާ އަށް ފޮނުވައިދިނުމަށް އެދުމާ ގުޅިގެން ޗައިނާ ވަފުދުގެ ވެރިޔާ ކޮމިއުނިސްޓް ޕާޓީގެ ޕޮލިޓް ބިއުރޯގެ މެންބަރު ޔަންގް ޖިއެޗީ ވަނީ އެކަމަށް އެއްބާރުލުން ދޭނެކަމުގެ ޔަގީންކަން ދީފަ އެވެ.\nޗައިނާ އާއި ލަންކާއާ ދެމެދު ވައިގެ ދަތުރުތައް ފެށުމުގެ ކުރިން ދެ ގައުމުން ވެސް ވަނީ ސިއްހީ ފިޔަވަޅުތައް ވަރުގަދަ ކުރުމަށް އެއްބަސްވެފަ އެވެ.\n"ދެ ގައުމުގެ މެދުގައި ޓްރޭވަލް ބަބްލްއެއް އުފެއްދޭނެ ގޮތަކާ ގުޅޭ ގޮތުން ވަނީ މަޝްވަރާކޮށްފައި،" ކޮލަމްބޯގައި ހުންނަ ޗައިނާގެ އެމްބަސީން ނެރުނު ބަޔާނެއްގައި ބުނެފައިވެ އެވެ. "ޗައިނާ އާއި ސްރީ ލަންކާ އިން ވެސް ވައިރަސް ކޮންޓްރޯލްކޮށްފައިވާތީ ޗައިނާގެ ޓޫރިސްޓުން ގައުމުން ބޭރަށް ދަތުރު ކުރަން ފެށުމުން އެންމެ ފުރަތަމަ މަންޒިލެއްގެ ގޮތުގައި ލަންކާ ހަމަޖައްސާނެ."\nޗައިނާގެ 260،000 ޓޫރިސްޓުން 2018 ވަނަ އަހަރު ލަންކާ އަށް ޒިޔާރަތްކޮށްފައިވެ އެވެ. ނަމަވެސް މިދިޔަ އަހަރު ޒިޔާރަތްކޮށްފައި ވަނީ 167،000 ޓޫރިސްޓުންނެވެ. ޗައިނާގެ ޓޫރިސްޓުންގެ އަދަދު މަދުވެފައި ވަނީ ލަންކާގައި ދިން އީސްޓާ ސަންޑޭ ހަމަލާއާ ގުޅިގެންނެވެ.\nޗައިނާގެ ނޭޝަނަލް ބިއުރޯ އޮފް ސްޓެޓިސްޓިކްސް އިން ހާމަކޮށްފައިވާ ގޮތުގައި މިދިޔަ އަހަރު އެ ގައުމުގެ 169.21 މިލިއަން ޓޫރިސްޓުން ވަނީ އެކި ގައުމުތަކަށް ދަތުރުކޮށްފަ އެވެ. އެއީ އޭގެ ކުރީ އަހަރަށް ވުރެ 4.5 ޕަސެންޓް އިތުރު އަދަދެކެވެ.\nއިތުރު ލިޔުންތައް ސްރީ ލަންކާ ޗައިނާ ޓޫރިސްޓުން


މާދަމާއިން ފެށިގެން5ދުވަހަށް ފިހާރަތައް ބަންދުކުރަން ނިންމައިފި – Mikal News\nމާދަމާއިން ފެށިގެން5ދުވަހަށް ފިހާރަތައް ބަންދުކުރަން ނިންމައިފި\nމާދަމާ، 22 މެއިް 2021 ވާ ހޮނިހިރު ދުވަހު ހަވީރު 4:00 އިން ފެށިގެން ކުރިޔަށް އޮތް5ދުވަހަށް ފުވައްމުލައް ސިޓީގެ ފިހާރަތައް ބަންދު ކުރަން ނިންމައިފިއެވެ. އެގޮތުން ފިހާރަތަކާއި ގާޑިޔާފަދަ ތަންތަނުން ވިޔަފާރީގެ ޚިދުމަތް ދިނުމާއި ގުޅޭ ގޮތުން މިއަދު ނެރުނު އިއުލާނުގައި ވާގޮތުން ފިހާރަތަކާއި ގާޑިޔާ ފަދަ ތަންތަން މި މަހު 26 ވާ ބުދަދުވަހުގެ ނިޔަލަށް ބަންދުކޮށްފައި ބެހެއްޓުމަށް ވަނީ އަންގާފައެވެ.\nނަމަވެސް މިމުއްދަތުގެ ތެރޭގައި ސިޓީ ކައުންސިލުން ހުއްދާދޭ ފަރާތްތަކަށް ހަވީރު 6:00 އާއި ހަމަޔަށް ގޭގެއަށް ޑެލިވަރީ ކުރުމުގެ ޚިދުމަތް ދެވިދާނެކަމަށް ވެއެވެ.\nއާއްމު ސިއްހަތުގެ ގާނޫނުގެ ތަންކޮޅެއް\nގޭގެއަށް ތަކެތި ޑެލިވަރީ ކުރުމަށް ބޭނުންވާ ފިހާރަ އަދި ގާޑިޔާ ތަކުން ސިޓީ ކައުންސިލްގެ ހޮޓްލައިން 7487900 އަށް މެސެޖް ކުރުމަށް އެދިފައި ވެއެވެ.\nމީގެއިތުރުން މިއެންގުމާއި ޚިލާފުވާ ފަރާތްތަކާއި މެދު ލާމަރުކަޒީ ޤާނޫނުގެ 143 މާއްދާގެ ދަށުން ފިޔަވަޅު އަޅާނެ ވާހަކަ ވެސްފާހަގަކޮށްފައި ވެއެވެ. އެމާއްދާގައި ވަނީ ސިޓީ ކައުންސިލަށް ގާނޫނިގޮތުން ލިބިފައިވާ ބާރެއްގެ ދަށުން ކުރާ އަމުރަކާއި ޚިލާވުވެއްޖެ ނަމަ ކުށުގެ ކުޑަބޮޑު މިނަށް ބަލއި 500 ރުފިޔާއާއި 5000 ރުފިޔާއާއި ދެމެދުގެ އަދަދަކުން ޖޫރިމާއިނާ ކުރެވޭނެ ކަމަށެވެ.\nލާމަރުކަޒީ ޤާނޫނުގެ ތަންކޮޅެއް\nނަމަވެސް ސިޓީ ކައުންސިލްގެ މިނިންމުމާއި މެދު ފުވައްމުލައް ސިޓީގެ ބައެއް ވިޔަފާރިވެރިން ހިތް ހަމަނުޖެހި މިކަލް ނޫހާއި ވާހަކަ ދައްކާފައި ވެއެވެ. ފުވައަމުލަކުގެ ބޮޑު ވިޔަފާރިވެރިއަކު ފާހަގަ ކުރި ގޮތުގައި މިފަދަ ފިޔަވަޅުތަކެއް އަޅާއިރު އެމީހުންނަށް ދިމާވާނެ މައްސަލަތަކާއި މެދު މަޝްވަރާކޮށްފައި ނުވާކަމަށެވެ. ގިނަ މުވައްޒަފުންތަކެއް ގޮވައިގެން އުޅޭ އިރު މިފަދަ ފިޔަވަޅުތަކުގެ ސަބަބުން އެމީހުން ގޮވައިގެން މަސައްކަތް ކުރުމަށް ދތިތަކާއި ކުރިމަތިވެއެވެ.\nފިޔަވަޅުތައް އަޅާންޖެހޭ ކަމަށާއި ރަށުގެ އާމު ޚިދުމަތްތަކަށް ވެސް ފުރުސަތު ލިބޭގޮތަށް ފިޔަވަޅުތައް އެޅުން މުހިންމު ކަމަށެވެ. ރޭގަނޑު 10:00 އާއި ހަމަޔަށް ފިހާރަތަކުގެ އެތެރޭގައި މަދު މުވައްޒަފުންތަކާއެކު ޑެލިވަރީއަށް ތައްޔާރުވުމުގެ މަސައްކަތް ކުރެވޭނެ އިންތިޒާމެއް މުހިންމު ކަމަށެވެ.\nފިހާރަތަކުން ޑެލިވަރީ ކުރާއިރު ކޮންމެހެން އެއްޗެހި ގެންދާ ގޭގެއަށް ވަންނަން ނުޖެހޭ ކަމަށެވެ. އަދި މީހުނާއި ބައްދަލުވެސް ކޮންމެހެން ވާން ނުޖެހިވެސް މިކަން ކުރެވޭކަމަށެވެ. އެމީހުން ދގެންދާތަކެތީ ގޭ ދޮރުމަތީގައި ބެހެއްޓުމުން އެގެއްގެ ބަޔަކު ނަގައިގެން ވައްދަނީ ކަމަށެވެ. މިހުނާއި ބައްދަލު ވުނެވެސް ޑެލިވަރީގެ ޚިދުމަތް ދެވޭކަމަށެވެ.\nޑެލިވަރިގެ ޚިދުމަތަކީ އެޗްޕީއޭއިން ނެރެފައިވާ އިއުލާނުގައި ހުއްދަދީފައިވާ ކަމަކަށް ވާއިރު އެއާއި ޚިލާފަށް އެކަން މަނާ ނުކުރެވޭނެ ކަމަށްވެސް މިކަލް ނޫހާއި ވާހަކަ ދެއްކި އެކަކު ބުންޏެވެ. ކައުންސިލަށް މަނާކުރެވެނީ އެޗްޕީއެގެ އެންގުމާއި ޚިލާފު ނުވާ ގޮތަށް ކަމަށް ވެސް އޭނާ އާއްމު ސިއްހަތު ރައްކާތެރިރުމުގެ ގާނޫނުގެ 41 ވަނަ މާއްދާގެ ރ. އާއި ހަވާލާ ދީ ބުންޏެވެ. ސިޓީ ކައުނސިލްގެ އިއުލާނުގައި ހަވާލާދިފައިވަނީ އެގާނޫނުގެ 39 ވަނަ މާއްދާގެ ށ. އާއި ނ އަށެވެ.\nގުޅުންހުރި މައުލޫތައް:ކޮވިޑް-19،, ވިޔަފާރި


Ras Online - ރަޙްމެއް ނެތް "ޖައްބާރެއް" ކުށެއްނެތް އަންހެން ކުއްޖެއްގެ، އަނިޔާވެރި މަރު.\nރަޙްމެއް ނެތް "ޖައްބާރެއް" ކުށެއްނެތް އަންހެން ކުއްޖެއްގެ، އަނިޔާވެރި މަރު.\n1 އޭޕްރީލު 2020 - 20:33\nދިވެހި ތާރީޚުގައި ނުފެންނަފަދަ ހިތާމަވެރި މަންޒަރެއް، މިދިޔަ ޖުމާދަލް އާޚިރާ މަހުގެ ތެރޭގައި، ފ. އަތޮޅު ނިލަންދޫގައި ތަމްސީލް ވެގެން ހިނގައްޖެއެވެ.....\nނިލަންދޫ ޙަސަން މޫސާގެ ޙައްވާ އަކީ، ޢުމުރުން7އަހަރުވީ، ލަޠީފް އަންހެން ކުއްޖެކެވެ. ޖުމާދަލް އާޚިރާ މަހު 16 ވިލޭރެއި، މެންދަންވީއިރު، އޭނާއަށް އޮތީ ވަރުގަދައަށް ނިދިފައެވެ. މެންދަމުން އަލިވިތަނާ، އެރަށުގައި އުޅޭ ހިމިތީ ބަނޑޭރި އިބްރާހީމްގެ އާދަމް، ޙައްވާގެ ގެއަށް ވަދެ، އެ ނިކަމެތި ފަކީރު، ކޮނޑަށްލައިގެން ދިޔައީ، ރަށުގެ ފުއްޓަރު ފަރާތު އަތިރިމައްޗަށެވެ... އެ ދިޔަގޮތަށް ގޮސް އުނަގަޑުތާ ފެނަށް އެރި، ކުއްޖާގެ ކަރުގައި ދެއަތުން ހިފާފައި މޫދަށް ގަންބައި ކަރަށް ފައިން އަރައި ބާއްވައިގެން މަރާލީއެވެ. މޫދަށް ފައްތާފައި ބައިގަޑިއެއް ހާއިރު ބޭއްވިކަމަށް ވެއެވެ. މަރުވުމަށްފަހު، ބޮއްކުރައަކަށް ލައިގެން ގެންގޮސް ބޭރަށް ކޮށްޕައިލީއެވެ.\nއެ ނުލަފާ މުޖުރިމަކީ އެރަށުގައި ހުންނަ މަޝްހޫރު ވަގެކެވެ. އޭނާ އެ އަންހެން ކުއްޖާ މަރާލީ، ވައްކަން ކޮށްކޮށް ނުކުޅަދާނަވެގެން، އަދަގޮޑިޖަހާން ޤަސްދު ކޮށްފައިވާ ދުވަހުގެ ކުރީ ރެއެވެ. އޭނާ އަދަގޮޑި ޖަހާން އުޅުނު މީހުންނަށް ބޮނޑިއެއް ދިނުމުގެ ނިޔަތުގައެވެ. ކުޑަކުޑަ ޙައްވާ އަކީ، ނިލަންދޫ މުދިންމަނިކުގެ ދޮން ދަރިފުޅެކެވެ. މިކުޑަކުޑަ ޙައްވަ އަށް މާތް ރަސްކަލާންގެ ސުވަރުގޭގައި މަތިވެރި ދަރަޖަ ދެއްވާށި އެވެ!\nއެ ނުލަފާ ކަންތައް ކުޅަ އާދަމް، ބުރިހަން ނަގަފައި އަރުވާލައިފިއެވެ. އާދޭހެވެ! ހިތާމައަކީ، އެފަދަ "ޖައްބާރު" ން ނަށް ދިނުން އެކަށީގެންވާފަދަ އަދަބެއް، ދިވެހި ޤައުމުގައި އަދި ކަނޑައެޅިފައި ނުވާކަމެވެ. ޝައްކެއް ވަސްވާހެއް ނެތެވެ. އެ ނުލަފާ ކަލޭގެއަށް ޙައްޤު ވެގެންވާ އޮތީ، އެންމެ އަދަބެކެވެ................. މަރެވެ.\n(ނޯޓް: މީގެ 70 އަހަރު ކުރިން ފ. ނިލަންދޫގައި ޢުމުރުން7އަހަރުގެ އަންހެން ކުއްޖަކު، އަނިޔާވެރި ރަޙުމުކުޑަ ގޮތަކަށް މަރާލި ޚަބަރު. މިއީ ހިޖުރައިން 1 ޝަޢުބާން 1369 (19 މެއި 1950މ.) ގެ ސަރުކާރުގެ ޚަބަރު ނޫހުގައި ލިޔެފައިވާ ޚަބަރެކެވެ.)


SunOnline: ނިއުމާ ލޯތައް ހުޅުވައި ދީފި\nނިއުމާ ލޯތައް ހުޅުވައި ދީފި\nއަހުމަދު ނާއިފް އަދި އައިމިނަތު ނިޔާޒާ 13 Dec 2010, 06:41\nނިއުމާއަކީ ދިވެހި ފިލްމް އިންޑަސްޓްރީއަށް ބީރައްޓެހި ނަމެއް ނޫނެވެ. ނިއުމާގެ އިތުރަށް ދިވެހި ފިލްމް “ނިއުމާ” އެއް ވެސް މިހާރު ވަނީ ތައާރަފްވެފަ އެވެ. އެހެން ފިލްމު ތަކުގެ ޕްރޮޑިއުސަރުންނެކޭ އެއްފަދައިން ނިއުމާގެ ވެސް ޕްރޮޑިއުސަރު މުހައްމަދު އަބުދުﷲ (މުހޮންމާ) ބުނަމުން ދިޔައީ މިފިލްމަކީ ތަފާތު އަދި މޮޅު ފިލްމެއް ކަމަށެވެ. ދިގު އިންތިޒާރަކަށް ފަހު ނިއުމާގެ މެގަ ހިޓް ޝޯ ގެ ތެރެއިން ފިލްމް ބަލައިލުމުގެ ފުރުސަތު ލިބުނެވެ.\nދަރުބާރުގޭގައި ލައިވް މިއުޒިކާއި އެކު ރޭ ބޭއްވި ޝޯގައި ފިލްމް އެޅުވުމުގެ ކުރިން ވެސް އެ ފިލްމުގައި ވާނެގޮތް ނުވަތަ ފިލްމުގެ ކޮންސެޕްޓް އޮތީ އެނގިފަ އެވެ. އެއީ އަނިޔާވެރި މުޑުދާރު ބައްޕަ އެއްގެ އަމަލުތަކުން ވީރާނާވަމުން ދިޔަ އަންހެން ކުއްޖެއްގެ ހަޔާތެވެ. ދިވެހިންގެ އިޖްތިމާއީ ފޭރާމުގައި ޖެހިފައިވާ ލައްގަނޑެއްގެ ވާހަކައެވެ. ފިލްމު އިޝްތިހާރު ކުރަމުން ވެސް ދިޔައީ މުޖުތަމައު ހޭލުންތެރި ކުރުމުގެ ނަމުގައި އުފައްދާފައިވާ ފިލްމެއްގެ ގޮތުގައެވެ.\nފިލްމުގެ މައިގަނޑު ތަރި، ޑައިރެކްޓަރު ނިއުމާ ފިލްމީ ދުނިޔެއަށް އަލްވަދާއު ކިޔަން ޖެހިދާނެތީ ގިނަ ބަޔަކު ތިބީ މާޔޫސް ވެފައެވެ. ފިލްމް އޮލިންޕަހުގައި އެޅުވުމުގެ ކުރިން މޮހޮންމާ ދެ ޗޮއިސް އެއް ބެލުން ތެރިންނަށް ދިނެވެ. އެއީ ފިލްމް ކާމިޔާބުވުން ނޫނީ ދެ ތަރިންގެ ފިލްމީ ދުނިޔެ "ކަފުން" ކުރުމެވެ.\nއެހެން ފިލްމުތަކާއި ހިލާފަށް ނިއުމާގެ ވާހަކަ އަކީ އިޝްގީ ވާހަކައެއް ނޫނެވެ. ފިލްމުގެ މުޅި ސްޓޯރީ ލައިން ބިނާވެފައި ވަނީ ހިތްދަތި ދިރިއުޅުމެއްގެ މައްޗަށެވެ.\nނިއުމާގެ ހަޔާތް އޭނާގެ ބައްޕަގެ އަނިޔާވެރި ވަކި ތަކުން ވީދައިލި އެވެ. ނުފޮޅޭ މަލެއް ގަދަކަމުން ފޮޅުވައިލި އެވެ. އެކަމުގައި ނިއުމާގެ ބޭބެ ނިޒާމް (މަނިކު) ވެސް ގެންދިޔައީ ބައިވެރި ވަމުންނެވެ. އެއްވެސް ރަހުމެއް ނެތި ނިއުމާގެ ބަރަހަނާ ފޮޓޯތަށް ނަގައި އޭގެ ބޭނުން ގެންދިޔައީ ރަހުމު ކުޑަ އެ އިންސާނާ ހިފަމުންނެވެ. ފުރާވަރުގެ އުފާތަކުން އެ ނިއުމާ ދިޔައީ މަހުރޫމް ވަމުންނެވެ.\nމުޅި ފިލްމުގެ ހާލަތު ބަދަލު ކޮށްދެނީ ނިއުމާގެ ބޭބެ ނިހާން (ޔޫއްޕެ) އޭނާގެ ލޯބިވެރިޔާ އާއި ކައިވެނި ކުރާ ހިސާބުންނެވެ. އައިންތު އާއި ނިހާންގެ ކައިވެނީގެ ސަބަބުން އެ އާއިލާގެ ތެރޭގައިވާ ބޮޑު ސިއްރު ތޮށިގަނޑު ފަޅާލާފައި ނިކުމެއެވެ. މުޅި ވާހަކައިގެ މިސްރާބު ފުރޮޅޭ ހިސާބަކީ އެއީ އެވެ. ނިއުމާގެ ހައްގުގައި ފަހަރި އައިންތު (ޝީލާ) މަސައްކަތްދެ އެވެ.\nނިއުމާއިން ފާހަގަ ކުރެވުނު ސަޅި ކަމަކީ ވާހަކައިގެ ހާލަތު ފުށުން ޖަހާލައި ރިދަމް ގެންގުޅެފައިވާ ގޮތެވެ.\nފިލްމުގެ ސްޓޯރީ ލައިން ދިވެހިންގެ ވެއްޓާއި ދިރިއުޅުމާއި ގުޅުން ހުއްޓަސް ބައެއް ކަންކަން އަތްދަށުން ދޫވެގެން ގޮސްފައި އެބަހުއްޓެވެ. ފިލްމުގެ ޑައިލޮގް ތަކުން އެނގޭ ގޮތުގައި އެ ރަށަކީ ވަރަށް ކުޑަ، މީހުން މަދު ރަށެކެވެ. އަދި ނިހާން އާއި އައިންތު ބައްދަލުކޮށް އުޅެނީ ނިހާންގެ ބައްޕަ ނިޒާރަށް ސިއްރުން ނެވެ. އެހެނަސް އެމީހުން ކައިވެނީގެ ވާހަކަ ދައްކާ ފުރަތަމަ މަންޒަރުގައި އެ ދެމީހުން ތިބެނީ ދުވާލުގެ މެންދުރުގެ ވަގުތެއްގައި ހޮޅުއައްޓެއްގައި ކަން އެގެއެވެ. ހާއްސަ ގޮތެއްގައި އަތޮޅުތަކުގައި ރޯމާ ދުވާލު މެންދުރު އަދި ހޮޅުއަށްޓެއްގައި އެފަދަ މުއާމަލާތެއް ކުރުމަކީ ހަޖަމުކުރަން ފަސޭހަވި މަންޒަރެއް ނޫނެވެ.\nނަޒަރަކުން ބަލާނަމަ ދިވެހި އެހެން ފިލްމުތަކުގައި އާންމު ގޮތެއްގައި ނުފެންނަ ބަލިފައެއް ފާހަކަގުރެވުނެވެ. އެއީ ފިލްމުގެ ބައެއް މަންޒަރުތަކުގެ ކުލަ އެކްސްޕޯސް ވެފައި ހުރުމެވެ. ބޭރުގައި ނަގާފައިހުރި ބައެއް މަންޒަރު ތަކުގައި އަސްލު ކުލަ ނޫން އެހެން ކުލަތަކެއް ޖެހިފައި ހުއްޓެވެ. ހާއްސަކޮށް އައުޓްޑޯގައި ނަގާފައި ހުރި މަންޒަރުތައް ފާހަގަ ކޮށްލެވެއެވެ. އެހެންނަމަވެސް ޖުމްލަކޮށް ފިލްމުގެ ވާހަކަގައި ދިވެހިންގެ ތާސީރު ވަނީ ހިމަނައިދީފަ އެވެ.\nފިލްމުގައި ނިއުމާގެ އެކްޓިންގައި ޖަޒްބާތާއި އަސްލު އަސަރު ހިމެނިފައިވެއެވެ. ނިއުމާގެ އެކްޓިން އަކީ ދިވެހި ފިލްމެއްގައި ފެނުނު އެންމެ މޮޅު އެކްޓެވެ. ހާއްސަ ގޮތެއްގައި ނިއުމާގެ ބޯކޮށާލާ މަންޒަރަކީ "ވަން ޓަޗް" މަންޒަރެއް ނަމަވެސް އޭގައި ހަގީގީ އަސަރާއި ޖަޒުބާތު ވަނީ ވަރަށް ރަނގަޅަށް އެކުލެވެ އެވެ.\nއައިންތު (ޝީލާ)ގެ އެކްޓިންގައި ވަގުތާ ހާލަތާ ގުޅޭ ޖަޒުބާތުތައް ވެސް ފުރިހަމަ އެވެ. ނިހާންގެ އެކްޓިން އާ ދޭތެރޭ ބުނާނެ އެއްޗެއް ނެތެވެ.\nފިލްމުގައި ފެނިގެންދާ ބައެއް މަންޒަރު ތަކުން ނެގެޓިވް ކެރެކްޓާ އާ ދިމާލަށް އޯޑިއަންސްގެ ސަމާލުކަން ލިބިފައިވާރުން ތަރިންގެ އެކްޓް ވަރަށް ރަނގަޅަށް ވެސް ހާމަވެގެން ދެއެވެ.\nމޭކަޕް ވަރަށް ފުރިހަމަ ދައުރެއް މި ފިލްމްގައި ވަނީ އަދާކޮށްފައެވެ.\nމި ފިލްމުގައި މޭކަޕް ވަރަށް ފުރިހަމަ ދައުރެއް އަދާކޮށްދީފައި ވެއެވެ. އަސްލު އިހުސާސާއި ވަންތަކަން ގެނެސް ދިނުމުގައި މަނިކުގެ މޭކަޕަށް ތައުރީފު ހައްގެވެ. އަދި ނިއުމާގެ ދިރިއުޅުމުގެ އެކަނިވެރިކަމާއި ވޭންތައް ފާޅުވަނީ މޭކަޕްގެ ސަބަބުންނެވެ.\nފިލްމުގެ ލަވަތައް ރީއްޗެވެ. ކަމުދެ އެވެ. މައްސަލައަކީ އެހެން ދިވެހި ފިލްމް ތަކެކޭ ވެސް އެއްގޮތަށް އެ ފިލްމުގައި ވެސް ލަވަތަށް މަންޒަރުތަކާއި އެއްވެސް ގުޅުމެއް ނެތް ގޮތުގައި ތަރުތީބު ކޮށްފައިވުމެވެ. ފުރަތަމަ ލަވަ އާއި ދެވަނަ ލަވަ ގެނެސްފައި ވަނީ މަންޒަރާއި މާބޮޑު ގުޅުމެއް ނެތް ގޮތެއްގަ އެވެ. އެއިން އޯޑިއަންސް ހިސާބަކަށް އާފުރޭނެ ވަގުތުކޮޅެއް ލިބުނުހެން ހީވެއެވެ. އެކަމަކު ތިންވަނަ ލަވައާއި ހަތަރު ވަނަ ލަވަ އަދި ތީމް ސޯންގު ގެނެސްފައިވާ ގޮތް ފުރިހަމައެވެ.\nބެކް މިއުޒިކް އެހެން ފިލްމްތަކާ ޚިލާފަށް ނިއުމާގައި މާބޮޑުތަން ވެސް ރަނގަޅެވެ. ވަގުތާއި ހާލަތަށް ބަލައި ބެކް މިއުޒިކުން ފިލްމަށް ރޫހު ގެނެސް ދީފައި ވެއެވެ.\nނިއުމާއަކީ އިބުރަތްތަކެއް ހާސިލް ކޮށްދޭ ފިލްމެކެވެ. ދިވެހި އޯޑިއަންސުގެ ހިތްދަމައިގަންނަ ކަންތައްތަކެއް އެކުލެވޭ ގޮތަށް ގެނެސްދީފައިވާ ފިލްމެކެވެ. ދިވެހިންގެ ސިނަމާތަކާއި އެހާ ރައްޓެހި ކޮންސެޕްޓަކަށް އެ ފިލްމް ނުވިނަމަވެސް މުހަންމާ އާއި ނިއުމާގެ މަސައްކަތުން އެ ފިލްމް ވަނީ ދިވެހިން ބަލައިގެންފަ އެވެ.\nޕްރޮޑިއުސާ: މުހަންމަދު އަބްދުﷲ (މޮހޮންމާ) / ދެކެދެކެވެސް ޕްރޮޑަކްޝަންޝް\nޑައިރެކްޓާ: ނިއުމާ މުހަންމަދު\nއެޑިޓިން: އަބުދުﷲ މުއާޒު (މުއާ)\nމުހިންމު ތަރިން: ނިއުމާ މުހައްމަދު – ނިއުމާ / ޔޫސުފް ޝަފީއު – ނިހާން / އަހުމަދު ނިމާލް – ނިޒާރު / އައިމިނަތު (ޔާރާ) ރަޝީދާ – ވަފިއްޔާ / ޝީލާ ނަޖީބު – އައިންތު / މުހައްމަދު މަނިކް – ނިޒާމް / އަބްދުﷲ މުއާޒް – ޝިޔާޒު.


Dhagandey ge hat-trick aaeku Green ah bodu molheh\nދަގަނޑޭގެ ހެޓްރިކާއެކު ބޮޑު މޮޅަކުން ގްރީން އިތުބާރު ހޯދައިފި\nއަލީ އަޝްފާގް (ދަގަނޑޭ) ގެ ހެޓްރިކާއެކު، ފ. ނިލަންދޫ ސްޕޯޓްސް ކުލަބުގެ މައްޗަށް 6-0 ގެ ބޮޑު މޮޅެއް ހޯދައި ކުލަބު ގްރީން ސްޓްރީޓުން އިތުބާރު ހޯދައިފި އެވެ.\nމެޗުގެ ވަރަށް ކުރީ ކޮޅު ގްރީން އިން ވަނީ ލީޑް ނަގާފަ އެވެ. އެ ޓީމަށް ނިލަންދޫގެ ގޯލް ހުޅުވާލަ ދިނީވެސް މެޗުގެ ހަތަރު ވަނަ މިނެޓްގައި އަޝްފާގް ކާމިޔާބު ކުރި ލަނޑުންނެވެ.\nގްރީންގެ ހާފުގެ ތެރެއިން ސެންޓާ ސާކަލް ތެރޭގައި މެދު ރޮނގާ ކައިރިގައި ހުރެފައި މުހައްމަދު އާރިފް (ބަކާ)، ނިލަންދޫގެ ކުޅުންތެރިންގެ ތެރެއިން ބަޅަ އަޝްފާގަށް ނަގައިދިނީ އޭނާ ހުސްކޮށް ހުރުމުންނެވެ. ނިލަންދޫގެ ޑިފެންޑަރުން ތިބީ އެއްވެސް ވަރަކަށް އަޝްފާގް މާކު ކޮށްގެންނެއް ނޫންނެވެ. ބަކާ ދިން ބޯޅަ ހިފައިގެން އޭރިއާ ތެރެއަށް ވަދެ ގޯލްގެ މަތީ ދާގަނޑަށް އަމާޒު ކޮށް އޭނާ ބޯޅަ ވައްދާލީ ނިލަންދޫ ޓީމުގެ ކީޕަރު އަބްދުﷲ ޒިޔަޒަން ބޯ މަތިންނެވެ.\nގުރީންގެ ދެ ވަނަ ލަނޑު މެޗުގެ 27 ވަނަ މިނެޓްގައި އިބްރާހިމް ރިޒްހާން (ރިޒްކޯ) ވެސް ކާމިޔާބު ކުރީ ފުރަތަމަ ލަނޑު ކާމިޔާބު ކުރި ގޮތަށެވެ. ނިލަންދޫގެ ހާފުގެ ތެރެއިން މެދު ރޮނގާ ކައިރިން އަހްމަދު ރަޝީދު (އަންމަޑޭ) ވަރަށް ބަލާލާފައި ރިޒްކޯއަށް ބޯޅަ ދިނީ އޭނާ ހުހަށް ހުރުމުންނެވެ. ބޯޅަ ހިފައިގެން އޭރިއާ ތެރެއަށް ވަދެ އޭނާވެސް ބޯޅަ ވައްދާލީ ކީޕަރު ޒިޔަޒަންގެ ބޯ މަތިންނެވެ.\nއެ ދެ ލަނޑު ޖެހެމުގެ އިތުރަށްވެސް ގްރީން ސްޓްރީޓަށް ވަނީ ފުރަތަމަ ހާފުގައި ލަނޑު ޖަހާނެ ރަނގަޅު ފުރުސަތުތައް ލިބިފަ އެވެ. އެހެންނަމަވެސް ދެ ވަނަ ހާފުގައި އެއަށްވުރެ ރަނގަޅު ފުރުސަތުތައްވެސް ގްރީން އަށް ލިބުނެވެ. އަޝްފާގަށް ލިބުނު ހުސް ދެ ފުރުސަތާއި ޔާމިން (ޔާން) އަށް ލިބުނު ފުރުސަތުތައް ބޭނުން ކުރެވުނުނަމަ 10 ލަނޑުވެސް ގްރީން އަށް ކާމިޔާބު ކުރެވުނީހެވެ.\nދެ ވަނަ ހާފު ގްރީން ފެށީވެސް ލަނޑަކުންނެވެ. ހާފު ފެށިގެން ތިން ވަނަ މިނެޓްގައި މުހައްމަދު އުމޭރު ވަނީ ގްރީންގެ ތިން ވަނަ ލަނޑު ކާމިޔާބު ކޮށްފަ އެވެ. އުމޭރު އާއި ޔާންގެ ކޮމްބިނޭޝަން ބޭންކޮށްގެން އުފެއްދި ފުރުސަތުގައި އުމޭރު ބޯޅަ ދިނީ ނިލަންދޫގެ ހާފުގެ އަރިމަތިން އެރި ޔާން އަށެވެ. ޔާން އެ ބޯޅަ ދިނުމަށް ފަހު އުމޭރު ވަނީ އޭރިއާ ތެރެއަށެވެ. ޔާމީން އޭރިއާ ތެރެއަށް ނަގައިދިން ބޯޅަ އުމޭރު ހޯދުމަށް ފަހު އޭނާ ފޮނުވާލަން އުޅުމުގެ ކުރިން ނިލަންދޫގެ ޑިފެންޑަރު ބޯޅައަށް ކުރިމަތި ލުމުން އޭނާ އަތުން ބޯޅަ ދޫވެ ވެއްޓުނެވެ. އެހެންނަމަވެސް އަލުން ތެދުވެ ބޯޅައިގެ ކޮންޓްރޯލް ހޯދުމަށް ފަހު ގޯލްގެ ތެރެއަށް ބޯޅަ ވައްދާލި އެވެ.\nމެޗުގެ 58 ވަނަ މިނެޓްގައި އަޝްފާގަށް ވަނީ މެޗުގައި ލަނޑު ޖަހަން އެންމެ ތަނަވަސް ފުރުސަތު ލިބިފަ އެވެ. ނިލަންދޫގެ ހާފުގެ މެދުތެރެއިން އުމޭރު އަޝްފަގަށް ދިން ބޯޅަ ލިބުނު އިރު އަޝްފާގް އޮތީ މުޅިން ހުސްކޮށެވެ. އޭރިއާ ތެރެއަށް ބޯޅަ ހިފައިގެން ވަން އިރު ކީޕަރު ޒިޔަޒަން ފިޔަވައި އޭނާ އަށް ހުރަސް އަޅާނެ ހަމަ އެއްވެސް ކުޅުންތެރިޔެއް ނެތެވެ. ޒިޔަޒަންގެ ކައިރިން ނައްޓާލާފައި ހަމަޖެހިލާފައި ގޯލަށް ފޮނުވާލަން އުޅެނިކޮށް ޒިޔަޒަން އައިސް ބޯޅައަށް ހުރަސް އެޅި އަނެއްކާޥެސް ޒިޔަޒަންގެ ކައިރިން ނައްޓާލާފައި ބޭނުން ގޮތަކަށް ގޯލްގެ ތެރެއަށް ފޮނުވާލެވެން އޮއްވައިވެސް ހަމަޖެހިލާފައި ފޮނުވާލަން މަސައްކަތް ކުރުމުން ޒިޔަޒަން އައިސް ބޯޅަ ކުރިމައްޗަށް އެރުމުން އަނެއްކާވެސް އޭނާ ގާތުން ނައްޓަލި އެވެ. ދެން އެ ބޯޅަ ފޮނުވާލަން އުޅުނުއިރު އެ ބޯޅަ ދިފާއު ކުރީ ނިލަންދޫގެ ޑިފެންޑަރުންނެވެ.\nއަނެއްކާވެސް ގްރީންގެ ކުޅުންތެރިން ބޯޅަ ހޯދައި، ރިހާމް އަބްދުލް ގަނީ (ބޮބީ) ބޯޅަ ނަގައިދިނީ އޭރިއާ ތެރެއަށް އެރި ޔާން އަށެވެ. އޭނާ ޖެހި ބޯޅަ ގޯލްގެ ދަނޑީގެ އަރިމާތީގައި ޖެހިފައި ދެން ނުކުތް ބޯޅަ ޒިޔަޒަން ހޯދި އެވެ.\nއޭގެ ފަހުންވެސް އަޝްފާގަށް ވަނީ ލަނޑު ޖަހާނެ އެެހެން ފުރުސަތެއް ލިބިފަ އެވެ. އެފަހަރުވެސް ކީޕަރު ކައިން ނައްޓާލި ނަމަވެސް ގޯލަށް ބޯޅަ ވައްދާލެވޭ ގޮތެއް ނުވި އެވެ.\nގްރީންގެ ހަތަރު ވަނަ ލަނޑު 64 ވަނަ މިނެޓްގައި އަޝްފާގް ކާމިޔާބު ކުރީ ޓީމުގެ ޑިފެންޑަރު މިސްރުގެ މަހްމޫދު އަލް ސައީދު ތަނަވަސް ކޮށްދިން ފުރުސަތަކުންނެވެ. އަޝްފާގް ހެޓްރިކް ހެދީ މެޗުގެ 73 ވަނަ މިނެޓްގަ އެވެ. އެ ލަނޑު ޖަހަން އޭނާ އަށް ފުރުސަތު ތަނަވަސް ކޮށްދިނީ އަބްދުﷲ މިސްބާހް (މިސްބެ) އެވެ.\nގްރީންގެ ހަ ވަނަ ލަނޑު ޔާން ކާމިޔާބު ކުރީ 82 ވަނަ މިނެޓްގައި އަޝްފާގް ނަގައިދިން ބޯޅަ ކޮންޓްރޯލް ކޮށްލުމަށް ފަހު ޒިޔަޒަންގެ ބޯ މަތިން ގޯލްގެ ތެރެއަށް ބޯޅަ ފޮނުވާލައިގެންނެވެ.\nގްރީންގެ ކޯޗް އަލީ ސުޒޭން ބުނީ، އެންމެ މުހިންމު ކަމަކީ ތިން ޕޮއިންޓް ހޯދުން ކަމަށާއި ގަިނަ ލަނޑު ތަކެއް ޖެހުމުގެ އިތުރަށް ތިން ޕޮއިންޓާއެކު މެޗު ކާމިޔާބު ވުމަކީ ކުރިއަށް ހުރި މެޗުތަކަށް ދާއިރު ބޮޑު ހިތްހަމަޖެހުމެއް ކަމަށެވެ.\nދިވެހި ޕްރެމިއާ ލީގް އަލީ އަޝްފާގު (ދަގަނޑޭ)